text:
09年陳鴻烈拍劇期間心臟病發身亡時,司棋姐曾經接受本刊訪問,表示最長試過捱 24粒鐘.
真面目
心淡 合理工時得個噏字 64歲李司棋頂唔順走人
大台份工好唔好打?睇下效力足 47年的李司棋都話要走就知喇!
上週五( 27日), 64歲李司棋接受傳媒訪問講離巢,面嗰浸話因為「沒有永遠女主角,搵到好嘅台階就要自己行落去!」,內情其實係大台不分老嫩,工時過長,連司棋姐都無面俾用到盡,自然心灰意冷拒絕續約.
話說大台唔係冇話過要改制縮工時,不過講咗兩年,連講嗰個董事局行政主席梁乃鵬退埋休都未見有實行.仲等大台良心發現?傻的嗎?
自從 68年以芳齡 17歲贏得香港公主冠軍,司棋姐轉下眼加盟大台 47年,唔係佢自爆,都冇人知《水髮胭脂》係佢告別大台之作,原來去年 12月 8日約滿後就拒絕續約, 64歲人至第一次自由身.
講足兩年縮工時
觀眾緣同演技都無得頂,司棋姐話要走,其實樂小姐都親自出動一留再留.不過出到樂小姐又如何?司棋姐留低三個基本要求一樣都達唔成.據悉,除咗騷價同戲份合理提升,司棋姐亦提出年紀唔細,希望大台保證續約後工時不過八小時.不過講足兩年,實行無期嘅縮短工時大計,樂小姐對住年長演員一樣唔願體諒,才令司棋姐立定決心唔走唔得.難怪好脾氣如司棋姐接受訪問都處處透露不滿:「要記幾頁紙的對白,行來行去好攰!」係囉,休息吓啦司棋姐.
大把貨剩
雖則離婚又獨居,不過司棋姐入行 47年又紅足 47年,除咗自住京士柏大屋外,早年賣樓有斬獲,仲自爆喺內地有物業.大台份人工,賺唔賺都罷


c: text/html

text:
2015年10月17日 星期六
17 OCT 2015 一家 3 口, 撇低細佬澳門之旅 - DAY 2
一覺訓醒
又係喪食既開始
JUJU 一起身就食包包
我地買左排包, 一排有 5 條,,,佢自己食左 2.5 條
梳洗好後就 CHECK-OUT
我地早少少就落去百老滙大街行下啦
其實都係影張相啫~
唔駛咁下嘛~
嗯....呢條大街
無我心目中咁多野睇
而 D 食肆亦未開
大失所望呀
(可能晚上會好 D 吧)
見到車又肯合照喎
其實我地都準備出發去食早餐架喇
不過見到呢間有開
就.....食左囉!
JUMA 本身對牛雜既興趣不大
$55 , 可以用 $5 COUPON
JUJU 攝影大師眼中既我地
食完牛雜早點
出發 LU
小朋友最愛玩意
坐行李!
(呢個遊戲有新叫法, 叫 "響響")
無錯, 我地要帶既野太多
所以都係拖喼最方便
澳門又有一大好處
就係去到有賭場既酒店都會有行李寄存服務
KEEP 幾耐都得
我地又搭 SHUTTLE 去 GALAXY 放低行李先
再搭的士去 "喜蓮"
去到剛好是 12:00
可能是 BRUNCH TIME
好多人等位
我地一行十人就更加要等啦
冰室小小的, 有 2 層
而上層亦有 2 張長檯
我地好彩, 本身分開坐既我地, ORDER 後可以轉去上層一齊坐
去到冰室, 飲紅豆冰是常識吧
牛尾湯通粉
飲得出唔係用罐頭湯開既
JUJU 非常喜愛
食左 2.5 條包既佢
都食左一碗呀
推介炸雲吞
個個食完都話好味
脆卜卜, 熱辣辣
豬扒包
豬扒大過包
略嫌朱扒薄左少少
如果厚切 D 會更好味
平均人頭 $6X , 算不錯吧
食完早餐心情大好
行去官也街路上大跳扭扭舞
由喜蓮行去官也街也不過 10 分鐘
沿途飄來榴槤之香
原來係有途人正在食雪糕
JUBA 當然不放過
$38
仲有一款係頂級 D24 榴槤雪糕
售 $68
太貴了
而且 D24 有試食
我地食左一匙便滿足了
哈哈哈
D24 味道濃郁
食少少 OK, 但如果要一個人食一杯應該會幾 "溜"
其實貓山王也不錯呢
JUJU 都食到停唔到口
我地緊係要極速同佢爭食啦
官也街試食買手信團
BRUNCH 還未消化
我地又要食個葡國 TEA
JUJU 一到就有糖糖食
檸檬蜆
酸酸的, 胃口大開
不過就唔好飲佢個湯, 咸到苦
忌廉馬介休
其實也不錯的, 但因為我地實在吃得太瘋癲
略嫌有少少膩
燒乳豬
乳豬皮超脆口
食完葡 TEA
我地就同大家分道揚鑣
佢地有大人既娛樂
我地就帶小 JU 去見識一番
我地今次去澳門科學館
之前已經聽人講好多野玩好好玩
所以都一直想去
入場費: 成人 @ MOP 25
小童 @ MOP 15 (滿 2 歲就要買飛入場)
入場後 JUJU 就同 JUBA 去玩下先
JUMA 就係一樓泵奶
(有育嬰室架, 雖然唔係太靚, 但都叫設備齊全)
其實呢個科學館分左好多層, 每層都唔大
但就可以分流到 D 人
& 睇見當日 (星期六下午) 都唔多人
可以任睇任玩
真係好過人頭湧湧既香港科學館好多
見到車手係 JUMA 嗎?
水資源互動館仲有得影相
影完可以入返 E-MAIL 俾返幅相你
唉~~ 2 個鐘原來好快過
我地每樣都想玩下
結果未行到一半已經要走
*最後仲發現由低層開始玩先係兒童科學館*
==___==
仲有就係....其實入場前....
會有一個 PLAYHOUSE 俾小朋友玩
FREE 架
如果係果度玩, JUJU 應該都 HEA 到 2 個鐘
呢個科學館太好玩啦
最重要係小朋友可以任玩, 又唔駛排隊排到人都癲
嗯,,,下次再黎我要預係呢度半日先得喇
(JUBA 滴汗中....)
之後又到集合時間
我地竟然成功搭到巴士去目的地
HAHAHAHA
本身話去食翅既我地
因為的士司機同團友講我地揀既呢間唔好味
一度猶豫
最終都係決定博一博
但佢竟然無位喎
HAHAHAHAA
天意~~ 真係天意呀
咁我地就轉食碗仔翅啦 (都係翅啫)
食完翅我地就返香港了
2 天 1 夜澳門之旅咁就完結啦
結論係: 好貴!!!
HAHAHAHAHA
遲多幾年有機會先再來啦
BYE
2015年10月16日 星期五
16 OCT 2015 一家 3 口, 撇低細佬澳門之旅 - DAY 1
期待已久既澳門之旅
我地黎啦
本身都有諗過帶埋細佬仔架
不過我地又諗住去游水又盛
同埋帶埋細佬又確係要帶多好多野
所以最後還是放低佢跟住婆婆了
等你再大 d 先一齊去旅行啦
今日係星期五, JUJU 要返學
我地就等埋佢放學先出發
嘻~~ 爸爸第一次帶 JUJU 返學
好啦~~ 等到 12:00 放學就出發
**中間有段小插曲, 婆婆要我地帶 JUJU 去睇醫生**
完全打亂晒我地既計劃
好彩最後有好舅父出車相助
我地先可以趕得切船咋
由於返學太攰
JUJU 由搭車去信德中心已經訓著
一直訓到去澳門..........
一出閘已經見到酒店既車
今次我地住今年 5 月先開幕既澳門百老匯呀
係澳門黎講唔算係好靚既酒店
不過勝在係銀河 (GALAXY) 旗下
入住可以免費去 "天浪淘園" 玩
我地星期五入住
PACKAGE 係 HK$1,818 (無早餐)
包 2 張成人船飛, JUJU 果張要額外買
如果比起其它GALAXY酒店
呢間算係最實惠呢
5 月先開
新淨係應該既
JUJU 一入房就上床玩下先
(點解係雙床房? 因為呢間房唔係我地既, 係細佬叔叔 & FDS 架)
未去玩水前, 先飲下奶
真係唔抵得佢咁嘆呀!
攪東攪西, 終於可以出發
百老匯本身唔近天浪淘園
我地穿過酒店行 10 分鐘左右先去 "大倉酒店"
其實都有 SHUTTLE BUS 可以去到大倉入"天浪"
不過等得黎我地都行到 LU
主動要求同此 FLOOR PLAN 影相
真係估你唔到 @.@
見到架電單車, 二話不說坐左上去
好啦, 終於行到去 "大倉" 入天浪
首先, 我地要搵返我地既團友
要係咁大個泳池到搵幾個人實在唔係易事
不過 JUBA 憑心靈感應
係 5 分鐘內就搵到佢既朋友
HAHAHAHAA
本身好興奮既 JUJU
見到叔叔們竟然呆左, 繼而攬實 JUBA 唔放手
經過一番擾攘後
佢終於肯落地玩下
不過,,,, D 水好凍 =.=""
咁佢就係度玩下沙啦
叔叔們比我地早到 3 小時有多
佢地玩得既都玩晒
加上當日天氣唔算太熱, 日落後無太陽 d 水仲幾凍添
但佢地都肯陪 JUJU 玩
多謝你地咁錫呢粒 JU 呀~
行到去激流, JU 大少話唔玩
一行八人又走返轉頭陪你玩沙!
玩左一陣沙就準備落水啦
要著救生衣
呢位小朋友相當大膽
唔駛我地扶就走左出去
自己用水泡
好興奮咁四圍游
個個圍住佢黎玩
JUBA JUMA 可以抖抖~ 哈~
大膽仔之後仲話唔用水泡
用救生衣就浮到
勁得戚!
之後仲玩左 2 次人造浪
JUJU 表現相當興奮
之後天開始黑, 而且 D 池水確係好凍
我地上水即買左杯 $50 既熱朱古力俾 JUJU 暖暖身
之後就沖身返酒店
休息一陣又出去覓食啦
以前遊澳門多數都係的士出入
宜家真係連的士錢都慳返
各大酒店都會有唔同專車去到澳門半島 / 官也街
只要你唔嫌麻煩就得喇
我地係百老滙搭專車去到 "GALAXY"
再轉專車去到 "大馬路"
再由 "大馬路" 轉的士去十六蒲附近既六記
嘻~~ 如果我地由百老滙直接搭的士到六記
應該都要大約 80 大元吧
宜家只係 30 左右
到啦~
呢度唔算坐得舒服
我地叫左水蟹粥 / 蝦子面 / 炸雲吞
仲有其它小食
水蟹粥幾好味, 有蟹既鮮甜品
食完都唔算口渴
之前係官也街食過間.... 一邊食一邊覺得好口渴
而蝦子面我覺得都好
由於 JUJU 用得太多精力, 所以食到一半就昏睡了
辛苦 JUBA 要抱住佢黎走行程!
之後我地仲食左明記牛雜~~
個汁真係不得之了
豬皮索晒 D 汁真係無得頂呀
明記之後仲食埋我最愛既三元粥
每次黎澳門必食
不過今次食好似有點失色了
食完粥, 仲要買涼茶飲
再上埋大三巴附近搵不倒雪糕
可惜...已打烊
既然都行到上黎
緊係要係大三巴留影啦
澳門喪食團團友們
第一次黎大三巴既 JUJU
雖然你訓左
但都叫到此一遊吧
其實...行程仲未完
我地 1 家打的返酒店先
其它人就去食糖水
當然佢地唔會瀨低我地啦
仲外賣俾我地食添
哈哈... 半日食左 4 餐
聽日繼續!
2015年10月10日 星期六
10 OCT 2015 聽故事時間 @ 晴朗悅讀
10 OCT 2015
一星期前收到晴媽通知
FB 內有個群組叫 "晴朗悅讀"
是一班媽媽組織的
會不定期舉辦"讀書會"
任何人也可參加, 免費的
不過因場地有限
所以名額會以先報先得形式配給
我知道後緊係即刻留位參加啦
仲好好彩俾我地排到,,,YEAH
JUJU 向來都鍾意聽故事
(我諗係小朋友都鍾意吧)
但,,,,有時我地真係太懶
加上屋企無乜故事書
所以都無日日同佢講呢
我知道, 小朋友係應該養成閱讀既習慣
希望,,,,,遲 D 可以開始啦~~ 哈~~
晴朗也主張分享閱讀
所以都叫小朋友帶 1-2 本自己既小圖書
去到分享俾其它小朋友睇
當然最後會自己拎返走啦
去到睇左一陣小圖書, 匯合到晴晴 (JUJU朋友)
WARM UP 完就開始喇
2 個超專心
跟住一齊做動作
今次我地聽既故事係關於 "聲音"
義工媽咪帶左一本會發聲既書俾大家一齊玩
小朋友們都好投入呀
聽完 "聲音"
又再會有個英文小故事時間
全程用英文講
然後又再會有一個中文小故事
最後仲會有運動同小手工時間
嘩~~ 呢 2 個鐘真係過得非常之充實
雖然今次同晴晴都無乜大交流
不過到最後 2 個都肯拖手仔一齊影相
呢個晴朗悅讀真係好好
除左小朋友有故事聽, 有遊戲玩
對於我呢個無乜講故事技巧既媽媽黎講
獲益良多
希望下次有機會再黎呢度聽故事啦
2015年10月1日 星期四
1 OCT 2015 家族吃貨團
1 OCT 2015
適逄假期
今日我地都無乜特備節目
又唔想留係屋企喎
JUBA 又提議到元朗吃下午茶
位於元朗黃屋村內
如果搭西鐵就行 10-15 分鐘左右
自駕, 村內亦有專用爛地停車場
都幾方便架
由村屋改建而成
有室內 + 玻璃屋位
玻璃屋內都有好幾部直立式冷氣
坐係度又有日光, 又唔熱
都幾舒服架
朋友話假日要排隊, 同埋佢地試過去到某 D 餐係賣晒
我地第一次黎係平日, 無乜人, 不過都有 D 茶餐售罄
今日係假期, 預左要排隊
我地 3 點幾先去到
雖然爆滿
但去到又咁啱有位喎
呢位小朋友飲水好浮誇
YEAH~ TOTO 宜家可以坐到 HIGH CHAIR
我又可以坐得舒服 D 啦
芝士豬扒沙律~~
沙律係雜果沙律, 夠晒凍, 又唔會出晒水
好味!
睇下件豬扒
裡面夾左芝士架
食落又唔會好 "漏", 正!
雞脾沙律
雞脾一般
乾炒牛河
可能瑞士汁落得太多
我覺得太甜啦
迷你版 (巨型) 漢堡包
裡面既料勁多
漢堡扒唔會壓得太實
JUICY~
切開左之後, D 料好似想爆出黎咁
熱狗 + 炸炸洋蔥圈
WU~~ 真係太飽喇
不過我記得都 OK 既
嗚嗚~~ 最想飲既奶茶冰 SOLD OUT ~
下次要再飲過!!
一家人影下相
你地 2 個可以俾下面一齊望鏡頭嗎?
食飽飽就返屋企等公公
玩一陣先
玩玩下, 突然發現 TOTO 係 JUBA 既懷中訓著左
哈哈~~ 超得意呀
等公公返黎
我地又要出去食晚餐喇
唔想再獨姑一味去金滿庭
JUMA 就提議去食近期大熱既汽蒸鍋
由於好多間已經 FULL BOOKING
JUMA 搵左半個鐘終於搵到一間有位喇
我地叫左呢個餐
有刺身, 有海鮮
刺身讚!
好新鮮
期待已久既汽蒸鍋
其實一個餐真係好多野食
海鮮類好正
全程只係用蒸黎煮
D 鮮味完全地出晒黎
敗北既係
呢盤雞
太多調味喇 (有味精!)
食完好口乾, 又太咸
本身覺得成餐都好好好好味
但係食完呢個完全扣分!!
由於呢盤雞太多油
滴晒落個湯度
而個湯又要黎整泡飯
ER~~ 真係覺得呢個雞累左個飯
本身好鍾意食泡飯既 JUMA 都對個飯無興趣呀!!
好啦~~ 如果有機會我會試下人人都讚好既 "潮福"
等我呀~~
**我地係度食飯見到修哥**
本身 JUJU 話想搵佢影相
但佢老人家行動好敏捷, 好快走左
哈哈哈哈哈
訂閱: 文章 (Atom)

robotstxt: allowed

filter: keep


text:
Wednesday, January 15, 2014
South Melbourne Market
38 comments:
- Replies
嗰條鬚一擺上枱個個都 O 哂咀Delete
- Replies
我地唔係坐出面,係入咗餐廳食呀Delete
睇落真係唔錯,個西班牙飯都好吸引~~不過貴咗啲……ReplyDelete
價錢真係好貴喎!我同意你哋嘅講法,就算有人請都會肉赤!ReplyDelete
同樣價錢, 食羊好似抵好多, 望落多少少.ReplyDelete
嘩,果條墨魚鬚都好貴喎!ReplyDelete
西班牙飯熱辣辣好好味咁呀~~~ReplyDelete
- Replies
你睇下做装飾嗰塊橙就知條鬚有幾大!Delete
相比之下,碟羊肩抵食過八爪魚好多囉!ReplyDelete
條鬚連配菜都冇乜.....ReplyDelete
咁貴, 唔會有下次啦!ReplyDelete
除非好好食,否則太貴啦!ReplyDelete
見到條鬚,我忍吾住笑左出黎 :)ReplyDelete
條八爪魚鬚真係搵笨, 佢切粒粒上都無咁寒酸!ReplyDelete
最大份係薄餅, 喺出面檔買入嚟食,ReplyDelete
我覺得d market賣既野都係呃錢, 但係又有好多人排隊ReplyDelete


text:
2016年4月24日 星期日
weekly-accomplishments 2 (sort of)
哈 對上一個post 話每個星期寫一次 點知過左成個月先寫 有點過份
上星期五特登請左日假去搞passport 提自己五六日要寫一次blog
宜家到左最尾果日先寫 我既procrastination 從來無好過
anyway 好似上次咁 分開幾方面黎寫
1 工作方面
對上一個post 講既portal 係四月頭上左production 無咩特別
點知去到4/14 果日比個portal generate 出黎既excel 搞左好耐
因為一邊既Excel sum 出黎既數 同 另一邊既statement 既total 數唔夾
去到 4/15 星期五 老闆出左手 同我一齊check 但係都無咩發現
去到 4/18 星期一 始終搞掂 解決方法只不過係係excel 拎走啲rounding 就搞掂
其實當一開始收到個問題既時候 自己無去諗到底個答案要乜 用咩approach 去拎到個答案
只不過係一味逃避個問題 盲目咁係度亂撞 令我諗起以前係舊公司我都有試過咁既情況
面對自己唔清楚既事 唔去尋根究底 而係係外圍亂撞亂試 希望咁樣會做到
但係諗長遠少少 就當今次撞彩得
但係其實入面係點運作 根本一啲都唔知 如果又要再改 咁就hihi 啦
好在今次發生係in house 呢間公司 老闆無咩點迫我 反而係我自己逼自己
黎緊appraisal 要填Form 寫自己有咩goal 認真講都係睇餸食飯 人工加幾多再考慮
一直都驚緊自己習慣左in house 咁輕鬆 一轉返出去習慣唔到
好多時候自己有 "想" 趁啲空閒時間去令自己有啲進步 但係一返到屋企就即刻咩都唔理打機
唉…點做先好 我既procrastination真係咁嚴重?
2 打機方面
都係worlds of warships 連累我 =..="
四月中有個mission 最後reward 係 premium myoko (T7)
但係做呢個mission 最後既stage要用T7 ships 去打3k ribbons
我拖到去4月11 先開始用kiev 同埋myoko 去打
中間仲隔住之前公司單野 好在到左4月22 號就完成 mission!!
之後有另外一堆mission 係要用BB 打500 ribbons 做 500k damages 同埋用main battery 打中100 次
成個mission 唔太難 有兩隻premium kongo 去打 兩日搞掂
kongo 係隻game 入面算係一隻handling 幾好既bb shell grouping 唔錯
又容易citidal 到其他shop (試過 Nagato 都可以citidal )
另外一個repeatable mission 只要destroy 左一隻 bb 就credit x 1.2
再加上兩隻premium kongo 好容易有過100k credit
玩到宜家發現原來唔係exp 唔夠 而係錢唔夠去買upgrade 同mods
打左咁耐tier 7 發現始終 T5 好玩好多
宜家係隻game 無咩目標 我又唔想上T7 可能趁機會比少啲時間落去
3 興趣/技能發展方面
最後報左德文班 係尖沙咀上堂 始終我既目的唔係學個language
而係睇自己學language既能力去到邊 日文班如果要認真就要過千蚊 又要溫書測驗
自問自己無咁大commitment 所以先讀左工聯會既先再睇下點
4 人生歷練方面
4月17 去左玩密室遊戲 我第一次玩 但係我都好投入去玩 我都希望同行既女孩子都係
玩完去飲野 我都無咩出聲 一方面佢地班女仔講既野我無咩睇/聽 好難搭嘴
二黎我想用心聽下女仔係點講野 點表達件事 可能被人覺得係靜既掛?
另外係每時每刻 做一件事都睇下自己既能力去到邊 有咩限制
小事賴野都無咩所謂 但係都要小心行事 唔好比陷阱自己
張貼者: Chris Wong 於 下午8:57
訂閱: 張貼留言 (Atom)


text: 港姐蔡思貝同男友麥秋成拍拖雖然係公開秘密,但兩人每次出街都好鬼謹慎,噚日就搭船到離島梅窩遠離人群,不過依然被本報讀者Mary「爆相」捕獲,Mary接受訪問話下晝大約4點幾,喺梅窩嘅銀礦灣度假酒店見到蔡思貝同男友等一行四人high tea,同行女友人就係巨聲幫何雁詩.Mary坐喺蔡思貝附近嘅餐枱,由於酒店環境好清靜,佢大爆聽到蔡思貝埋單時竟然呻窮話冇錢:「我見到蔡思貝食咗碗米粉,佢哋仲叫咗一啲點心,炸雞翼,埋單500幾蚊,但聽到蔡思貝好大聲話:『我冇錢噃!』同枱着藍色衫嘅係歌手張子丰,佢就攞咗120蚊出嚟,麥秋成見女朋友話冇錢,都攞咗300蚊畀埋女友嗰份,何雁詩就攞張500蚊紙,最後佢哋都係AA制,好肉酸囉!」問到蔡思貝話冇錢係咪語氣講笑咋?Mary就反駁:「唔係講笑,佢好認真㗎!」出身小康之家嘅蔡思貝雖然貴為港姐亞軍,但大台份人工有幾好真係眾所周知!估唔到佢公然話自己冇錢,除咗堅呻窮之外,唔知係咪都想嗲吓男友請食tea呢!Mary仲話蔡思貝呢日冇化妝,唔係好多人認到佢,其間佢同何雁詩行去洗手間時,有食客認出蔡思貝同佢say hi:「點知蔡思貝掂行掂過好鬼寸,完全唔理人,好似覺得自己係一姐咁行過,反而何雁詩就有少少笑容囉!」其他人知道佢係蔡思貝,仲話:「唔係呀,咁醜樣都攞到冠軍.」佢哋埋單之後就行去碼頭方向,全程都冇拖手好小心.


text:
上年聖誕節同老公去左曼谷5天遊
講上年其實都係上個月的事情
未開始寫遊記先黎分享左我的戰利品先
實在買得"泰"開心,"泰"興奮喇
相比起去歐洲的一針見血
去泰國shopping真係針極都唔見血
帶去的錢都用唔哂呀
真係買得好爽
唔講咁多
去相....
****
回程時的情況
全部滿哂
今次無過磅
gmarket
買左3對拖鞋
少不了的蝴蝶袋
老公的恤衫
一共買左六套內衣,真係平過香港好多啊
呢度係day2的戰利品
我好鐘意食mama的冬陰公麵
買左2條我送左一條比人
我就快食哂喇,好唔捨得啊,真係超好味
老公要響酒店房飲紅酒,買左個開酒器
boots沖涼潤手樣樣買d
仲有簿荷通
走左轉big c入貨
買左人人都話要買的pocky
原先我諗住買黎送比人
之後返酒店房自己食...好好味呀
第2日我又去入貨
但係香蕉味比人掃哂喇(鳴鳴....)
本來打算買pocky係請人食,結果我全部唔捨得
留返自己慢慢嘆
day3大合照
買左個香薰機
好型仔啊
仲有2支油
商場好多都大減價,老公都忍唔住買左兩對鞋
去翟道翟買左3樣野
一張係憤怒烏枱布
另外係放浴室用品的器皿
day4又去左big c繼續買
本來想買多pack粉c,又比人掃哂喇
枱墊
拖鞋
就係買左咁多戰利品喇
遊記會再出架
待續....


text:
唔知大家有無聽過Sprayground呢個牌子呢?
呢個係美國牌子,自居"a rebel bag company",由著名設計師David Ben David (DBD)操刀,設計出cutting edge嘅袋,品牌嘅袋以其質量,功能及設計為重點,玩味性十足!呢個品牌雖然只有三年歷史,但係佢地嘅袋已經喺超過35國家有售,深得用家愛戴!所有嘅袋都係限量版,出再唔會再出!係咪好特別呢!
我攞咗一個上手,用咗兩星期
一齊嚟睇下佢嘅賣點!
肩帶又寬又厚,揹落好舒服唔會𠝹肩
背部同帶都有透氣網,無咁焗
多格數,非常實用
拉鏈位好穩陣,顏色夠搶
頂部有小格,方便放小物
我平時放八達通,鎖匙同太陽眼鏡
超鍾意佢個毛毛裡
靠背嘅有兩格,後面嗰格重要有厚度
實用!
靠前面都有一大格
用兩星期後感:
好多格,好貼心,啱晒我成日帶好多濕碎野出街嘅人
個袋好結實,應該會好耐用
呢兩個星期都落雨,雖然個袋無話防水
但係因為佢本身個料都幾厚,裡面嘅野都無濕
售賣點:
尖沙咀海港城海運大廈3樓LCX 2004號舖
銅鑼灣謝斐道506至508號聯成商業中心地下G02號舖
九龍旺角新世紀廣場265號舖
將軍澳唐德街9號香港PopCorn商場1樓F 13號舖


text:
(太陽報) 2011年1月22日 星期六
唔講唔知,香港執紙皮大軍成五千人咁多,其中多數係長者,亦有唔少生活於貧窮線下嘅在職人士,對呢個 所謂國際大都會嚟講,簡直係一個極大嘅諷刺.唉,冇法子喇,香港地搵食愈嚟愈艱難,好多人生活捉襟見肘,搵朝唔得晚,惟有靠執紙皮幫補生計囉.不過咁,呢 班執紙皮大軍可能好快就要失業嘞.
香港環保廢料再造業總會宣布下周五起暫停回收廢紙,表面理由係遇上最嚴峻嘅經營困難,身心俱疲,而真正原因係不滿港府即將關閉觀塘公眾貨物裝卸區,但又冇對業界作出妥善安置,「迫使同業生計陷於瀕危」.
件事其實係咁嘅,當局近年聲稱要美化維港兩岸海濱,所以計劃將觀塘貨物裝卸區改建為海濱長廊,為市民提供一個休閒嘅地方.本來呢,美化維港冇人會反對,弊就弊喺關閉貨物裝卸區後,區內十二個廢紙回收商統統要搬走,咁就有排拗嘞.
當局建議增加藍巴勒海峽裝卸區嘅污染性泊位,但受影響業戶需與現有醉酒灣經營者及同受關閉影響嘅茶果嶺裝卸區業戶一起競逐,而業界就認為咁嘅安排未能解決佢哋面臨結業嘅問題.結果公說公有理,婆說婆有理,雞同鴨講,始終傾唔掂,回收商於是發起罷收廢紙行動,以示抗議.
回收商罷收廢紙,等於斷咗靠執紙皮維生嘅公公婆婆米路,都咪話唔慘.而更弊嘅係,受影響嘅絕對唔止公公婆婆,而係成個環保回收業,隨時塞爆堆填區都有之.有 人計過數,環保廢料再造業總會停止回收廢紙,每日會令堆填區增加三千到六千噸廢紙負荷量,真係唔講得笑.係人都知,本港各堆填區就快逼爆,依家再增加咁多 廢紙,堆填區豈不是更快玩完?到時咪講話將郊野公園攞嚟堆垃圾,就算將禮賓府闢為堆填區都唔掂喇!
其實,廢紙一啲都唔廢,可以循環再造,由廢變寶.據講一噸廢紙可以製造八百公斤再生紙,而製造一噸紙就要斬十七棵樹,你話喇,如果將本港每日產生嘅廢紙全部攞去循環再造,可以斬少幾多棵樹,可以為環保作出幾多貢獻呀!
所以話,回收商罷收廢紙,對環保影響實在好大o架,唔該港府拿拿臨諗辦法拆掂佢喇.其實,辦法唔係冇,問題係當局肯唔肯做啫,如果官老爺肯降低身段,同回收商加強溝通,又點會搵唔到一個合適嘅地方安置吖.
嗱,回收商已講到明,如果港府唔盡快作出妥善安排,佢哋可能會無限期罷收廢紙,到時咯喎,廢紙遍地,香港從此又多咗個新名堂:廢紙港.叮佢個鎯鎯!


text:
Happy Birthday To Me ~
28 - 01 - 2011
眨吓眼 咁快又過咗一年
又到咗我嘅生日
今年我嘅生日願望係 ~
祝 :我與所有家人 及 身邊所有好朋友 , 好卜友 個個都 身體健康 , 開心快樂 , 錢財不決 , 生活無憂
今日安排咗"老細"同我去食 Tea Buffet
"老細"問我點解唔食 Lunch 或者 Dinner ?
食 lunch buffet 係 12: 00 開始 喎 , 你瞓醒 lu 咩
咁食 Dinner 啦 !
Dinner ? 但係我想先食 Tea buffet 然後晚餐再去食第二樣喎
所以晏晝我哋就去咗都會海逸嘅 promenade 食 tea buffet
上次同 "新潮師奶仔"去咗"黃埔"嗰間 Promenade食 lunch buffet 試過佢嘅甜品之後發覺真係好正 , 由其事 芒果拿破崙 & 朱古力 mousse ~ 令我 念念不忘
近期 又見好多卜友都讚呢間 buffet 啲甜品款式多又好味 , 所以決定嚟試吓 ~
果然名不虛傳 , 甜品嘅款式真係又多 , 又精緻
可惜年紀大喇 , 肚皮唔爭氣 , 食少少就已經飽到上心口, 搞到有好多款甜品都冇試過
食飽飽之後就埋單走人 , 出去行咗一陣街幫助消化 然後返屋放低嘢 , 順便 hea 一 hea 抖陣再出去食過
晚餐我哋去咗"佐敦 " 渡船角 嘅 "龍蝦 " 燒 食燒龍蝦仔
呢間嘅燒龍蝦仔一隻只賣 $ 48 幾抵食 , 我哋叫咗兩隻 , 一隻蒜茸燒 , 另一隻就芝士燒 , 原本想要多兩款架 , 一款係芒果芝士燒 , 一款係水蜜桃芝士燒 , 點知落單嘅哥哥仔話 呢兩款都唔好食架 叫我哋千其唔好試呀 ( 搞笑 ) .
最後我哋聽哥哥仔話冇要嗰兩款 , 淨係要咗兩隻 一隻蒜茸燒 一隻芝士燒 & 燒"7"老虎蝦 , 燒雞泡魚乾 , 串燒牛脷 , 燒安格斯牛柳 , 蒜茸燒大茄子 , 燒菠蘿 , 燒粟米 再加兩大支竹蔗茅根水 .
呢間啲燒物都唔錯 , 唔會燒到乾爭爭 , 啲龍蝦仔 & 大虎蝦 肉質都好新鮮 肉爽 , 燒菠蘿又夠 Juicy , 粟米又甜 , 食咗咁多嘢埋單 $ 300有仲找 , 抵呀
今日呢兩餐生日飯都食得好飽 好開心 好滿足 ~ 多謝"老細"


text:
2014年3月23日 星期日
好物推介
15 則留言:
蛇仔明腳仔真係好有力喎,好快識行識走啦!我都諗住買呢隻呀!見你話好用就放心啦!回覆刪除回覆
絕對係有買遲冇買錯, 相信包包都會好鐘意~刪除
蛇仔明被困,,,個樣好無奈,,,,haha, 好得意回覆刪除回覆
但配埋佢扭計把煩音, 一啲都唔得意, 扣晒分呀 -_-"刪除
每次去婆婆度都帶埋去? 咁咪要又拆又裝又搬?回覆刪除回覆
話咁快又話識行架喇...回覆刪除回覆
到時可以同檬檬哥哥追逐刪除
咁快識得扶住野擒高擒低,好叻呀,最緊要佢唔抗拒響圍欄裡面玩喎~回覆刪除回覆
佢直情樂而忘返添呀刪除
頭先去婆婆度, 都未裝好, 佢扭晒身咁要入去, 一入咗去就進入自我世界, 死啦~會唔會係宅男架?
男仔就係咁百厭架啦,瞕瞕的發展都係差唔多,而家扶住d野周圍走來走去...回覆刪除
不過在網床與圍欄中,我揀左網床,其實都係人地送,讓瞕瞕可以練習放手企,而且網床入面仲放左好多玩具,比佢開心玩
蛇仔明越來越大個仔啦,好快會通屋走你困都困佢唔住啦﹗回覆刪除
BTW,次次都要拆同搬咪好麻煩囉?
蛇仔明好叻呀,咁快就識行識走,好犀利,叻仔呀^^回覆刪除
個欄好靚呀,買多套啦,咁就唔洗朝行晚拆 ^0^
水晶梨嘅活動範圍都係限於網床同playmat咋, 平時就網床, 我地陪佢玩時就playmat, 但無俾佢爬離開張嘢, 周圍太多尖角位, 貼防撞膠又唔貼得咁多, 都唔知點好回覆刪除


text:
帶氧運動係一個以大肌肉黎驅動 又可以連續30分鐘唔停既運動
好似跑步 游水 踏單車 跳舞 健身室入面既全部做帶氧運動既都係
如果岩岩開始做運動既人 我建議你可以係健身室
用太空慢步機 單車機 等等既帶氧機械
呢D cardio因為無左腳著地個一下對膝頭既壓力
所以都適合體重比較重既人士
將跑步機設斜路黎行 咁樣都係一個好好既cardio
而且唔會太辛苦 對膝頭既負擔比較細
但係帶氧運動都有分唔同既維持心跳 所訓練到既野都唔同
維持心跳係60-70% 大家可以用心跳錶去計 或者用帶氧既機去檢查
如果無既話 可以用一個輕鬆去到少少辛苦既程度
大概係你可以同人傾緊計咁跑 但係唱歌又敏D咁既程度 係唔太辛苦的
大家成日話做運動好辛苦 可能係因為你地跑得太快
有個網站研究過
60-70%心跳率係用緊85%脂肪做能源 70-80%用緊50%
總之你心跳越高就越用得少脂肪做能源
首先 cardio頭20-30分鐘會消耗肝糖 之後身體先會用脂肪做能源
所以我建議大家一開始最少要做30分鐘 如果你想快時間去到消脂既話
有玩健身既問題可以係重量訓練後先做cardio 因為當時肝糖已經消得7788 會更加快去到消脂
岩岩起身個時 飲杯水 去個次所就去跑 同樣有呢個效果
如果血糖比較低既朋友 我唔建議你咁做 除此之外 任何時間跑分別都唔大
點計算你既最佳消脂心跳?
220-年紀-靜態心跳= x bpm
x x60% + 50(靜態心跳)=a
x x70% + 50(靜態心跳)=b
咁你既最佳消脂心跳就係a-b 只
要keep住a-b既心跳率
就係你做帶氧運動消脂最好既強度


text:
AirAsia 屬廉價航空,如果需要揀位,就要係買飛時揀埋
所以我地當日唔需要預太早去機場
早一日已經幫所有人check-in
10點起飛,我地一早未夠7點就出門口
因為一行12人,又要寄行李同食早餐
預多少少時間比較好
3老表一齊去玩
真係好開心
食飽就上機啦
機位唔算太過迫,朗朗大個要買一個位
一家三口坐一邊都幾好
朗朗自然可以獨霸窗口位啦
3個鐘左右嘅機程好過就過
AirAsia 到沙巴係喺2號客運大樓出的
估唔到原來整個2號大樓都只有AirAsia 嘅航班升降
第三日我經特優訂左Local Tour去Weston生態遊
佢地包左第一日嘅接機服務,好方便
等齊人就可以上車
當地導遊首先車我地去市區唱錢
其實我都知去佢介紹嘅地方唱匯率一定唔會係最好
不過算啦,因為我仲要比團費佢先返酒店
搞搞下,返到酒店已經兩點多
馬上搞check-in,幸運地因為酒店冇晒我地訂嘅房種
所以第一日upgrade我地去Suite
房間真係好大,又有露台,仲望到高爾夫球場添
Check-in 時已查好左 Shuttle Bus schedule
係咁依放低d野hea一hea就落去買車飛
準備去市區食晏先
6歲以下小朋友唔洗買票
車票每人RM3,回程就唔需要買票
去到Wisma Merdeka (默迪卡廣場),第一件事係搵野食
其實果度只係一個細細嘅舊式商場
我地求其搵左間餐廳入去食沙巴的第一餐後
就搭返車回程返酒店游水
酒店泳池都幾大個,可能傍晚時份有少少雨啦
成個泳池得我地一班人係度玩咋
玩到大約6點我地就返房梳洗再去市區食晚飯
第一天嘅晚餐,我地揀左去海鮮大排檔嘅華興
其實果度有幾間海鮮大排檔,包括都幾有人氣嘅雙天
係沙巴食海鮮同係香港差唔多
都係走去魚池揀好想食嘅海鮮
再話比落單嘅伙計知想點整就可以
大大隻麵包蟹我地無揀到呀 :p
最後埋單連其他小食,9大3小食左約RM900
食左幾款海鮮
上湯龍蝦,白胡椒炒蟹,奶油虎蝦,魔鬼魚
白胡椒炒蟹都幾香,但係同我係新加坡無招牌嘅比較都仲爭少少
上湯龍蝦個湯都濃味,同香港嘅上湯有分別,味道都ok
奶油虎蝦係最期待嘅菜式
虎蝦分細,中,大,加大 size唔同價錢
我地揀左中size,盛惠每隻RM30
其實個人覺得味道都ok,但就唔係令人眼前一亮,要再三回味嘅程度囉
但其他人就覺得味道偏淡
其餘菜式一般,最唔掂係個星洲炒米,無色無味
埋單比local tour guide卡片佢地有95折
食飽都已經近9點啦
由大排檔行去Central Point 約10分鐘
就到酒店shuttle bus上車點等回程車
未返到酒店朗朗已經呼呼大睡
我同爸爸就當然享受一下安靜嘅時刻啦
嘆返個按摩浴再做個mask先訓


text:
首先聲明我寫這篇不是想話自己做得對,貶低任何人,針對別人,而是由阿B出生到現在藏係我心裡冰山一角的問題.今日又嘈完,觸發我去寫下來發洩一下來平衡一下我的情緒.
以前每日差不多我會為左阿B同〝四大長老〞嘈,佢地亦都會為左阿B同我嘈.阿B日漸長大都少左好多,嘈得多有時我都懶得理佢地,咪自己唔出聲囉!但有時又好難忍,因為佢地會係同一日內不斷重覆又重覆講同一樣野,有時仲要係差不多每日都講同一樣野又要重覆不斷,有時仲唔止一個人講,而係幾個一齊對我一個人,平時佢地返左工得我一個人,試問我點擋咪唯有發爛囉!
阿媽和老豆都話全部野都我攪出嚟!又話我成日〝啄〞住佢地,講到我好似示威發起人,〝扇〞動者咁.
每次嘈娣婦緊係唔出聲架喇!出聲咪屎緊,心不想都會默默接受,娣婦都有叫我唔好同佢地嘈好似佢咁唔出聲照佢地意思做,但有時真係好難忍,不過,有時佢忍唔住就會用唔多滿意的語氣回應,而肥仔又好少出聲既,所以得我一個人與佢地嘈.有好多野唔係我出聲既話,而係娣婦出聲咁〝日積月累〞係咪會好大鑊先,咁大家都會有心病,但由我出聲嘈完就算架喇嘛! 就算有事大家都唔會嬲好耐.
我與兄弟都承接左老豆的脾氣係一個〝怒騷王〞,〝脾氣王〞,〝火爆人〞,而我個人一向有不滿就會大大聲〝Bi Li Ba La〞鬧人,跟住就冇事架喇!阿B唔知會唔會又承接左呢?
剛才10點幾阿B眼訓我陪佢訓,直到阿媽11點幾回來仲未訓,又話開D奶比佢食,我緊係唔準喇!咁大個係時候戒奶喇!你咁攪發幾時先戒到奶,平時我係到都係一日食3餐奶,但我一唔係到就就唔止3餐奶咁少,所以我都唔知可以點做.
大家就為此事而爭辯,最後我話你鍾意喇!你自己湊晒佢,我唔湊喇!阿B得一個,但大人就有幾個,而每個湊既方法都唔同,往往為此而嘈,我真係好煩,討厭.
上次醫生都講過咁大個人要靠食物去吸收營養,不可以靠吃奶,奶係提供唔到這些營養,但娣婦都唔想比阿B戒奶住,因為奶入面有好多營養係食物冇.阿媽又話佢唔食野緊係比返多D奶佢食喇!其實,正可能這個原因阿B諗我唔食飯,粥都會有奶食就唔駛咁落力食晒它喇!
平時佢地食乜阿B又食乜,又有時失驚無神比麵包,其他野佢食,咁樣你話仲駛乜食正餐呢.我都間中都會比餅乾佢食既,但唔係一日比幾次比好多.我自己覺得咁大個人一日食餐奶,最多有時間中食2餐都可以接受,我知奶粉可以食到7,8歲,但都唔係一日食3餐或以上架.
雖然如此,但係我都好錫佢地,佢地都好錫我既.其實,阿B係好好湊,最衰就太多人一齊湊,每人湊方式不同,人多自然意見多,湊阿B唔辛苦,但每日要我一個人對咁多個有D受不了,吃不消.如果一個人湊阿B應該有好多野都已經戒掉或進步,好在阿B氹得人開心,如果唔係就‧‧‧


text:
陶寶B之前已經見過呢兩位姐姐架啦, 上次就無咩交流, 希望今次好啲啦. 今日陶寶B既烈火單車iimo出場啦, 係時候用嚟冧靚女.
陶寶B仲細未識踩單車, 所以車手就由3歲既嘉嘉姐姐, 而副車手就由18個月既婷婷妹妹負責, 而陶寶B就企係中間做乘客.
哈哈哈, 估唔到架iimo三輛車可以咁玩法, 三個小朋友都玩得好開心呢, 而我們大人就開心地追住佢地影相.
陶寶B又企得好似好穩震咁款呢, 而家陶寶B仲細, 都仲肯做乘客, 遲啲大個啲, 肯定自己要揸架車啦.
陶寶B被玩咗幾個圈之後, 就開始唔多耐煩啦, 莎拉媽媽出動第二樣法寶令一眾小朋友開心玩樂, 呢樣就係帳篷啦, 細個時, 莎拉自己好想有呢啲帳篷, 總係覺得好好玩, 所以而家就好想買個帳篷滿足吓自己細個時既願望. 呢個帳篷係Ikea買(好似係$24X), 個樣其實似馬戲團既帳篷多啲呢, 三個小朋友入晒去玩!
陶寶B又係依舊唔多識同人玩, 不過就座係個門口位, 玩玩吓, 陶寶B仲係帳篷內大叫, 搞到嘉嘉姐姐走番出嚟, 而婷婷妹妹見到姐姐走佢又跟住走, 好好笑, 陶寶B你叻啦, 嚇到人走晒唔同你玩啦.
莎拉覺得小朋友係唔會座定定同你玩同一個玩具或遊戲太耐, 佢地會玩一陣之後就玩第二樣, 之後又會翻轉頭玩翻第一樣嘢. 好似呢三位小朋友, 玩厭咗個帳篷就又去玩翻架三輛車, 今次就由陶寶B做車手, 兩位姐姐跟車扮火車, 不過兩位姐姐好似無之前咁enjoy, 當然啦, 梗係自己揸車好啲啦.
係平台玩咗大半個鍾, 都係時候返入室內啦, 下次好天氣時再約姐姐們放車車.


text:
我到今日為止,仲係屋企等運到
因為,賣賣仲未肯出黎
今日已經係39weeks4days
唔知係咪bb係我個肚入面食好住好所以唔肯出黎呢
之前助產士同bb講而家暖返好快d出黎
可惜沒有
我阿媽話我同家姐都係遲左1個禮拜先出世(所以佢覺得無問題)
而我,都開始唔再諗咁多(因為呢個禮拜四再睇,佢已經會幫我約下禮拜催生,如果催生前未生,都係等個日,都係得返個幾禮拜啫)
開始周圍睇D媽媽要催生既BLOG,其實有好多都係催生前就生左,不過當然都有D係要催生先出世
有D人話催生仲快D,不過痛D(我諗我只會諗個囡快D出黎,都係痛十幾個鐘,忍左去,好過成日諗佢幾時出世)
同埋我覺得QE算唔錯,當初入助產士小組,去到後期個個禮拜都會返去,而我39WEEKS個時已經話下次再去睇就幫我約催生,服務唔錯,我睇有D媽媽話要去到42WEEKS先催生
尋日訓個時個肚好痛,不過完住唔係陣痛
係個肚吹左風個隻肚痛,痛痛下訓埋,訓醒無事,即係唔係個隻痛
唉....又食詐糊
唯有今日下午行左成層大廈既樓層(只是11層咁大把)同係屋苑平台行下路,行下樓梯
一間夜晚再行,唔知行完會唔會好D,不過一定自己個心舒服D
BB,希望你係催生個日之前出黎啦
爹地媽咪錫曬你~~


text:
深水埗上堂
陳山聰連飯都未食,就跟導師餘俊峰一齊返工作坊上堂,兩個喺路上雞啄唔斷,好 friend喎.
媽咪姐
失雲半年 瘦山聰喪跑學戲
兩年前「雲山戀」成為全城熱話,一心諗住做何家女婿嘅陳山聰,急急同前妻 Ponny楊度萍離婚,仲當無綫透明,拍劇失蹤又唔做宣傳,全職做何家「小聰子」,點知今年 4月俾超雲狠飛,變咗「四失聰」.
昔日俾超雲養到肥肥白白嘅陳山聰,逼住四圍𢱑撈.其間做過寫字樓同時裝採購,不過嘆慣威慣嘅佢點捱得住做個小職員吖!最終俾佢𢱑到拍新片《情緣灰姑娘》.有幕後人同媽咪姐講:「佢知道有份拍,勁開心!就算有場戲要俾劉心悠狂摑都笑曬口.鬼咩!客串兩組戲就袋幾萬蚊,真係幫佢唔少.」
嚟緊就要返無綫拍戲,瘦咗一圈嘅陳山聰喺屋企附近跑完步,就去咗深水埗「方法演技工作坊」.媽咪姐以為佢撈埋 part time導師啦,但一問之下,佢原來係做學生.陳山聰承認:「我好快開劇,想自己演技好啲.我又唔係影帝級,當然要去進修.唔係打工唔得,只係發現自己喜愛演藝事業,難得添哥俾機會我,所以上堂係必要.」即係咁,媽咪姐係有啲奇怪瘦山聰去到呢把年紀,先忽然發現自己咁 like做戲!老實講,佢一向做戲唔係差,以後睇劇有多個人可以睇嚇亦 OK嘅.加油啦!


text:
Saturday, March 03, 2012
Nic bathing
整完甲,我就去西貢join老公,帶nic去沖涼,其實nic跟我整甲時間去沖涼都ok喎,一定係4星期一次,同埋我咁樣整完返入西貢再入tko都ok啦,係喺tko等nic真係耐左d,同有d悶囉.今日都已經好好,有好多野要買,比如係去sugarbaby度放低之前買既玩具啦,本來想買比rachel對仔,點知又見唔到,都唔知幾時可以見,咁我都係退返比人先喇,不過我睇來睇去都揀唔到野買比風爽,只係拎左老闆娘送比我張梳化仔.咁又要去連理街買片,宜家唔駛再買奶粉都真係已經好好喇,拎住兩張huggies coupon去買兩包中碼,問佢pampers有冇得剪袋,佢答我宜家冇得剪喎,我覺得佢呃我囉,都唔知有冇搞錯,最終我去左佢對面個間買左兩包剪袋pampers,之後我又去左uniqlo買左三pack薄底衫,我見風咁熱,佢可能再熱d要著呢隻薄架喇,d厚比晒爽爽著啦,玩完坑口,出發新都城.
去到新都城又係掃藥房,掃左大量洗衣液,威露士,碧連同埋兩包pampers,其實我唔知同一間可唔可以買多幾包,不過是但啦,都係貴坑口$1,咪買多兩包囉,我已經幫風爽儲左11包中碼片,唔知佢地要用幾多先再轉size呢?我望望下,覺得L好似成日都冇貨咁,係就大獲喇~~~
拎完一轉藥房野去車,就行過去新開既zara襯下,有件衫好襯亞爽囉,真係唔買唔得,卡卡.其實男仔衫靚既都買左,因為有野比爽,所以都買左件恤衫比風,但呢個色唔係我最鐘意架,如果ifc個間有最靚個色就好啦.玩完一輪,又排隊入去izzue玩,都幾攰下,所以去返坑口等nic,等到7:45先走得,我出左街好耐喇,其實好鬼攰~~
No comments:
Subscribe to: Post Comments (Atom)


text:
2014年1月23日
LEGO世界遺產積木展 - 出發環遊世界!
之前出得好少文章,最後就搞到埋積咗好多原先想出嘅專題冇出到;除咗 東京迪士尼之旅2013,我打算稍後會逐步寫返嗰堆文章,而今日就出咗其中一篇先啦!
好似好耐都冇出過一啲「隨想隨寫」同 迪士尼 冇關嘅文章,咁今日就暫時撇開 迪士尼,同大家分享一篇關於 LEGO 嘅文章!
上年暑假,LEGO 響某個購物商場舉辦 「Piece of Peace」世界遺產積木展.我曾經有提及過,我由細到大都好鍾意砌 LEGO;另一方面,我亦係一個好嚮往自由自在去旅行,見識各地文化嘅人;咁究竟,當兩樣我嘅喜好組合起上黎,又會係點嘅呢?
黎到展覽場地,首先見到一個用積木砌成嘅地球;下面有好多 LEGO人仔 Minifigures,象徵世界和平,貫徹返展覽主題.
呢到放咗好多世界遺產模型,全部都係由積木砌成.響我眼前有兩座塔,其中一座係我細個嘅時候去過嘅 法國巴黎鐵塔,另一個就係我都幾想去睇下嘅 意大利比薩斜塔.
響成長嘅過程中,我好有幸可以去過好多不同國家旅行,到訪過好多名勝;不如就等我睇下,呢個展覽裡面有邊啲世界遺產係我去過嘅先!
英國 倫敦塔
澳洲 悉尼歌劇院
中國 萬里長城
日本 白川鄉聚落
其實總共展出咗40個世界遺產,不過我就冇影哂咁多個,主要係影我有去過嘅,同埋我將來想去嘅.以下就係一啲假如有機會的話,我都好想親身去睇下嘅世界遺產.
日本 姬路城
日本 金閣寺
尼泊爾 加德滿都谷地
印度 泰姬陵
俄羅斯 克里姆林宮
希臘 雅典衛城
意大利 羅馬鬥獸場
秘魯 馬丘比丘
智利 復活島國家公園
埃及 古金字塔
呢篇文章嘅最尾,我想用日本嘅富士山作結;原來佢係2013年6月22日先至正式被列為世界文化遺產,呢個模型可以話係新鮮出爐!
山頂上都有一個 Minifigure!但係睇真啲,佢身上所穿著嘅係機場職員制服,點解會有一位機場職員響山頂出現咁搞笑嘅?哈哈!
去旅行真係一樣好開心嘅事,可以拋開平日嘅束縛之餘,更加可以擴闊眼界!唔知道,我響未來會唔會有機會去以上嘅世界遺產參觀呢?
訂閱: 張貼留言 (Atom)


text:
( 18-AUG-2013 SUN )
今朝 10 點鬧鐘響 不過就懶床 瞓到 11 點呀 之後即刻梳洗就去食早餐喇 ~
又無番教會喇 咁我就去街市買餸啦 唔知係咪吽雨 熱鬼到呢 買完餸成身汗呀 ~
睡房冷氣成日向住天花板 所以天花板間唔中都有虱架 尋日里奧大人用漂白水抹哂成個天花板 咁我都順便抹埋窗同柜 又拎埋 d 冬天褸去乾洗 因為發咗霉呀 搞掂哂就噴埋虱水 殺哂所有虱 爽呀 ~
望下個鐘已經 2 點幾 即刻沖涼之後去食 tea 食完就番屋企 再拎衫去舖頭 咁番到屋企都 4 點 lu ~
番到屋企抖喇 里奧大人就瞓咗陣 之後飲埋湯 我又要預備煮飯喇 ~
是日懶餐 - 梅菜蒸鯇魚 + 臘潤腸炒西生菜
梅菜蒸鯇魚 - 好耐無整魚比里奧大人食 今次去另一檔買 因為多人買 呢嚿鯇魚 $15 估唔到好味喎 因為唔腥 之前果檔有 d 腥咁架 ~
臘潤腸炒西生菜 - $13/2 個又抵喎 因為我想帶 lunch box 所以加咗臘潤腸呢 ~
今日又焗 又滕黎滕去 有 d 頭痛呀 所以唔徑步喇 沖完涼再食埋生果就熨 2 機衫 個半鐘搞掂 算快架喇 里奧大人慘 d 今日頻頻樸樸做唔到公司嘢 所以做到 11 點幾呀 慘 ~


text:
爆壹爆
崩牙駒摩頂平手拖手
真係估你唔到,世仇都可變老友.話說呢個星期日(七月廿七日)崩牙駒六十大壽,佢喺澳門君悅酒店筵開一百二十席,爆哥都收到請帖,咁當然要去賀一賀啦.話說當晚氣氛熱鬧,崩牙駒例牌興奮高歌,但當晚重頭戲,竟然係崩牙駒嘅死敵「摩頂平」踩場!好多年輕一輩唔知,兩個人係多年死敵,廿五年前,傳聞崩牙駒喺一單謀殺案,曾以證人身份頂證摩頂平,搞到摩頂平著草他鄉廿年,四年前才回到濠江,照計摩頂平理應憎崩牙駒憎到入骨啩,當時仲傳佢返來係為復仇.
點知爆哥當晚見到摩頂平在場飲到啤啤夫,仲要兩個大漢攙扶,當崩牙駒上台獻唱嗰陣,摩頂平突然衝上台,爆哥即刻打醒精神攞出手機,以為會爆大鑊啦,點知原來摩頂平想攞咪唱歌,仲同崩牙駒,澳門「大家姐」司徒玉蓮,九江街 14K話事人「立章」合唱《有誰共鳴》.最震撼係摩頂平唱歌時拖實崩牙駒,又嚟江湖式豪邁擁抱,大家姐睇到眼濕濕.真係時代變,依家澳門搞賭廳都係搵錢至上,鬥氣仇殺冇着數,乜嘢新仇舊怨都一筆勾銷啦.
女星淫照鼻祖搵食招
呢排最紅當然係馬賽,爆哥同警界老友飲開茶時, CID黃 sir突然爆料,馬賽嘅艷舞片同陳冠希嘅淫照,都比不上當年鼻祖級女星殺手錢志明嘅「作品」.黃 sir指受害女星眾多,當然唔只上庭嘅 A, B, C, D, E及 X六位女證人咁少啦,最令佢傷心係,佢竟然睇到幾位電視及電影玉女偶像在相簿內出現.調查期間,黃 sir曾經問過錢生,用乜嘢手法冒充有錢人,錢當時輕描淡寫咁講:「唓,唔係好難啫,只要去高級食肆食嘢時,有理無理,見人就派大手筆貼士.普通人俾十蚊,我就俾夠一百至五百,個樣仲好似唔志在咁,自自然然有人唱你係有錢佬,之後嘅嘢就容易搞啦.」
另外,錢還向黃 sir呻,食盡咁多女星,唯獨當時嘅金牌經理人手上幾件女星食唔到,原來唔係嗰幾位女星清高,而係金牌經理人堅持要先收錢,女星才送「外賣」,錢唯有打其他女星主意,事成後他不但白食,仲利用裸照反過來勒索眾女星,錢最終於 91年被判入獄 3年 11個月.
賭船大亨追老星
爆哥有時都會去舊式夜總會跳老舞,好多𡃁仔唔明,點解班大哥唔去蘭桂坊溝𡃁模,鍾意同嬸嬸級夜總會公關 gathering.原來江湖大哥都做過𡃁仔,都有那些年追唔到的女神,一直係心願.
早排同 14K賭船大亨番薯鑑食飯,佢好得戚咁話,終於約到恨咗半世人,好正好正嘅女神食飯,講的時候,神情似足一個買到絕版古董 LEGO的宅男,或者張智霖買到林寶堅尼個冧樣.爆哥都未趕得切開聲,佢手下班𡃁已經七嘴八舌,猛問係邊個𡃁模,「女神喎,一定係周秀娜啦,大佬好嘢!」,「我話係心穎 BB,天使面孔,魔鬼身材,大佬有眼光呀.」
說時遲,那時快,番薯鑑的手機響起, Note 3上面張來電相片,竟然係一位超級熟女,曾經嫁入豪門的息影花旦,呢位花旦後生時風情萬種,仲憑電影《金大班的最後一夜》走紅,當年擅長做顛倒眾生的角色,即使個女結咗婚,佢依然風韻猶存.咁反高潮,班八十後𡃁仔都 O晒嘴,但番薯鑑就笑瞇瞇,正所謂品味呢家嘢,𡃁仔識咩呀.


text:
仲有個多星期就係豬仔的生日,每年都好想買份生日禮物比佢,但係我都唔知買乜比佢好,唸左好耐,本來唸住買香水,但又覺得香水無乜紀念價值,所以這份禮物已被放棄,唸左好耐不如折現啦,但係比幾多錢好呢?一萬好似幾OK,但折現又好似無乜誠意,加上佢比我更加有錢,錢對佢來講又唔係D 乜,所以又放棄左這個念頭.唸左好耐佢的生日已經越來越近,今日突然間比我唸起好多年前起海港城見過有一隻豬好得意,所以都唸住買這隻豬送比佢,但係我覺得隻豬可能會好平唔係好襯佢個身份....
今日特登早左好多放工都係8點左右,搭車去到海港城就即刻去搵賣豬間精品店,間鋪係Papyrus,其實我都唔知間鋪會唔會執左,因為香港鋪租貴,真係有幾多間鋪可以捱得過不斷加租的壓力呢?好在最後我都搵到間鋪,起間鋪個窗櫥度睇左好耐,再入去望下隻豬幾多錢,大豬$565,小豬$250,好貴呀!左睇右睇都唔知點解隻豬會值咁貴,可能就係貴在個設計啦!
但係我第一個見到隻賊仔豬就覺得佢好型仔,一見到佢我就好開心,唔知呢可能我覺得佢見到都會開心啩,不過我知道佢實會覺得我好無謂,嘥D 錢買埋D 無謂野,但係我只係想佢開心咋!無論佢鐘唔鐘意我都希望佢收到會開心啦!


text:
2008年9月3日 星期三
臺妹小玲
我認得呢三條友,佢地成日都黎飲嘢既,臉圓圓果個就有D似某個男歌手,而個女仔就好似係另一個瘦蜢蜢好斯文嘅男仔嘅女朋友,不過果兩個男仔就黎得密D,我試過一個星期內見到佢地黎五次,睇怕佢地都係上左茶癮.
隔左一陣,我就埋去同佢地落單.其實果兩個男仔想飲D咩,我都心裡有數,肥哥哥會叫杏仁奶荼,而另一個瘦蜢蜢嘅就會叫蜂蜜奶綠.果然不出所料,佢兩個真係叫杏仁奶荼同蜂蜜奶綠.而個女仔,就比較鍾意試新野,最後就佢叫左杯蘋果綠荼.
一路以黎,我都有發覺好多男仔客會將佢地既目光集中喺我度,講真,初初我真係覺得有D唔自然架,因為我唔知道我塊面係咪污糟左,抑或我條褲爆左呔或者走光自己唔知,所以我會成日check下自己條褲,睇下自己有冇出醜.而果個臉圓圓有D似蘇永康既男仔,我發覺佢都有成日望住我,感覺怪怪咁.不過,久而久之就習慣左,我都唔會理佢地囉.
都曾經聽過有人話我個樣似香港一個女歌星,不過我又唔係好覺.雖然我個樣睇落都唔錯,但係我邊有佢咁靚丫.
不過我又發覺瘦蜢蜢有女朋友果個男仔,都好似成日望住我喎,但係佢女朋友睇落又好似唔係好介意咁,唔通佢地係扯皮條睇中左我?都係安全D,打定電話叫男朋友接我放工先.
臨近中秋,記起老闆Josh叫我地班waitress落力D sell月餅,於是我走理去呢枱,向呢三個男女推銷我地既月餅.
講完一輪後,就只得個女仔同我傾,而果個肥哥哥,就好似儍儍地咁望住我.最後,佢地買左兩盒月餅,响個臉圓圓既男肥哥哥俾錢我果陣,佢臉紅紅口震震咁同我講左句唔該.我忍住笑,其實佢地都幾nice丫,個女仔跟住問我叫咩名,我禮貌地答佢「小玲」
一輪應酬後,我就轉身繼續Sell月餅,不過我隱約聽到個女仔講「佢叫小玲呀,聽唔聽到呀…」
呢次我真係笑左出黎,從呢日起,我就識左呢兩男一女.
以後既日子,佢地都有成日黎飲野,當我冇咁忙既時候我都會同佢地傾下偈.個女仔比較好傾D,可能果兩個男仔怕羞啦.不過,有時佢哋high high地都會借D意讚我靚.「哼,使乜講!」我心裡咁諗,不過口裡就話「邊係吖」.
幾年後,我決定重返校園,希望可以揾份唔同性質既工,不過我仍有返茶鋪做兼職.响開學頭個禮拜,有日放學時,見到一個熟悉既身影向門口嘅方向走.冇錯,佢就係臉圓圓果個肥哥哥.於是我就跑過去,喺佢後面拉住佢個書包.佢擰轉頭見到我時,就呆左一呆,然後又口震震咁話「小玲你又喺度返學牙?」我笑笑口話係.佢問我點返屋企,我話我要搭巴士,於是佢話車我,我話好.
喺車上,我講左D關於我自己既嘢比佢聽,可能我覺得佢係一個幾好嘅聆聽者,佢成日唔聲唔聲咁,或者佢可能驚住講野又口窒窒啦.最後,佢都有講左D佢既野比我知,佢仲有一年就畢業,平時鍾意睇下D哲學書咁.佢話佢响學校租左個Locker可以同我share,我梗係求之不得啦,慳錢之餘又唔使拎住咁多野上堂.
有時我發現佢會留底D字條响Locker度問下我點,當落雨唔記得帶遮時,佢都會特登留底把遮响Locker度比我,其實我覺得佢都幾細心.我生日果日,佢仲留底左件小禮物比我.根據女仔既第六感,佢應該係鍾意左我.
可能佢知我有男朋友,所以佢始終都同我保持一定既距離,啱時間既話佢就車我放學,我返工見到佢時就同佢傾多兩句.直到我畢業轉工以後,我地就少左聯絡Lu.依家,佢間中都會同我MSN flirt 下我咁,我咪笑下同佢傾下偈囉.
過左咁耐,唔知佢係咪仲對我有意思呢?
延伸閱讀:那一個夏天(3) By CK
4 則留言:


text:
首先 容我紀錄一下 : titi識拍手手啦
佢喺尋日同今日都自己拍手手呀
仲要係手掌伸直咁拍
絕無欺場呢 可惜冇拍低video 來日方長呢~
titi出世嗰陣 我生得比較辛苦
佢個膊頭唔啱位 出唔到嚟 折磨左我十四個鐘
醫生都同我講左 由於阿b喺我"尾龍骨"磨左咁耐
叫我預左腰骨會痛 冇錯 係真呀 坐得耐 patpat尾骨很痛哩
加上依家我跪低依然有d難度 (個肚太大累事)
腰骨差 坐得唔耐 搞到餵奶嘅任務好多時由ti爸負責
特別坐月嘅日子 很累很累 ti爸很多時都很細心抱titi 餵titi
抱抱下 餵餵下 依家慣左都係ti爸照顧titi多d架
好順理成章地 titi同佢爸爸係friend d架 喺titi嘅心目中爸爸係忠嘅
例如:
~ 爸爸放工 一開門 titi好多時尖叫 勁high架
~爸爸一放抵d野 titi就張開手要佢抱
~人多嘅地方 titi唔耐煩 ti爸冧兩句 佢即刻收晒聲 伏喺ti爸度
~ 同ti爸打機 睇波
~ 平日titi嘅笑笑相 全靠ti爸引佢笑咋
~ 喺ti爸身邊 titi永遠最多bb話要同爸爸講
~ 有一次 ti爸喺朋友屋企打麻雀 titi累c啦 只要ti爸抱住 佢唔扭 唔出聲
走嘅時候 mami見到titi雙眼腫紅了 很累呢 呢個傻豬好比面爸爸呀
我未見過titi咁累唔扭計架 係ti爸令佢靜靜陪打牌
titi豬 mami開始有d妒忌咯 雖然你見到mami都好開心 好high
可惜都唔似得你同ti爸咁開心 咁friend呀.....
但都好嘅 如果你聽ti爸話 ti爸咁錫mami 咁你第日都會好錫mami咯!
呢張相係titi陪ti爸打機嗰陣 mami偷拍架~


text:
個多月以來既佔領運動可以話係史無前例既.成個運動既主體係自發既市民同學生,而且十分抗拒大會領導.好多人對呢種無首領既組織十分陌生,甚至不安,又驚失控又呢樣又驚嗰樣,長毛又擔心無大會就無溝通.其實類似既情況係資訊科技界一早已經發生,不單止無出事仲產生更多既好處,而且例子俯拾皆是.其中一個例子就係管理程式源始碼既軟件:Git.
SVN: 中古時期大會模式
首先講下我地過往點樣去儲存同管理寫出黎既程式.我地會用一套叫SVN 既系統去將所有程式既源始碼放係一個中央既地方,所有修改都會經由呢個中央既地方去處理.好處就係大家既野好似好有組織好有條理,而且邊個改咗咩先之後有人改乜都可以一目了然~就好似有大會協調所有參加者既組織同活動一樣,簡單直接.
好啦問題黎啦,中央既伺服器始終要有人做最終決策,即係例如兩個人同時修改同一段程式,就會發生「衝突」,就必須有個人做最後決定點樣將兩樣野整合,或者放棄其中一個人既修改.咁如果做最終決定呢條友係懶懶閒又話者on99的話點算?咁成個project就出事了.而且,如果伺服器死咗,又或者電腦大爆炸,一樣會陷家鏟.
同樣地,香港一路以黎既社會運動,大會就好似呢個svn伺服器咁,成為咗運動既唯一核心.大會散水,群眾唯有好乖咁散水.大會班人有自己立場,大會班人有自己立場,就好自然令到場運動喺無其他選擇之下,跟左大會既立場.所以香港呢幾年啲社會運動都一式一樣:唱k,苦行,階段性勝利,散水,衰收尾.其實咪係因為黎黎去去都係同一堆人去控制個大會而班友本身既能力唔能夠帶領大家獲得任何成果囉.電腦死咗可以還原backup, 但係社運死咗,係無得返轉頭架.
GIT: 人人大會
咁班IT佬點解決呢個問題呢?講野刻薄串到飛起仲會講粗口,一啲都唔和理非既Linus Torvalds就發明咗無組織,無大會,唔再需要中央伺服器既管理系統,git啦.
Git唔需要中央授權同協調,任何人都可以將人哋嘅程式抄落黎改良,然後公諸於世.你可以自己做完野同隔離分享,對方受就受,唔受就罷;如果你做啲野有用有料到,其他人可以抄考既同時又可以主動幫手,貢獻多啲,而你又可以決定要唔要呢啲貢獻.結果就係人人都可以自己做一個「大會」,而呢啲個別既「大會」就會互相影響,競爭.好既野會得到支持,差既就自然淘汰.當無咗中央伺服器,其實所有人都就係伺服器,百家爭鳴,自然會併發出出人意表又可以推動進步既新構思.
今次香港既佔領運動都係一樣.一開始既機緣巧合,無咗大會,反而迫使大家自發行動同決策,而好既行動會得到多數人支持,唔好既自然無人理.成個運動方向由所有參與既人自行決定而唔再交由一小撮人去決定.而參與者自發咁互相溝通,效率比中央集權既溝通有效率好多,反應更快,變化更多.大家各展所長,各施各法,呢種將每個人既長處發揮出黎既力量本身就好難靠一個中央集權既體制製造出黎.所以某前保安局局長話啲人用whatsapp好有組織,其實係因為佢既眼界只能停留係傳統既上而下 (top-down)既組織架構,所以咪一咪只係曉向上爬向上望囉.
講開又講,除咗易經提到「群龍無首係吉相」之外,其實自由派哈耶克既理論都提到只有自由競爭既地方先會產生不可預見既新念頭同發明去推動社會進步.而我地係今次都見到好多無人預料既活動去推動成個運動.例如關帝廟,聖堂同埋獅子山直幡.所以,個人自由其實係保障一個地方或者一個群體應付挑戰既反應能力既重要關鍵.所以想長遠香港好,唔可以單靠「大會」去決定一切,個人自由,尤其係創作創新嘅自由都必不可少.
原文連結


text:
2010年8月31日星期二
莎樂美鮮白菌薄餅 Salami & Mushroom Pizza
2010年8月30日星期一
鈣思寶原來都真係有效 o架!
今朝喺屋企食早餐時,一邊食,一邊睇報紙,睇到「百佳」啲鈣思寶呢兩日做特價,$30.8 兩排之餘,仲送多盒 1 公升裝嘅燕麥鈣思寶,真係抵到爆呀!有飲開嘅朋友都應該知道,最近已經賣到成 $17.9 一排.因為我都有飲開,所以明明今日唔駛落街買餸,我都為咗佢而專登落街,對於我呢個懶落街嘅人真係 "俾足面" 呀!( 其實係睇錢份上囉! ) 有好嘢,當然要同朋友一齊分享啦!所以我都即刻 call Winnie 話俾佢聽,因為佢都有飲開呢!
其實我落街時都仲未夠 12:00pm,但係去到「百佳」時,發覺已經被人掃得七七八八,剩番果啲都係凹凹凸凸,"岩岩慚慚",有啲簡直係揀唔落手囉!我成日都喺到諗,究竟係咪所有地方都係有咁嘅情況呢?一有嚫減價就第一時間俾人掃哂貨?我諗,高尚住宅區啲超市應該唔會有咁嘅情況啩!
我揀到呢兩排已經算係較為好 o架啦,但係都唔係 "四正" 囉!原味果隻就有好多,仲排排都好 "靚仔" o添!梗係啦,原味果隻最少人買.不過唔緊要啦,無穿無爛就算,反正都唔影響飲用.
其實我係想同大家分享一下 Wnnie 嘅經驗.佢話俾我聽,佢平時身體嘅含鈣量係 below standard,但係最近去完做 body check,份 report 顯示今次佢身體嘅含鈣量已經去番 normal range 入面,所以佢估計應該係同佢長期飲鈣思寶有關.一直以嚟,我都覺得呢類加鈣飲品效果唔會太大,不過叫做好過唔飲咁啫,點知原來真係有效 o架喎,所以如果有邊位 blogger 都係身體比較缺鈣,或者流失鈣質嚴重的話,不防試飲一段時間,睇吓會唔會有改善.當然,效果因人而異之餘,亦未必個個都會有咁明顯嘅改善.
點呀 Wnnie,妳掃唔掃到貨呀?買到的話,仲有冇 1 公升裝送呢?
香辣肉碎芋頭粒炒飯
呢排唔知點解突然間好想食炒飯,但係又有少少驚驚哋,因為我驚勁黐鑊,洗餐死之餘,仲驚黐到無得幾多剩,到時就真係 "無啖好食"!
又唔知點解,個腦又即刻閃出用芋頭嚟炒飯,仲要係辣辣哋果隻,好似係曾幾何時食過咁,但老實講,我真係無乜印象有食過囉!不過唔理咁多喇,既然想食,就憑想像力去試吓炒啦,咪當係又一次做實驗囉!
材料:
白飯
芋頭
免治豬肉
蝦乾
蒜茸
辣椒乾
金不換
醃料:
鹽
糖
水
紹酒
生抽
粟粉
油
調味料:
鹽
糖
魚露
老抽
- 芋頭去皮,切粒,然後炸至金黃色;豬肉用醃料醃好.
- 蝦乾洗乾淨,用暖水浸軟,之後切粒;辣椒乾切粒;金不換洗淨備用.
- 燒熱油,先放豬肉落鑊兜炒成肉碎,炒至八成熟之後盛起.
- 放茸蒜,蝦乾及辣椒乾落鑊爆香,灒酒之後加入白飯,不斷兜炒.
- 當白飯炒番熱及乾爽後,就將芋頭粒及肉碎回鑊,加入調味料兜勻.
- 最後加入金不換,略炒數吓即可熄火,上碟.
Notes:
- 煮飯時,用水份量應該比平時略少,煮成較乾身嘅飯粒.
- 金不換唔好太早落鑊,否則香味消失.
- 如果唔食得辣的話,可以唔落辣椒乾.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
2010年8月26日星期四
好心寒,好痛心!
我一向都好少睇電視,所以今次菲律賓呢單嘢我都唔係知道得咁詳細,只係從網上新聞得知一二.
噚日搭火車去 Louisa 屋企時,一路不停咁睇住有線新聞重複嘅報道,真係覺得好心痛,好唔舒服,全程一直喺度喊!所以今朝食早餐,睇番噚日份報紙時,我刻意避開哂所有關於呢單嘢嘅篇幅,唔想睇到個人唔開心,影響情緒.呢兩日做早,晚課時,我都有將功德回向俾果幾位受害者,希望佢哋可以安息,往生靜土,早登極樂!
因為自己嘅信仰關係,我會信因果.
今天所受嘅果,皆因昨天所種嘅因;
今世所種嘅因,將會係下世嘅果.
如果今世得到善果,皆因前世種下嘅善因;
同樣,今世得到惡果,亦係前世種下嘅惡因所致.
所以,如果發現自己今世事事未能如意,就喺有生之年盡量多做好事,種下善因;如果想下世事事如意,就請今世及時行樂,為下世種下善因,下世必得善果.
阿彌陀佛!
2010年8月25日星期三
送俾 Miss Cheng 嘅雪球
今朝一早就出門口去 Miss Cheng 屋企,同 Aaron 上完 theory 之後就一齊去又一城食 lunch,當然要帶埋星期一果日專登為 Miss 而整嘅三色雪球啦!
送得俾 Miss,梗係要包裝得似樣啲 o架嘛!
Miss 都讚好食,覺得好鬆化,而 Winnie 一食就食到好香濃嘅杏仁味.
喂 Winnie,諗吓下次整咩俾 Miss呀!
P.S. 今日我同 Winnie 又爭輸咗俾 Miss Cheng 喇!講緊嘅咪就係俾 Miss 爭贏咗出錢請食 lunch 囉!我同 Miss 講,話呢餐應該係我同 Winnie 請佢食飯,點知佢話我窮,啲錢留番自己洗喎!真係俾佢激死!!
2010年8月23日星期一
南瓜牛肝菌意大利燴飯
都已經有一段日子無整 risotto 喇,之前曾經整過雜菌 risotto 同南瓜 risotto,兩款都勁好味,真係各有千秋.所以上個星期整粉蒸肉南瓜時,特意留起少少南瓜,要嚟今晚煮 risotto,今次我就將兩者合併埋一齊,做成南瓜牛肝菌意大利燴飯,同樣咁滋味,真係百吃不厭!
有興趣嘅朋友就 click 入下面兩條 link,參考一吓食譜材料及做法啦!
1. 雜菌意大利飯
2. 南瓜意大利燴飯
三色雪球 Snow Ball Trio
之前曾經問過 Miss Cheng 食唔食用綠茶整嘅嘢,佢話乜綠茶除咗要嚟飲之外,仲可以要嚟整嘢食咩!於是我就應承用綠茶整嘢食俾佢試,不過直到依家都未整.因為我同 Winnie 約咗 Miss 今個禮拜三食 lunch,所以我就整咗呢個雪球俾佢試吓.
其實之前都諗咗好耐,用綠茶整乜好,後尾睇到櫻井老師有教整綠茶雪球,就即刻決定咗要整呢款.另一方面,我會睇中呢個食譜,係因為佢個整法同平時果啲唔同,並唔係將綠茶粉直接加入乾粉內混合再搓成糰,而係焗好出爐之後再沾上綠茶粉,咁就啱哂喇,因為 Winnie 係唔飲綠茶嘅,咁我就可以參考食譜,做一款麵糰,焗好之後再滾上綠茶粉,黃豆粉同朱古力粉,咁咪唔駛每隻味都做一個麵糰囉,慳番唔少功夫!
材料:
低筋麵粉 75 克
糖霜 20 克
鹽 少許
牛油 45 克
杏仁粉 25 克
防潮糖霜 適量
綠茶粉 適量
黃豆粉 適量
朱古力粉 適量
以上材料份量可做每個重 10 克嘅雪球 16 個.
食譜參考自櫻井景子嘅《和菓子‧和甘味 (秋冬篇) 》.
- 牛油切粒,之後放入雪櫃冷凍;麵粉過篩 3 次.
- 麵粉,糖同鹽一齊放入食物處理器內,以低速混合好.
- 跟住加入杏仁粉同冰凍牛油粒,攪拌成麵包糠狀.
- 之後用手搓成每個重 10 克嘅小麵糰,放上已鋪入爐紙嘅烤盤上.
- 放入已預熱至 180 °C 嘅焗爐內焗約 18 - 20 分鐘.
- 將綠茶粉,黃豆粉及朱古力粉分別與少量防潮糖霜拌勻.
- 雪球出爐後,分別滾上綠茶粉,黃豆粉同朱古力粉即成.
三隻顏色都好 sharp,好靚!
雪球好鬆化,仲有好香杏仁味,無得彈!
Notes:
- 牛油喺雪櫃拎出嚟後即切即用的話,可以唔駛再放番入雪櫃度雪凍.
- 搓麵糰時切忌搓得太耐,避免牛油因遇熱而溶化.
- 如果無食物處理器的話,可直接用手將牛油摔入麵粉內成麵包糠狀.
- 綠茶粉,黃豆粉同朱古力粉加入防潮糖霜可以防止粉類受潮.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
2010年8月21日星期六
粉蒸肉南瓜
今晚偷懶,求求其其整一碟餸就算數,連鑊都唔駛開,煲好水將碟餸蒸熟就算,不過味道唔差 o架,仲好惹味 o添!
材料:
免治豬肉
南瓜
五香蒸粉
醃料:
鹽
糖
生抽
紹酒
粟粉
麻油
- 先用醃料將豬肉醃好;南瓜去皮,去瓤,之後切粒.
- 南瓜粒放上碟,之後將豬肉鋪上南瓜面,再喺豬肉面灑上蒸粉.
- 煲滾水,隔水蒸至豬肉熟透即可.
南瓜非常清甜,加埋鮮肉汁同五香蒸粉嘅味道,非常誘人!
係咪好簡單呢?所以呢碟又係 "懶人餸" 一道!
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
五香蒸粉
材料勁簡單,只得三樣,做法都唔難,咁貪玩嘅我,梗係即刻整啦!
榛子咖啡慕斯 Hazel Nut Coffee Mousse
今朝 Lily 嚟上堂時,我俾咗個佢食,佢食第一啖已經勁嗌 "好正",梗係啦,佢係一隻 "咖啡精",我知佢實鍾意食!原本佢叫我整咖啡雪糕㗎,不過我諗住啱啱整完雪糕,況且我又想整呢個好耐,咁咪順理成章整咖啡 mousse 囉!
2010年8月19日星期四
自家製五香鹹蛋
2010年8月18日星期三
Aceto Balsamico di Modena
因為一直都有諗住買 Balsamic vinegar,所以都有喺 「Taste」留意過.其實有平有貴,價錢真係可以相差好遠,由三十零蚊到三百幾蚊支都有!不過我留意到一樣嘢,不論價錢平貴,原來好多時 Balsamic vinegar 都會落色素,一睇到個 ingredient 有用到色素,我就即刻放低!由細到大,我都好怕有色素嘅食物.
千挑萬選,最終我就睇中咗呢隻牌子:
意大利 Salami & 海鹽黑椒磨
不過,Louisa 又當係手信送俾我,唔肯收番錢,仲另外送多一個海鹽黑椒磨俾我 o添!
2010年8月17日星期二
普羅旺斯燴雜菜 Ratatouille
趁今日整咗 Foccacia,就順便整埋呢個 Ratatouille 一齊做晚餐啦!
2010年8月16日星期一
意大利香草麵包 Foccacia
記得以前媽咪好鍾意食「Délifrance」嘅香草包,對於應慳則慳嘅媽咪嚟講,就算之前買成 $7 件 ( 已經好耐無買過,唔知依家賣幾錢 ),佢都會簡唔中買返嚟一齊食,見佢咁鍾意食,我當然都好識做,有機會行經「Délifrance」我都會帶件 "手信" 返屋企送俾佢.
當時我對麵包無乜認識,依家諗番轉頭,果個香草包應該係 foccacia.上次 Louisa 請我去 Amaronie's Little Italy 食晚餐,果個麵包又係勁好食,我問 Louisa 果個係咩包,佢話就係 foccacia!咁好食嘅麵包,我當然都想自己試吓整啦,所以今日又開爐試整呢個包.其實我有好多個 foccacia 嘅 recipe,都唔識得揀邊個係好,於是就參考咗 Rachel 個食譜嚟試整,因為覺得好似較為簡單兼成功率較高,不過材料及做法就有少少改變.
高筋麵粉 250 克
即用酵母 1 1/ 2 茶匙
糖 1 茶匙
鹽 1/ 2 茶匙
水 150 毫升
初榨橄欖油 1 1/ 2 湯匙
迷迭香 ( Rosemary ) 1 茶匙
去核黑橄欖 5 粒
海鹽 少許
- 拎出麵糰,放上已灑粉嘅枱面上,搓揉及摔打麵糰,直至拉開時出現薄膜.
- 將麵糰滾圓並黏緊收口,放喺已灑粉嘅兜內,然後用保鮮紙冚住,發酵 45
分鐘.
- 麵糰排氣,再滾圓,同樣冚上保鮮紙發酵 45 分鐘.
- 將麵糰放上烤盤上,用手將麵糰向四面推展,包好保鮮紙再發酵多 45 分鐘.
- 倒少量橄欖油喺麵糰上面,搽勻整個表面後,灑上適量迷迭香.
- 用手指喺麵糰上面插入做成洞,然後放入切半嘅黑橄欖,並灑上少許海鹽.
不過個面都已經焗得比較乾.
- 原食譜係無落到乾迷迭香,只係喺插入黑橄欖嘅同時插入新鮮迷迭香枝.
- 麵糰向烤盤四面推開時,切勿過度大力而將麵糰壓得太扁.
- 食譜係教用乾布冚住發酵而唔係用保鮮紙.


text:
呢個係PUMPING STATION,以前付責將係城收集到既污水PUMP去城外既污水處理廠.PUMPING STATION有百幾年歷史,其實都用到60年代先關閉.除左機械部份,建築物本身設計/装飾得好靚.
呢组PUMP係同類型既PUMP中保存得最好,4個之中有3個已經復修好,可以運作.
一入到機房,好暖呀!D碌好大呀,仲係轉緊架!
爬兩層樓梯就上到PUMP房頂樓,見到PUMP既另一部份好似摇摇板咁一邊上一邊落咁郁緊.
除左呢個主角,仲有D展覽介绍各種機電/科技產品.
小朋友就梗係手多多鍾意摸呢樣,玩個樣.入到黎就可以學吓織野,够手力既就可以試下手動發電點著個燈泡.
卡樂B見到電車/纜車呢D有碌既物體,真係玩到唔捨得走!
動畫係點黎既,呢個小實驗話你知.
因為係FUNFAIR活動,週圍都擺多做好多舊機器/舊車比大家見識下.
坐小火車,行到一半停左!個車頭仲走埋!改用另一個車頭拖返埋站!
當日仲有乜玩?可以放船仔,可以睇PUNCH & JUDY,搭古老巴士去城.
卡樂B對於沙既興趣普通,但臨走個陣,沙池少左人,都走埋去玩左一陣,但只限係池邊玩,仲未肯赤脚踩落D沙度!
最後既節目:食一啖雪糕.唔好以為食左好多先影相呀!個雪糕佬真係好MEAN,咁少都比得出!早知MAMI堅持要到麥當當先買啦!


text:
除咗鍾意自彈自唱, Sammie最想喺舞台劇方面發展,「高級文憑畢業之後投考演藝學院繼續讀落去,之前試過朝九晚八排舞台劇,時間雖然好長,但自己好享受!」
U花 U草
學結他玩 busking 浸大妹:歌聲可以感染人
施明芯( Sammie)
浸大電影學院創意電影製作高級文憑 Yr.1
facebook: sammie se
instagram: samsam__sammie
90後學嘢通常三分鐘熱度,經常學到咁上下就半途而廢. 18歲嘅 Sammie都唔例外,細個學過芭蕾舞,中國舞,鋼琴,小提琴,但樣樣學到一半就放棄,直至佢一年前自發學結他先至覺醒.
「屋企人知我鍾意唱歌,媽咪有次問我點解唔試吓自彈自唱,於是我就開始學結他.一開始學嘅時候的確係辛苦,自己隻手偏細,㩒 chord好吃力,試過練到唔想練,練到隻手起晒枕又唔可以留長指甲扮靚靚.但我難得搵到樣係自己真係鍾意嘅興趣,我同自己講唔可以咁易放棄,唔可以再好似以前咁學咩都半途而廢!」
學咗結他半年嘅 Sammie便膽粗粗拎住支結他去中環海傍唱歌,咪又無,擴音器又無,但竟然有意外收獲,「我記得唱唱吓周杰倫嘅歌竟然有個女仔買咗支水同嘢食畀我,佢話聽我唱歌令佢開心番.我好開心自己嘅歌聲可以感染到人,自己一邊唱又好 relax,自此之後 keep住有同自己隊 band出街玩 busking,我希望每個禮拜都有一班人可以聽我唱歌!」
撰文:葉浩婷
攝影:范仲良
化妝及形象: Kika Wong


text: 現年27歲嘅許亦妮貴為2011年港姐季軍兼最上鏡小姐,身材屬係有料之人,平日打扮好鬼性感,之前有傳佢上年同無綫傾續約時,因為獅子開大口嗌高幾倍人工而被雪,但佢似乎未驚過,早年佢曾同洗米華頭號愛將,太陽集團高層盧啟邦(Andrew)拍拖斷正.許亦妮日前佢先貼出夾胸晒腿相,原來有新男友照顧,今日凌晨12點半,許亦妮同男友去咗澳門新濠天地Club Cubic,與一班好友去玩,棒著名DJ Tiesto場,同場仲有周美欣及陳庭欣(Toby)亦分別約咗朋友.許亦妮一進場已經好high,同男友又攬又拖又抱,男友仲主動輕掃許亦妮個pat,許亦妮幾enjoy落club嘅感覺,話佢喜愛夜蒲,真係絕對冇錯.佢哋等到凌晨2點,DJ Tiesto先開場,許亦妮同男友成程係咁跳,氣氛幾好,Tiesto打碟兩個鐘,許亦妮聽得好興奮,男友亦拖住許亦妮成場走,帶女友見吓啲朋友,男友好似幾熟個場,而且亦酒量幾好,飲香檳杯杯清!當行到其中一張枱,許亦妮男友就同朋友講:「喂!晏啲再過嚟飲!」玩到4點半,其間男友更抱住許亦妮條腰,二人更旁若無人,擁住咬耳仔,玩玩吓,原先同佢哋一齊落嚟嘅同枱友人先走,許亦妮就同男友轉咗去另一張枱玩,玩到6點完場冇晒音樂才肯走.最後,男友拖住許亦妮離場,許亦妮明顯醉咗,腳步浮浮,男友亦都好high,係咁講嘢,二人去到門口就坐的士返去.


text:
丙丙最近好勤力 (平時無架), 成日上esdlife 到睇呢樣睇果樣, 我地大家都覺得11月係最理想影pre-wedding 的日字, 佢上網見到人地都book 曬11月了, 所以成日都問我想影邊間
其實記得我第一次去婚紗展的時候, 我覺得CDL 好靚丫, 因為佢地d衫都好靚, 仲有佢地的外景園林, 但係睇得多咗, 發覺個個响果到影都係同一個pose
至於蒙羅麗莎同法國婚紗我一開始就唔係好鐘意, 可能我覺得佢地的婚紗唔係好靚, 所以無乜好感
上星期六去婚紗展時, 我同丙丙第一次去睇唔係style 的pre-wedding photo, 我地睇咗zara bride, 佢都幾平下, d style 我同丙丙都幾鐘意, 但係就無咗我最想要的水晶教堂景囉. 今日上網睇zara 原來係新開的, 佢地租衫的服務態度好差囉, 所以佢地幾平都好, 都係唔會考慮了, 唔想比咗錢又影得唔開心, 一肚氣咪死
今日我地去咗my dream wedding, 佢地同蒙羅麗莎&法國係同一集團, 但係style 就好唔同, 我地見佢影d 相出來的效果同zara 都差唔多, 响esdlife 都一至好評, 雖然比起 zara 貴好多, at least 佢地比人讚, 但係又無咗我最想要的水晶教堂囉, 仲有影外景同室內的衫好唔同, 所以都仲考慮當中 (會唔會有機會影2輯呢??)
佢地咗婚紗展係有外地拍攝的, 我都幾鐘意星加坡的外景, 但係咁樣會洗大咗好多, 我地之後仲要買樓同傢俬, 但我又真係好鐘意喎!!!
好苦惱丫


text:
愛台灣 ☀ Baby Boss - 戒款員
2010‧09‧30
食埋最後一日寶格利早餐
今日係最唔好食嘅一日
之後 我地就急急腳坐的士去京華城喇
因為我地趕住去baby boss咯
baby boss係一個比我地d小朋友學返工嘅地方
每做一份工都有一份薪金架
儲埋嘅錢可以請家長食野 又可以自己享受返
媽咪之前上網睇左d相 淨係揀左六個職業比我玩
佢揀嘅條件除左睇下件制服靚唔靚之外
都特別揀d要坐車車出差嘅職業 可以影到我嘛
有好多工作喺房度進行 家長冇得參觀 媽咪就唔揀嗰d咯
嚟到喇 今日好多學校嚟玩呀
初初諗住咁多人 玩咩都有排輪
但估唔到調反轉喎 佢地鐘意成team人去做同一個職業架
所以 只要我地唔揀佢地排緊嗰d 基本上冇人同我爭 哈哈
哈哈 好得意呀 有開場show睇喎
yeah! 入場喇 第一份工 冇人同我爭
我去做戒款員呀!
得我一個返工 哥哥可以全天候照顧我
哥哥同我講左一輪台語 (完全唔明)
就幫我著制服喇
媽咪覺得警察套制度冇呢套咁靚 咁仔細
仲有個銀紙盒要拎架 幾detail 唔錯
台灣同日本始終唔同
玩完baby boss更加想快d去日本玩
日本d工服靚好多 detail好多呢
我醒唔醒目呀?
媽咪 我要運錢去銀行喇
好危險架 唔好跟住嚟!
我戒錢出嚟喇 唔好阻住我!
盒錢好重呀!!!!
不如盒錢拎返香港慢慢洗啦
哥哥好好人咁等我影返張神氣相
媽咪都好鐘意我呢個造型
好 出車!
一陣銀行見啦 bye~
到左銀行喇 哥哥扶我落車
如果多d人玩 我就冇得坐車頭lu 真係好彩!
到左銀行 我地開夾萬擺錢錢先
之後向銀行職員報數
我地冇"落格"呀 嘻嘻
好快 我就收工返嚟喇..


text:
昨天由於好多再慕道嘅同學要去另一個祈禱會幫手,所以昨天唔係好多人上堂,我哋有參與11/1收錄禮嘅同學首先分享番自己當日嘅感想,其實我當日好緊張,因為個禮儀係莊嚴而神聖嘅,我真係好驚會做錯嘢,又唔熟一般彌撒嘅禮儀,所以劃十字聖號時我都跟唔切,唱哈利路亞時又唔記得喺頌恩嘅那一頁,只係人唱我又跟住唱,整個禮儀中印象最深嘅係神父同導師們在我們的額上劃十字聖號嗰一刻,信仰嘅心真係好似堅定咗,其實神真係好奇妙,由原本我打算只係同Shelby一齊返慕道班,到老公話佢又番,由起初我唔認為老公會堅持到,到現在佢比我更認真,更主動建議一起返吓彌撒,神真係一直在我們當中工作緊,最後竟然唔係我影響我老公,反而倒轉頭係我老公影響番我.佢比我仲勤力,每日都會睇 >,又主動去背天主經,因為佢話上次修女祈禱時背,佢話唔識好喎! 所以都會攞出嚟背吓,可以佢會比我更快背到呢! 其實可以兩夫妻有共同嘅目標真係一件好開心嘅事,希望喺以後嘅日子都可以咁就好喇!
今日主要都仍然係講救恩史,經文主要係圍繞創世記 2:8-17; 3:8; 3:15:
喺經文入面我哋可以睇到神為人預備咗一個好靚嘅地方,而神亦會同人交往和溝通,神叫人唔好食樂園中間嗰棵樹嘅果子唔係要考驗或試煉人,而係神同人有個約定,神希望人尊重呢個約定,同埋希望人知道係唔可以為所欲為嘅! 其實現代人有時真係會俾物質,權力沖昏頭腦,做一些唔應該做的事,為所欲為,這是不對的.神就係想人行返正路,有餘嘅應該幫助有需要嘅人,而唔係欺壓佢哋,我相信如果每個人都可以有顆兼愛嘅心,世界一定會更加美好的.
今日有點overrun,但我哋都以上次嗰首詩歌 >作終結.下星期老公有飯局唔可以返慕道班,所以只係得番我同shelby返咋.仲有喎! 由於初四個個都返到,所以無假放lu.


text:
11/17/2012
N1 interview
我哋早咗半個鐘去到,學校借咗聖堂下層嚟做報到處,我哋先去報到,家長和小朋友獲發一個有小朋友名字的貼紙,跟住小朋友可以喺禮堂玩吓等候面試,學校預備了滑梯,隧道,膠馬仔,車仔同一些玩具俾小朋友消磨時間.由於報名人數眾多,所以會以小組形式面試,每一個時段大概有12個小朋友.
到預定時間了,老師會開咪請小朋友及家長集合再領家長及小朋友們過學校嗰邊,校長先同我哋介紹吓學校的環境,學費,收生情況,學習模式等,好似一個簡短的小型講座咁.跟住就將D小朋友分成四組,喺第二間房進行面試.俾D玩具小朋友玩,睇吓佢哋識唔識玩,第一就俾籃生果小朋友選擇,跟住又俾小朋友玩形狀配對,有嘢俾阿肶玩當然無任歡迎啦!攞生果無難度,叫佢擺番都OK,但形狀配對佢就唔係好得,因為同佢喺屋企玩緊嗰個完全唔同,學校呢個太複雜,唔係單純入形狀,佢每個形狀又連住個公仔,入落間屋仔度,阿肶所以唔識入,淨係掛住玩間屋仔度門,不過佢都識開門攞個公仔出嚟!之後老師就問吓小朋友日常生活的情況,通常邊個湊小朋友,平日同小朋友玩D乜,有無帶小朋友玩戶外活動,對小朋友入咗呢間學校之後有乜期望等....我當然係如實作答啦!但對比起其他家長的答案,我都覺得自己唔得,別的家長真係好勁o架!好似背定成篇演講詞咁,對D小朋友又有好大期望喎!唉!我都知道今次實無機會喇!仲要人哋D小朋友已經可以清楚表達自己,而阿肶只係識叫媽媽,無辦法啦!阿肶係細仔(十月出世),人哋嗰D係大仔,分分鐘大阿肶成歲,實無得爭啦!唯有當做吸取吓經驗囉!不過我都會再為阿肶物色吓其他N1,因為我真係唔想佢同出年班龍仔龍女爭,雖然遲一年讀書可以做大仔,但係競爭咁激烈,我都係唔想阿肶辛苦,我同我細佬當年都係細仔(十月出世),咪又係咁讀書,我相信阿肶都OK的,希望最後都可以順利替阿肶搵到N1啦!
1 則留言 :
- Annie2012年11月28日 下午1:10
莫非阿肶緊張,所以飲得唔多?回覆刪除
希望之后順利!
[版主回覆11/30/2012 15:18:19]唉!我都唔敢抱希望喇!阿肶係細仔,問十間十間都叫我打定輸數.如果真係無學校收,唯有返吓playgroup囉!


text:
2016年6月12日 星期日
熱,熱,熱
平時我係房,天師仔多數係床陪我,但依家改咗係地下陪我
Marble仔最愛攤係個廳同走廊度
最搞笑係見過幾次佢朝早係個浴缸度
Charco仔一攤親地都鍾意反肚肚
o黎緊呢兩個月都會見到佢哋齊齊攤地o架喇
28 則留言:
摊地係热天嘅指定动作回覆刪除回覆
我又陪佢哋攤地呢刪除
妳哋嗰邊D屋夏天興唔興開冷氣架?回覆刪除回覆
我地尼度落雨天都有攝氏29度,真係熱得交關!回覆刪除回覆
妳哋嗰邊仲係濕熱,仲辛苦,我呢邊都熱得乾爽啲刪除
香港都好死熱, 放工返嚟見到dingdding吽晒!不過佢地真係好識搵涼位既!回覆刪除回覆
香港夏天真係好熱,以後都盡量唔揀夏天返香港刪除
浴缸冰冰凍嘛,唸起以前老虎有個 blog 友,佢啲貓貓排住隊等瞓洗手盤😁回覆刪除回覆
以前天師仔會瞓洗手盆,依家唔會刪除
車車都唔上床仔瞓喇!!回覆刪除回覆
佢哋咁多毛都係鍾意攤地涼爽啲刪除
攤地板, 因為涼浸浸回覆刪除
Marble唔驚濕呀,瞓浴缸回覆刪除回覆
佢哋好精,feel到個浴缸係乾至會走入去刪除
你鋪塑膠地板已經好凍啦,瞓地最舒服.回覆刪除回覆
係呀,我有時都陪佢哋攤地下刪除
唐貓好抵得熱, 我個妹頭有時仲瞓貓床回覆刪除回覆
所以有時房開咗冷氣都未必會入房瞓刪除
原來你嗰邊都開始熱 , 我開咗冷氣比呀仔好耐呢~!!回覆刪除回覆
我呢度係下午至比較熱,香港就黐線啦,熱到11月刪除
攤晒地下做路霸 XDD回覆刪除回覆
係囉,成日都瞓正路中心刪除
Marble仔 有個肚腩喎, 浴缸涼D回覆刪除回覆
係脹卜卜o既肚腩,佢啲毛好厚,所以佢應該比較怕熱刪除


text:
By ZooFari (Own work) [Public domain], via Wikimedia Commons
首先講明呢篇文章並非針對Donald Trump.之所以以「金碧輝煌Donald Trump下的貧窮世界」為題,只不過係筆者自己係拉斯維加斯所見到嘅一個有極強烈對比嘅畫面.話說筆者上一個星期過左一個任性(注:無錢的任性)嘅一週.先係零晨四點我同女友突然興起南下洛杉磯參加一個夜市,之後即日番三藩市,第二日又興起再度南下拉斯維加斯.雖說係任性,不過都身負任務,就係為左將會推出的Youtube Channel拍片.
今次呢篇文主要係還債,其次先係講下我今次外遊嘅所見所聞同感受.
美國貧窮問題十分嚴重,12.5%嘅人係貧窮線以下生活嘅.(熊按:2005年數字,2013年已”進步”至14.5%)今次嘅旅行當中我亦都感受到呢個美國嘅貧窮問題.其實即使係三藩市都會見到有好多嘅無家可歸者係路上面,行乞,瞓覺,甚至乎大小二便,我都不以為然,今次旅行完咗我有另一番嘅體會.講下今日嘅題目《金碧輝煌Donald Trump下的貧窮世界 》,筆者去拉斯维加斯前,覺得拉斯維加斯係一個非常繁榮地方,的而且確係嘅.直到筆者去到Donald Trump酒店嘅時候呢見到一個無家可歸者喺度過馬路就對呢個城市改觀.先形容一下Donald Trump酒店嘅外貌.Donald Trump酒店嘅窗係金色嘅,俾人個非常堂皇而又金碧輝煌嘅感覺.而嗰位無家可歸者既路過,正正型成到一個強烈的對比,有錢人同窮人嘅兩個世界.呢個畫面令我有好大嘅體會同感觸,我開始多啲留意身邊嘅露宿者同無家可歸者.所以我以此為題寫下今次我旅行嘅感受.
據統計,全美國有300幾萬個無家可歸者,而係南內華達州(亦即係拉斯維加斯嘅所在地)係上一三年已經有三萬幾個人經歷過一次無家可歸者嘅生活.當你細心留意,係拉斯維加斯你真係唔難發現有無家可歸者或者露宿者瞓係街上面.而呢班人過緊嘅係咩生活呢?如果你上youTube搜尋一下Las Vagas Hidden Homeless你會見到究竟佢哋嘅生活係點樣.點解要"Hidden"呢?因為拉斯維加斯呢個城市希望塑做到十分華麗同富貴嘅感覺出嚟,令你忽略富貴背後嘅世界.以我自己睇到嘅事情為例,我由酒店行到去露天天幕嘅位置中途呢發現三個露宿者瞓係街上面,係我進入露天天幕街嘅時候有一架警車行過,筆者參觀左呢個露天天幕唔夠15分鐘,回程嘅時候發現三個露宿者已經不見所蹤.我唔敢肯定係唔係嗰個警車趕走呢三名露宿者,不過如果唔係受到驅趕的話,相信唔會係咁短時間裏面唔見咗佢哋.離開市中心,亦即係遠離賭場區後,一啲民區,你就會見到有好多露宿者係街上或者草叢附近休息,幾條街之隔就已經係一個唔同嘅世界.
其實好諷刺,係繁榮城市,自不然會見到一啲好大對比嘅事情.例如係洛杉磯嘅比華利山,相信大家聽過,知道唔少名人同有錢人都住喺嗰度,比華利山亦都有好大個牌寫住 Beverly Hill,而係附近嘅長凳你經常都會發現上面瞓住一啲無家可歸者.窮人同有錢人嘅世界好似好大距離,但其實好多時後都係一線之差.筆者希望大家露宿者或者無家可歸者嘅時候,俾一點兒嘅尊重佢哋,唔需要刻意避開.如果覺得俾錢唔方便或者唔啱嘅時候,可以俾一啲物資例如水同餅乾佢哋支持佢哋嘅生活(咁樣做可能係犯法,之前有人因為派嘢食比無家可歸者而俾警察票控).其實係美國都有好多冇團體嘅志願人士承受犯法嘅風險係夜晚出去幫助一啲無家可歸者,有啲時候一個好似小小嘅幫助,對一啲有需要嘅人嚟講可能係一個好大嘅恩惠.
(抽水:同美國好唔同,香港政府對無家可歸者十分友好,尤其是喺燈柱下面住嘅,因為佢哋可以用燈柱為地址登記成為選民.美國政府需要多多學習.)


text:
Wednesday, March 26, 2014
今年情人節有花收!呵呵!!
情人節,我地近年都帶埋妹妮一齊去慶祝,前幾年佢仲細時,都係等妹妮上床覺豬我地先出去食飯.今年情人節係星期五,妹妮放學後上完畫班我地一齊去食飯!
因為一早無咩準備無book位,呢日臨急抱佛腳只有食中菜至會有位,我地去左小南國.其實有得出街叫做慶祝下,感覺唔係同平日一樣放工返屋企食飯就已經滿祝,所以食咩其實係其次了.
呢晚連小南國都full full地!加上放工就黎無帶相機,所以係餐廳無點影相呀,反而食完飯係商場妹妮見到d馬居然叫我地幫佢影相!!
佢話d馬好靚喎
一入到門口見到有扎花呀! 爸B已經有N年無買花比我喇,拍拖頭5年都年年有花架,仲要除左情人節,生日,仲有間中都有花收下,已經習慣左無花收,居然今年有! 因為成日返左工都無機會見到.唔怪得係商場時妹妮聽到我地講緊買d 花返屋企插,佢話爸B都買左花啦!我都不以為以,仲以為係買左新年時插果d百合潻,因為都無諗過會買扎花朿.
呢幅日間yaya幫我影低既
唔知點解妹妮好似仲興𡚒咁,去相!多謝爸B,happy Valentine's days!!
Sunday, March 23, 2014
慈善步行
2月11日開學日,呢日其實都未叫開學,雖然係新年假後第一日返學,但係就係慈善步行.今次搵左公司同事捐輸,都籌左成4百幾蚊架.以前幼稚園學校旅行有得比家長去,而家學校旅行家長無得跟.今次步行家長可以同行幾大都跟埋去啦!!其實妹妮同媽me呢日都有d感冒未好,不過當去玩下行下散步無所謂啦
點知呢日得6度咋!!仲要去d郊外行,好彩帶左帽比妹妮戴咋,真係要包到實至得
呢日去左近科學園既白石斛海濱長廊,小一就可以比家長陪同,出年無得跟架喇!佢地一年一度學校旅行都無得比家長跟,只係派返一兩張相比我地睇下咋.
同妹妮自拍合照先,呢日真係好凍呀
觀察所得,妹妮都係被動型,見到同學玩唔會好主動走埋去,只會旁觀笑埋一份,但係有朋友仔叫佢呢,就會埋去一齊玩.點解唔主動d呢?
呢度係科學園入面,對正馬鞍山,真係風涼水冷呀!我地要步行1.5公里,其實就唔係好長既.不過係大風d個個都縮埋一舊咁行
因為無諗過今日凍成咁,所以都無比妹妮係簿羽絨外再著校褸,但係一早驚有雨,反而帶左件雨褸,唯有照著住當擋下風啦
中途又再合照下
d朋友仔一邊行都有一邊玩,有幾個特別friend就手拖手一齊,但係妹妮好似成日都比較無咁埋堆既,都係自己行,但係見佢又好似好enjoy咁.
可能細路仔血液循環得快,行行下妹妮個臉已經紅晒,仲有d出汗潻!但係我就仲係好凍,雙手一直要插袋
中途見到望遠鏡大家都排下隊睇
妹妮話見到對面馬鞍山,但係就見唔到公公住果度,梗係啦,比d樓擋住吖嘛!
之後都有小休,我地將全盒d糖果帶晒黎,等妹妮請下同學仔食,加上屋企都無人黎拜年所以d糖都無人食
行一陣有小休,又停下大合照,其實一d都唔辛苦
雖然妹妮係班入面比較文靜,但係同朋友仔都get along到,平時聽佢講返學都好開心,都已經算係咁.只係擔心佢返到學校無朋友唔開心啫,好彩妹妮又肯講下心事比我地知
途中都有同老師傾下偈,佢話妹妮平時都有特別同幾個同學仔friend d,小息都有朋友仔一齊玩,唔算孤獨.
行完之後我地等爸B黎接我地,有d同學仔唔跟校車可以自行離開,我地同幾個同學仔就去左附近超市一邊行一邊等爸B
妹妮見到咩都話要買黎食,不過爸B好快就到了,我地同同學仔再見了.而家上到小一,其實家長參與比幼稚園小好多,都唔知係學校係點,所以有今次呢d可以比家長去既活動都好想去,希望再搞多d啦!
Sunday, March 16, 2014
goodbye my love
今日3月16日,大肥離開我地上天堂了.
大肥係1999年10月10日出世,佢有出世紙架,點知前幾日爸B問都唔問下居然掉晒所有大肥既証書,連以前參加過CFA貓展攞左Champion既cert都掉埋!一d紀念都無了
我地買大肥時佢得9個月大,係由細到大都好嗲,任摸唔嬲,成隻識郁玩具公仔一樣.不經不覺活左14年多了!大肥細個時,我地帶佢參加過貓展架,大肥當年都攞過Champion架,係CFA(美國貓會)有title架!但最令我地愛錫係佢成隻狗一樣咁嗲既性格
除左大肥,我地之前仲有隻'哥哥'小肥架,因為買左大肥,小肥反而失寵因為小肥比較有貓性格,大肥就狗性格.小肥就無咁好彩,前年趁媽me出trip時跳左落街自殺...我地都唔知佢有事
妹妮細個時我地都小比佢同貓接觸,但大個左都多左好多同大肥玩架,佢都好鐘意同貓貓玩
早前yaya都有幫佢兩個影相架
其實農曆新年時,EE黎拜年時發覺大肥個鼻好似有d咯同左,我地先留意到去睇醫生.原來大肥個鼻入面充滿晒膿,可能係鼻痘炎,又可能係有cancer.睇左一個月醫生,但係都無好轉,反而最近呢個零星期佢身體狀轉差好多,醫生都叮囑過我地可能要考慮比佢走...但係又點會捨得呢?於是前日再去睇另一個醫生,希望試下中藥西藥雙管齊下,加上驗血報告顯示我幫大肥餵食後指數都好左好多.反到屋企餵藥,餵食都好似易左,心想好樂觀!點知今日同妹妮游完水返屋企,見大肥好似抽筋咁,又扯晒吓咁.當時真係不知所措,唔知自己可以做咩幫佢減輕痛苦,只知留係身邊陪住佢.最後決定帶佢去診所...其實去得診所都知道係要送佢走,但係真係唔忍心見佢咁辛苦,同埋就算返到屋企,可能幾日後又會再抽搐,到時我地無人係屋企點呢
最近鼻上面已經自動穿左兩個窿比d膿走出黎,加上星期二覆診,知道原來胸腔入面都有個腫瘤...
我地11點半左右送大肥去到診所,要講再見了,雖然呢幾個星期已有心理準備佢好快要離開我地,但係真係十萬個唔捨得...妹妮都知大肥好快要上天堂,但從來都無認真覺得會係事實,呢日我地一齊去送別大肥,妹妮都喊了,佢仲比我喊得多...臨走前我地同大肥再影多張全家幅,大肥一路好走,去到天堂要同小肥一齊乖乖地呀.
爸B同妹妮離開左診室,我親眼睇住醫生替大肥打針,幾秒間大肥已經唔再辛苦了,好似瞓著一樣,去左天堂了.
Subscribe to: Posts (Atom)


text:
前幾日同爸b去飲早茶, 行過見到有間畫廊, 入面幾個細路仔係度畫畫, 好似我上次去art jam咁各有各畫. 於是攞張章程睇下, 原來有小朋友班, 3-4歲就玩得. 我同爸b諗妹妮實鐘意, 因為上次我畫個幅畫妹妮勁鐘意, 又話想自己畫, 而家有幾會喇, 我地即時sign up埋下晝個trial 班
下晝3點上堂, 平時妹妮食完晏就會nap番個零鐘, 但佢今日好晏先瞓得著, 瞓得45分鐘就要摷醒佢, 不過一聽到去畫畫, 好快彈起身喇
入到畫室, 妹妮有小小怯, 不過老師幫佢戴圍裙佢都無驚
坐埋位後, 老師叫妹妮串出佢個名, 妹妮就 A. E. R. I. N 咁串出黎, 我當時真係有d surprise架! 平時爸b個手提電話號碼, 妹妮都記得, 不過我見佢成日撈亂d字母, 而家記得到喇
今堂得三個小朋友, 其他都大個d而且應該學左一排了. 我地朝早經過時見到d小朋友係臨摹一d圖畫既, 有個3,4歲女仔畫緊一幅公主圖. 老師話任小朋友自由發揮, 無指定題材, 真係好似大人去art jam咁.
老師首先問妹妮最鐘意咩顏色, 先油左個底色先. 妹妮居然無揀佢飛佛既黃同綠而揀左橙色. 為左唔阻礙妹妮, 我都係離開好d, 於是係門外裝下佢. 見佢點下點下d顏料, 好得意呀.
初初見佢咁耐都未油晒個底色, 點知大概45分鐘已經晝得七七八八. 初初見到中間撻黃色都唔知係咩, 跟住見到老師捉住妹妮隻手用白色綑邊, 即時見到朵花形
佢差不多畫起時已經鬆毛鬆翼, 拎住袖畫周圍行, 又走埋去個鬼佬度唔知講咩. 見到我同yaya係外面就想走出黎showoff幅畫
真係搞掂幅畫了, 見妹妮攞住杯掃, 原來係跟老師同同學一齊去商場洗手間沖洗番d掃
好似幾隻鴨仔一樣, 不過可以比妹妮學下要清潔番d工具
好快又捧住d掃返黎
妹妮好似已經熟晒地頭, 行來行去
又走番埋位欣賞下自己幅畫
妹妮真係好proud of 自己幅畫呀, 猛叫我地 'le 太, le 太'
yayaGigi話平時妹妮返美勞班都從未有咁開心攞住自己既作品架. 今次妹妮唔止覺得自己幅畫好靚, 仲識話 I draw this beautiful flower, 又解畫話上面係pink sky, 下面係草, 可以walk on it, 仲話草下面又有mud 潻. 又話聽日(應該係下一堂)要畫animal, 我地問咩animal, 佢都諗定係老虎...我諗佢真係好鐘意呢班呀...於是咪速速磅水比錢報名囉!


text:
尋晚去咗新斗記食飯
去親呢間嘢食飯
就算訂咗位,都係要等的
等幾耐,真係唔知
試過等好快,又試過等好耐
尋晚訂咗8:30,再改8:45
去到剛剛好8:45
接待姐姐話好快有枱
但我同餅餅都等咗15分鐘至入到去坐
不過好彩等嘅其間
娛樂性都好豐富
研究下啲字,我都識識地睇呢啲字架
魚缸,同啲魚呀,蝦呀,龍蝦玩下咁啦
龍蝦我見到有幾隻無咗對鉗呀,點解會咁架呢呢呢?
七彩繽紛嘅燈籠,最愛粉紅色及紫色
燒乳豬
亞叔好比心機燒架,不過比我disturb咗
終於可以上去坐喇,唔知點解我地兩個人比咗張6人枱比我地
咁樣睇個價錢好似幾貴呀呵?
不過食完就知唔貴,唔係間餐廳打咗折比你
而係真係好好食,要有服務有服務,要有裝飾有裝飾
鮑參翅肚燕窩咁富貴無食到喇
呢張紙,睇到我眼都花埋
公雞碗碟杯呀,食具係好重要的
花生,好令所以好油
燒乳豬
例牌係必食,黎呢到唔食乳豬,就不如唔好黎食飯,靈魂黎架
一啲都唔肥膩,又薄又脆,底層肥膏去晒,點一點甜醬食,又香又脆
肉又嫩,一啲都無嚡口,但又唔油喎
$108乖乖奉上
粟米石斑塊
,成大碗滿滿嘅粟米羹,當羹飲都得
石斑塊,脆脆嘅外皮滲出蛋香,石斑塊夠晒新鮮
唔點粟米羹都好好味,點咗就更加好食
啫啫生菜煲,我等咗20分鐘至到呀,碗飯都凍晒喇
上到枱好少菜,少到唔夠食,好香,好香鹹魚味,不過好彩食落無鹹魚
因為太好食,份量又少,所以唔夠食
支裝可樂夠晒氣,正
仲有靚仔兩碗
埋單$350,貴唔貴真係見仁見智喇
我就唔覺貴,用料新鮮又好味
最緊要係食得開心,滿足


text:
上個禮拜我教o個個"夾心朱古力波"正5正先?有無諗住試下整先?有人問我夾心朱古力波上面o個個心心係米自己整嘅,係我自己用朱古力gi gar~But我5記得gi o個時影相呀,所以米無gi 心心o個個step law!下次我搵堂"嘩!Box教室"淨教點gi 朱古力花la~好無?erm........我o係度諗,下一堂嘅"嘩!Box教室"教整返"嘩!Box"好5好?有無提議想學整咩"嘩!Box"?如果你地對以前我整過嘅"嘩!Box"有興趣,可以留言post我個"嘩!Box" link比我,等我睇下你想學邊個,同難度係第幾級,教5教到你地做.因為我要我o係"嘩!Box教室"度教你地做嘅o野係﹣﹣>
簡單,易做兼零失敗.
因為對一嬲好少下廚but又心思思想開始整下o野食嘅人嚟講,花一担心機做到出嚟又5成功,真係哂錢兼哂心機gar ma~
而對o個d一嬲都比老公同仔女睇死整5到咩出樣嘅C9嚟講呢~就更加5衰得la!話哂點都要.....
輸人5輸陣ar ma~
簡單,易做嚟講就完全附合我地C9要吞Pop 嘅原則la~
而講到零失敗na喎~.....呢個正正就Fit哂我地C9 間5使都要打下斧頭嘅大前題la!你地話係米?hahaha.......真係C9也瘋狂呀!hahahaha......
唉~自從小王子爸爸都搬埋嚟Sydney同我地住,我真係即時忙左N倍.而家間屋5單止 細 過以前o係Canberra度住開o個間N倍,個廚房更加係 細 到無影.個爐重嚇人,係電爐嚟嘅,我次次煮飯前都要預熱個爐﹣﹣>
喂喂喂!你千奇米聽錯,我係話要預熱個煮食爐,5係個焗爐呀!!!
最慘係預熱到個煮食爐最熱o個陣~都5係好熱o個度死喎!!!
連個煮食爐都咁趣緻lor~咁個焗爐就更加係有性格嘅tim la,我家個焗爐係無論你較幾大火,個火都同你預期嘅5同嘅.幾有性格至得gar?我都已經放左個焗爐專用嘅溫度計入去,之但係5知點解佢個上火對我係永遠都咁鬼死熱情ga喎!而裡面嘅溫度就更加係吹無定向風派.
係呢度煮食間直係斷我雙臂咁,之但係小王子爸爸轉嚟呢度做o野人工又少左一節喎,咁我本住慳得就慳呢個宗旨,所以一個禮拜7day,day day三餐我都係o係屋企煮.連小王子同小王子爸爸食嘅腸仔包,雞尾包,蛋撻呀.......我都個個禮拜o係屋企自己焗.o係呢度買幾個包就已經要AU$ 10蚊,8蚊ga na,我焗5洗咁貴喎!!!
跟住重衰喎~我地以前住Canberra,凍到暈,day day一早一夜都零下幾度,BUT我煲住個暖氣gar ma~又5會o係街度hea,真係話之佢零下一 or 係零下十一 la,你地話係米先?
之但係家下o係Sydney度個暖氣係用電嘅,咁我又想慳埋d電費喎,所以死都5開個暖氣,又5知點解屋企時時都凍到死喎!!!唉~攪到前日我就發冷,小王子爸爸就猛咁流冷汗.咁我見小王子爸爸咁米即時開行個暖氣law,自己病就話啫~之但係如果因為咁攪到小王子同小王子爸爸病就5得ga la ma.
唉~所以話有時d婆仔數真係5計得 .
轉話題o勒~我從來都無諗過原來Canberra係咁鄉下嘅地方嚟嘅,但係自從小王子由Canberra轉嚟Sydney讀書之後,我發現原來Canberra真係比Sydney落後好多.點解我咁講呢?淨係"聚寶盤"o個張學生証就已經令到我O哂咀la.
o拿!首先呢"聚寶盤"張學生証5會好似我地o個代咁~用張普通紙然後貼張相再過個膠咁古典gar o勒,佢地張學生証係好似張信用卡咁嘅質地,連張相都係直接印落去嘅.而o係"聚寶盤"嘅小食部更加係5可以用錢嘅~全部都係"o都"卡.連賣校服嘅 School Shop都一樣可以"o都"卡,家長係可以完全5洗到場.
可能你地用開八達通就覺得無咩咁特別,但係呢度5同HK,呢度無八達通呢樣o野gar,之但係"聚寶盤"張學生証呢就可以做到八達通呢個功能喎!重5止呀~連八達通做5到嘅佢都做到gar.
*每個o係"聚寶堂"讀書嘅學生都有一個自己嘅Account,而呢個Account父母係可有權進入嘅,而呢個Account係可以直接駁去自己個信用卡Account度.
*父母可以預定張學生証最多可以 有幾多錢﹣﹣eg.你可以定你個小朋友張學生証5可以 有多過AU$20.
*然後你可以定每次張學生証裡面一少過AU$10,就即刻自動o係自己個信用卡Account度過數落張學生証度,直至張學生証裡面有AU$20為止.
*重可以set定個小朋友每日5可以用多過幾多錢﹣﹣eg. 你可以set張生証裡面時時都有AU$20,但係每日就5可以用多過AU$8.係防止o個d大食小朋友不停咁買o野食,亂咁用錢.又可以防止有人迫害個小朋友買o野請佢地食.
*可能你地學得咁都5算係d咩野,but"聚寶盤"呢張學生証有樣連八達通做5到嘅功能,就係父母一上網就可以知道個小朋友今日究竟買左咩嚟食.有無又買左d爸爸媽媽話5好食嘅o野呢?總之一上網就知道哂.
我做過小食部,每張學生証都有哂相,一o都張卡個電腦就會出哂你張相同個人資料,要對樣至會收錢.而且有樣o野好喎~就係學生証Account裡面d錢係跟Account而5係跟卡,所以就算你5見左張學生証都5會5見左裡面d錢,因為d錢係o係個Account度而5係o係張卡度.
5止呀其實我真係好欣賞"聚寶盤"呢張學生証呀~d細路5洗帶錢返學,咁就會避免好多不怎要嘅麻煩la ma.簡直係雙驘呀~


text:
等我介紹個筍嘢先. 奧地利火車ÖBB有一隻Einfach-Raus-Ticket, 2至5人都係一律28歐嘅全國通一日慢車車票. 即係兩個係28歐,5個人都係28歐. 一個人就sorry嘞. 我試過一個人用,個查票問另外一個人去咗邊呀?呢張係兩個人用個喎. 呢個時候當然用絕招...扮唔識聽.
啱啱過咗個禮拜日一行4人就用咗呢種飛慢遊奧地利. 晨咁早天都未光出發. 7點幾到咗Melk.
嚟呢度係去參觀小山崗上嘅修道院Stift Melk.
時間尚早, 喺cafe hea吓,
大約9點上到去個修道院. 可惜好多地方維修中
咁大嘅修道院好難影畀大家睇有幾大. 影吓幅圖大家可以幻想吓.
參觀要跟guided tour.
有一段時間奧地利提倡簡約. 棺材都係循環再用.
棺材底可以打開架,先人直接葬喺個墓度.個棺材留畀下個用.
呢個只係仿製品. 真嘢殯儀博物館有得睇.(新正頭,睇唔睇隨你啦).
呢個係古代高防盜嘅箱.
扭一扭條匙,好多個位都會郁架.
呢part介紹個修道院嘅建築師.
呢間係...唔記得咗係乜添.
暖氣係用樓下廚房嘅熱力.唔知大唔大油煙味嘅呢?
由呢間房出去係個露台. Melk就喺你腳下.
由露台入番室內嘅圖書館. 第一次見嘅一定嘩嘩聲.
睇完,落樓下個教堂,樓梯底都好靚.
因為有彌撒,只係短短睇吓就算.
跟住搭火車去下個目的地.


text:
2015年12月22日星期二
香港小姐去咗邊?
細個時睇國際選美好鍾意睇民族服裝嗰個環節㗎.今年環球小姐奧地利代表嘅民族服裝係呢個打扮. 會唔會有人以為奧地利呢個民族嘅女人係有鬚嘅呢??
選美節目奧地利人我估係冇乜興趣.就算最近喺維也納舉行嘅地球小姐都只係細台轉播.有friend去睇現場都話唔多見奧地利人觀眾.
突然關心一吓香港小姐,search環球小姐,世界小姐都唔見香港參加. 係咪大會支持一個中國政策呢?定係某大台知冇人睇就費事派人參加? 咁香港小姐選嚟做乜嘅呢?大台搵花旦用? for富二代搵女友?咁上屆嘅仲有冇講過往一年做咗乜公益活動嘅呢?
36 則留言:
係咪三色台而家已經無參加環球/世界/國際小姐? 好似得番佢自己攪嘅華裔小姐咋喎回覆刪除
節流,慳得就慳!回覆刪除
冇對手,年年考第一,我都唔咁勤力讀書啦!回覆刪除回覆
係囉,佢唔派人去唔會有第間機構接手.刪除
選美只係俾台下班富豪點相約飯局...回覆刪除回覆
仲有係入娛圈捷徑.刪除
我對選美都冇乜興趣~回覆刪除
最緊要係又廉價又長約,無樣冇觀眾緣冇演技,甚至假學歷無誠信都得,有眼耳口鼻就得啦回覆刪除
選美,其實有點像拍賣,睇下有幾多身價?回覆刪除
哈哈,我已得罪很多人啦!恕罪恕罪!回覆
好快有人嚟拍你門.刪除
鬍鬚小姐已經把傳統的審美標準改變左回覆刪除
乜香港小姐唔係選嚟做王子嘅後宮佳麗咩?:p回覆刪除回覆
年年有新都幾好喎.刪除
Mr/Ms Beauty? Not really sure!回覆刪除
我都好多年冇睇香港小姐選舉了,因為覺得次次所謂香港小姐大都是外來人,不看也罷!回覆刪除回覆
係囉,好多都唔算係港人.刪除
N年無睇HK小姐選舉,連大台既劇集也N年無睇..都唔知那個係Miss HK. !!回覆刪除
真係有SO 架????回覆刪除
香港小姐...算吧啦...都係小圈子選舉ONLY!回覆
唔係喎,人哋好似有全民投票個喎.刪除
原來香港已無再派人選環姐,真係唔講唔知回覆刪除回覆
唔抽起條筋去search都唔知.刪除
相信現在選美節目可有可無,好多人都冇認真睇多年,包括我!!!回覆刪除
我都無留意選美活動...可惜!回覆刪除回覆
環球小姐喺美國搞我以為你有睇添.刪除
但我記得張曼玉有參加世界小姐喎? 唔通97前先得?回覆刪除回覆
唔知邊年開始冇參加.刪除
- 回覆
環球/世界/地球小姐冇參加,但係國際小姐有喎.刪除


text:
星期日睇完無線收費台, 張玉珊主持嘅美麗大學, 入面教用一隻美國牌子白字頭嘅痣瘡膏,重即埸做示範添!嘩!真係掂喎!跟住隔離個醫生就話喇,因為眼部皮膚同C眼都一樣係咁嫩,而且痣瘡膏有消腫嘅工效,所以真係有用o家!跟住張玉珊就話,佢知其實好多外國Model都係用佢,而且佢d朋友都有用過,所以佢先敢用,至於第二隻牌子得唔得就冇朋友用過,所以佢自己都唔敢試囉!
睇完之後,我即刻用電腦search吓係邊隻美國牌子白字頭嘅痣瘡膏,剩係search到有隻叫“白宮痣瘡膏”,但係唔肯定嗰喎!一陣用錯未死!
番到公司一同Bonnie講,佢即刻就問我係唔係“美國白宮痣瘡膏”呀!吓!點解佢會識埋d痣瘡膏嘅牌子o家!佢話細細個都有睇過呢個廣告啦!吓!係咩?可能真係有gap,我真係未睇過喎!咁我又上網check呢個名啦,點知比我搵到兩個討論區,原來根本好多人都知道o家!有d人就當佢mask咁用,有d人呢就當急救用!
嘻嘻!我更係唔執輸啦!Lunch即係去買咗隻,叫Bonnie幫我睇住有冇效果,我重影埋Before & After嘅相添!可以話比大家聽~~~“勁!勁!勁掂呀!”唔可以話個眼袋冇咗,因為佢話脂肪係去唔到嘅,而且我個眼袋重係天生嘅添!不過真係冇咗一半,唔係誇張!識我嘅人都知我個眼袋有幾大啦!由於天生 + 後天經常唔夠訓,塗極嘢都冇用,但係呢隻嘢係即刻睇到效果喎!起碼將後天部份趕走咗先啦!簡直係奇蹟呀!


text:
但係我兩隻犬齒變化不大,其實我之前去牙醫度問過
佢都話我兩隻犬齒就算去漂牙都無咩用,因為我 D牙黃吳係因為有積
而係因為我身體吳好,食得太多葯
咁所以美白牙貼係work 既!我D朋友都覺得我D牙明顯白咗
只不過,大家用既時候要考慮到牙貼有 D腐蝕性物質
搞到我流牙血,仲會對冷熱野有敏感
接住落黎要講既係 pre wedding 男禮
我雖然係 Wendy 度搞掂咗自己既衫
不過Wendy 度無咩男禮選,所以我地要另外搵
Funny 先生其實好難搵衫,因為佢又高又特別瘦
我地見佢上次係希臘女神果套衫都幾好
於是走去問下,佢地話租 $1800一套......
左度右度,以為度度男禮都差吳多
結果我地去咗Fairlady 度租咗 $1100一套
其實都吳係特別好,仲以為已經好平
就係影相前一個禮拜,因為去金都想搵件背心俾Funny 先生
我地發現咗佢
.
.
.
.
.
.
.
.
.
.
Gentle Tuxedo 風度男士禮服
佢D 衫質料好挺身,又多款色
而且一D 都吳似金都 D MK 款
著得Funny 先生既瘦削身型好靚
做一套大概$2000,租既話$850一套包背心同呔
搵到佢既時候開心死我地
而且店主 John Lau 非常非常好人
我地差吳多試勻晒佢舖頭D 衫
佢吳單止無不悅既表情,仲細心同我地講解每種質料既特性
又主動攞D 新款俾我地試
結果雖然有少少 out budget,我地都係佢果度租多套衫影相
呢張係化妝師 Cary 幫我地影既 making of
Wendy 既復古婚紗加 John 既男禮係咪好得呢?


text:
三月十日 涼爽的下午
十八個月至十九個月閒記
又要去健康院喇 去埋今次四歲先再去
Tima今日攞左半日大假陪阿ti去呢
去到健康院 見到好多bb呀 個個都好細個...
諗起年半前雞手鴨腳抱titi去做checking 依家咁大咯
第一件事磅重 姑娘話阿ti嘅高度同重量都係中碼偏大碼b
Tima覺得奇怪中就中大就大啦 中碼偏大即係點呢?
10.5KG算唔算重呢?
第二件事就係見姑娘喇 姑娘比左個娃娃同一把梳titi
要求titi幫公仔梳頭 titi二話不說就幫公仔梳 仲幫埋tima梳
之後就test積木 titi成功疊到六塊 pass!!!
再者就test講野 姑娘讚titi說話能力好好呀
見到佢識講唔該奶奶 唔該抱抱 ... 就鼓勵我地要求佢講四個字
姑娘仲叫我地比佢諗自己要講咩 唔好比咁多口水尾佢跟
例如問佢想食奶奶要講咩呀? 要佢自己諗答案講出嚟
而唔係揸住枝奶限定佢: 你講"謝謝" 或者 "奶奶" 先啦
姑娘教我做嘅 我返屋企即刻有做 ... 去片
tima請教左姑娘好多野呀例如titi食飯問題 行樓梯問題...
姑娘好有心機一一教路 thanks 邊個話政府冇好野架 錯呀!
第三件事 亦都係最後一件 就係打四合一針喇
今次姑娘好好好好好手勢 打完之後阿ti完全冇反應
tima忍唔住 : 姑娘 你有冇打架?
姑娘串串地笑 : 哈 好彩阿嫲嫲定婆婆見到 梗係打左啦
tima再望下阿ti 冇喊之餘仲數 A B C (tima叫佢數 諗住分散注意力嘛)
去完健康院 tima同阿ti去食下午茶 玩轉個公園
好多姐姐妹妹哥哥喺公園同阿ti玩
好驚d小朋友咁熱情"哄"個咀去阿ti度
依家d菌咁勁 都係小心d好嘛 第日返學都要小心留意
希望d家長自律 見小朋友唔舒服就唔好比小朋友返學啦
阿ti四歲 Mami再陪你去健康院呢
remark : 阿ti唔知喺邊度學依家唔叫我媽媽叫媽咪
唔叫爸爸叫Daddy呢
最後....爸爸 今日睇中個pradX啡色鹿皮袋真係好靚
返工一流 出街更加一流 yeah!!!!
~_~ 講下啫 價錢更一流 算吧啦 ~_~


text:
2012年7月30日 星期一
☆★﹋男士也可以提升5D狀態!!! SKII男士神仙水幫到你~o(≧w≦)o
好開心今次多謝BE x SKII邀請我出今次event呀
可能今次係因為出左男士line,而要邀請男blogger一齊試用啦?
神仙水相信每位靚女sis都唔會陌生啦!?
就等小弟帶大家去現場睇下啦
今次就係0係灣仔既"Madam Sixty Ate"度舉行,間餐廳幾靚,仲有係開放式廚房,幾modern
而入到去都見到代言人個牌,除左湯唯,仲有+左高以翔做男士line代言
呢度就係今次會俾你試既product啦
入場時每人都會俾杯特飲
杯野又幾開胃,而且冇酒精,正
入到去坐低,見到塊版就唔用代言人,同星級用家既相
張枱上面放左file,同埋今日俾你試既product
仲有d小食俾我地食
(都真係幾小...)
之後就有SKII既marketing - Flora介紹下神仙水,同埋播下片,講解下pitera咁
跟住就有男化妝師就講下佢護膚,同幫model用神仙水,令個妝更貼咁
之後就請左個靚女model來試範
首先用神仙水敷眼
以減少眼紋,仲有補濕
之後用來敷咀
減淡唇紋,令上lip gloss時唔乾又唔出紋
再敷埋額頭
之後就倒d神仙水係隻手度搓暖佢,幫model按摩啦,等神仙水可以易d吸收
再俾我地test下神仙水同水既分別
完左之後有得去test 5D,唔知我結果係咩呢...
.
.
.
.
.
.
test完既結果...
得1D咋...
差到爆...
有好多sis話我皮膚好,其實自己知自己事...
SKII好好咁有成set俾我地返去試
一返到屋企0個晚就即試(除左要交文,就係受唔住打擊,咁差皮膚,於是要即用改善下)
男士line有: cleanser,神仙水同moisturizer
首先試洗面先
佢後面有封條
仲有拎開蓋有塊銀紙,確保冇人開過,好安全
而家試上面,又俾 大家睇我驚嚇素顏
cleanser質地
有d cream狀咁
洗完面好似白左,乾淨左,仲有唔乾
用埋神仙水先
又係有封條,好安全
用幾滴落手度
用完就冇咁乾
之後最後步驟,用埋moisturizer
分5點用係面推勻
用完之後爽晒
5日之後既今日,用完就冇咁乾,又冇咁易出酒,水油平衡左少少啦,相信連續用完之後,皮膚5D既狀態一定會提升唔少
不過男士line最好都出埋mask就好啦!!!
係度再次多謝BE x SKII邀請我join呢個咁正既event
2012年7月23日 星期一
☆★﹋為面子補充collagen,重現水彈緊緻肌膚~o(≧w≦)o
係度首先好多謝blogger - aminn 邀請我試做facial啦
而今次就去"瘦身男女醫學集團"度試做
一放工即刻仆去銅鑼度試做,有d趕,不過好彩冇遲到
去到門口影一影相先
之後去埋個廁所就開始做啦,今次安排左個"膠原補濕facial"俾我試做
試做前訓低影番張相先
第一次見埋自己包頭樣
洗完面,搽埋lotion之後,就幫我搽collagen cream啦
collagen既功效相信大家都知啦,幫皮膚補充番骨膠原,之後令皮膚充滿番彈性,水潤感
呢幅就搽完collagen個樣,睇落超水
而係搽0個時,美容師都有幫我按摩,做埋收緊皮膚功效
效果超明顯
之後佢就幫我敷mask
係mask上面+花水,隻花水又幾好聞
做完之後個樣
超水又超白又彈
(不過個樣勁kai...)
最後都再次多謝aminn 邀請我試做啦,thx
訂閱: 文章 (Atom)


text:
唔好意思 內容比較長少少
由我17歲開始 我同我ex拍拖 一齊左9年.
咁多年黎我地都好愛對方 覺得大家就係命中注定既人 ,拍拖咁耐 唔多唔小都有一兩個異性加入 ,
但我ex咁多年面對我從一,
而終未試過比我發現佢有曖昧既女性
佢屋企都有啲錢下 雖然冇車 但有樓
大陸香港都有物業 但錢銀方面暫時未過得佢手住 ,外表亦唔差 我問心我唔係貪佢啲錢先一直同佢一齊
而係我真係真心愛佢 而佢都對我好好 好錫我 我要咩都會盡量滿足
但我要既完全唔係物質 金錢 我想要既係一個家
一個承諾 老實講 我同佢一齊左9年 我相信對任何人黎講都算係一個長時間
佢咁多年黎都有講話會同我結婚 一定會
但佢一直既藉口都係話經濟唔許可 遲啲先遲啲先
但我角度係覺得有心同我結你一定可以做到
就算係問你屋企拎錢定點都唔應該要我等咁多年
直至2015年9月尾我真正同佢分手
分手原因係佢根本冇誠意同我結婚
你唔結我搵第二個同我結 (我知道呢個想法真係好錯)
分開呢段時間佢一直有求我同返佢一齊 我都知道佢好愛我 我都愛佢
但我身邊一直有個異性支持我 佢比我覺得比我個ex更愛我 覺
得佢會同我結婚 所以我同左佢一齊 一次既意外令我有左bb
我應該會覺得好開心 因為我終於可以嫁得出
但我發現我根本唔想生佢出黎 我根本唔會想同呢個人過一生
而佢表面想要呢個bb
但其實實質唔想要 呢段時間我發覺我最愛既仍然係我個ex!
所以我對唔住bb 對唔住我做左呢件事
之後我同佢分開左 我再搵返我個ex
而我發覺佢拍拖了 但佢地岩岩分開左
到我想努力令呢個男人返黎我身邊既時候
佢同我講話唔想再同我一齊 因為佢仲掛住佢岩岩分開既呢個女仔
同埋覺得我背叛佢 佢話佢一直對我從一而終 冇諗過要出去偷食
同埋佢話佢覺得自己條件根本唔差 我要搵第二個嘅時候 佢都話可以要搵第二個女人 所以佢要向我報復
其實我地之前相處既時候我地都會知對方既手機密碼
就算改左都好容易估倒 所以我好清楚佢有幾掛住呢個女仔
而正正我地有呢個習慣 所以佢都發現我岩岩落完小朋友
我真係好驚 佢問起我果陣我從來未試過咁驚 而佢話佢更加覺得唔會再原諒我
發現呢件事之前 其實原來佢係想同返我一齊傢喇 佢話佢諗返以前既日子
佢發覺好唔捨得我 最慘最慘既係!!
而家比佢發現左我落完bb而對佢唔坦白!
佢話呢世都接受唔到我 而家真係唔知道應該可以點做
佢對我不理不睬 我真係好難過 我真係唔想再次失去佢 請問我應該點樣做


text:
May 18星期五,自己就係黃昏時份去咗beer store,攞d酒瓶去回收, 又攞返成蚊,本來想去完beer store就去便利店買罐裝lipton檸檬茶,去到本來好開心,因仲有檸檬茶賣,但check下日期,仲有唔夠三個月就過期.所以,就無買到,唔怪之得lipton檸檬茶特價啦!我明啦! 之後,返屋企打電話去旅行社book位去Niagara.之後,就等男朋友Brian去食dinner. 去咗Taco bell堂食,因自己依排好想食wrap.自己整過蟹柳wrap,但點都無街道咁好食! Also,食咗好多薯條,因taco bell炸d薯條係新鮮,好熱,去完Taco bell之後, 就去咗indigo睇雜誌,and 咖啡杯, 但買唔到野! 之後,去咗Tim houton飲coffee and 食新嘅caramel dounut!嘩!返到屋企真係好飽.飽到肚都大埋!好樣衰!
May 19星期六,去Niagara Fall賭場,我今次去真係無咩感覺,唔係好憤怒! 可能長周末,我去Niagara Fall當係度假. 今次,Brian真係用咗好多錢黎玩,佢越玩越貪心. 成日都想贏多d.我都費事理咁多,總之,佢陪我行Niagara Fall,食野,夠錢同我玩就算,真係唔理得咁多!雖然今次去Niagara Fall,但我今次係Niagara Fall影個d相,多數都係同tulip花影相. 之後,去咗露天餐廳食pizza.好開心.今次去Niagara Fall開咗好多新店鋪,可能係夏天啦! 我見到咁多店鋪都好開心. 仲去咗一間新開嘅甜品屋食雪糕and朱古力棉花糖! 嘩!杯雪糕好好食架,我榨住杯雪糕係條街行個陣時.有d途人問我手上杯雪糕係邊道買.可能我食雪糕個樣食得好滋味,唔怪之得有人問我杯雪糕係邊道買啦! 哈哈! 我食完野,玩完!Brian又入得賭場,真係無咩錢嘅損失! 但贏返d本贏得好險!到夜晚返屋企途中就經過7-eleven所以,我就買咗4Lmilk同埋一杯可樂仙樂冰!返到屋企真係唔係好肚餓,所以,係屋企坐咗一陣先出去dinner. 出咗去又去咗shopper drug mart藥房買洗頭水and廁紙,再先去dinner, 我地初頭諗住去食韓燒,但去到就close咗. 謂有去spring roll食泰國野.我食咗燒雞湯河!比我想中好食! 如果我地贏咗錢,可能楂住架車食其他野! anyway, 我依排都好似遊雲,唔知自己想點!!是是但但就ok!
*我去Niagara Fall,但好似去tulip節咁,影花多過Niagara Fall
0
*Niagara Fall日嘅午餐--->pizza
*我食得幾肉緊...哈哈!
*我身後嘅背景幾靚,有摩天輪!
*食完pizza,去咗間糖果店,幾多糖果賣,我就咩都想買....哈哈
*我買咗杯好好食架!係朱古力脆皮包住朱古力軟雪糕,出面再有鹽開心果粒!
*hershey公仔好熱情,初頭見到我仲比個hug我,又同我影相,佢個post幾可愛!
May 2o,星期日,由於星期一唔洗返工嘅關係, 所以,今日有心情行下街行下. 去咗好多地方, 我自己坐車都感疲倦, 哈哈! At First, 我去咗電腦街行, 但揾唔到自己想要嘅野!而且,假期有d直情close咗, 之後, 就去咗 china town買西瓜and溜蓮,點知比個買水果哥哥就係我地面前 sell新鮮溜蓮, 我地就買咗新鮮溜蓮, 嘩!新鮮溜蓮真係好貴, 我同Brian係人生當中買得最貴嘅水果. 由於新鮮溜蓮,d味真係好臭, 所以,買完就即刻要返屋企, 途中經過business deport又行多陣, 我開晒架車d窗等d溜蓮味可以散出外, 返到屋企,我用超多報紙包住個溜蓮, 又用超多膠袋再包住, 再放入雪櫃. 希望d味唔會感染個雪櫃, 之後 ,就去咗去食 lunch, 去咗一間叫william coffee食, 但我認為依間餐廳計錯數, 所以, 有d唔開心, 但照食lunch...食得唔好浪費, 我地揀依間william 食, 係貪依間野係hot spot wireless and有 patio. 本來坐patio, 但太大風,吹道頭髮亂飛, 所以無坐 patio. 但就有玩 internet. 我地大家都 用手提電話玩咗好耐 internet﹐哈哈! 之後, 就去咗 Sears,Bay department store行, 因我地想買個indoor bbq爐係屋企自己bbq.唔想係樓下同人爭爐燒野食,又唔洗怕超時比security趕走, 但我同Brian都唔知邊個bbq爐好,個Bay 售貨員都解答唔到我地d問題. 所以,無買. 但比我見到d好美觀d火禍爐! 係銀色,真係想買個比mommy係屋企用. 我地end up 都諗住今晚dinner都係打邊爐, 所以,去咗chinese supermarket買材料,我地又忍唔住買咗個急凍溜蓮, and打邊爐肉,之後,經過loblaw....Brian話曾經認成買個藍色四方碗比我. 所以,就入咗loblaw superstore. 入到去揾唔到,又話賣晒, 激死人啦!今日周圍去想買野,乜都買唔到! 好彩抱住兩個溜蓮,一個西瓜and一大堆grocery 物品,都算有收獲. 返到屋企立刻開雪櫃食新鮮溜蓮, 個雪櫃真係full of 溜蓮芳香! 之後,好開心係咁食....我dinner等到晚間新聞先開始(即11點),...因5點幾行完街....我and Brian係一陣間消滅晒成個溜蓮! 唔飽就奇! 由於今日周街行,行,行and食,食,食, 所以,sleep得好"林". 但Sleep之前都玩咗陣msn...hehe!
*星期日周圍行買咗依d野,全部都食得.
*拾完野食溜蓮
*個賣水果哥哥已經幫我切好晒,返屋企only用把刀仔切開就食得.
*成個溜蓮一陣之間,比我and Brian消滅晒!
May 21,星期一,公眾假期,但我比我平時早起,係屋企以食為主,無出街...首先,自己made咗salmon salad sandwiches. 再加個wrap, 無幾耐又食taro waffle, 隔無一陣又食冰凍溜蓮,一邊睇劇集. 之後,又食chocolate,一塊hazel nut sauce麵包,芋頭waffle again. 無幾耐dinner,就炒蠔油麵,清蒸雲吞 and 炒椰菜.清清地, 食完dinner就食西瓜 and 飲西瓜汁, 再之後食芒果 and kit kat雪糕 and 睇電視, 係呀!今日係可以放煙花,我睇電視個陣時都聽到街外放煙花聲, 我聽聲就行去窗邊睇, 估唔到自己apartment個窗都睇到幾多煙花, 無幾耐就玩陣msn就上床瞓.長周末就係咁過!
*食西瓜!(my favourite summer fruit)第一自己切西瓜,通常媽咪幫我切一粒一粒放係個盒道.
*個西瓜切得好唔好呀?唔理食到就算! 哈! 原來,我兩隻馬榴仔上咗鏡....
*西瓜汁and西瓜件
*渣西瓜汁,my mixer


text:
譚仔三哥.忌廉哥主題餐廳
地址:觀塘康寧道1-9號晨光大廈3樓
電話:2389 0090
營業時間:11:30am-10:30pm
忌廉哥主題餐廳
一入門口就見到呢隻拎住條辣椒嘅忌廉哥,好搞笑!
鍾意貓嘅人對忌廉哥呢個名絕不陌生,話佢係香港最出名嘅貓,相信都冇乜人會反對,除咗拍廣告,搞慈善基金外,忌廉哥最近又有新搞作,就係同譚仔三哥crossover,開咗間忌廉哥主題餐廳.講得話係用忌廉哥做主題,店入面隨處可見忌廉哥嘅相,無論係真樣定卡通樣都一樣係cute爆!
座位與座位之間好寬敞.
擺滿忌廉哥精品,相片嘅展覽櫃
呢間譚仔三哥.忌廉哥主題餐廳有別於其他店舖的格局,用藍白作主色,而且空間感十足,枱與枱之間距離相當闊,感覺一啲都唔侷促,而一入門口嘅左手邊,內有一個擺滿忌廉哥精品,相片嘅展覽櫃,旁邊仲有一塊粉絲留言版,再望另一邊的牆身有一幅忌廉哥威水史嘅看板,記錄咗忌廉哥由出世到依家嘅大事,當然一定有令佢聲名大噪的失蹤事件啦!
可以寫低想同忌廉哥講嘅嘢
忌廉哥BB仔嗰陣嘅樣好得意!
食物方面,同一般的三哥譚仔一樣,冇特別唔同,不過餐枱紙同meun都有忌廉哥卡通,肥貓,火爆貓,為食貓,心心眼貓……小心睇到都唔記得落單.雖然食物款式冇變,但就推出咗5款一人小食,包括意川醋香番茄,手拍青瓜,大豆芽,雲耳和蓮藕,新主題店價每款$15,不過新開張有優惠,每碟$11,鍾意食小食嘅朋友就啱晒!仲有,最特別嘅係啲碗碟全部都有忌廉哥嘅樣,其他地方都冇架!
餐枱紙係四格漫畫嚟架!
餐牌好多忌廉哥呀!
揀辣度個位有噴火忌廉好搞笑!
啲碗碟都有忌廉哥個樣架!粉絲應該好想要返隻啦!
埋單走人時發現咗呢幅卡通畫,有好大隻妹妹 (忌廉嫂) 呀!


text:
因為我唔係新手媽媽, 所以Kobe仔出世後, 無論餵人奶, 換片等, 好多照顧BB o既技巧我都好快可以pick up番!! 但始終一家3口變4口, 生活上難免有好多轉變...
對我同老公子o黎講, 最大轉變就係要重新分配時間去照顧2個小朋友!! 由於Kobe仔仲細同埋每2-3小時就要食奶, 所以我就要由主力照顧Koey退居為副手, 主力o既責任就交俾老公子!!
就係咁, 老公子終於o係Kobe仔出世後, 變為Koey o既保母, 開始o係陪月唔o係度時, 幫Koey沖涼換片 (Koey出世到Kobe仔出世前, 沖涼次數應該只係3-4次!), 同埋o係我坐月期間單拖帶Koey去玩去書局, 等Koey唔使陪我坐月咁悶!! 以前成日覺得老公子唔係一個太稱職o既父親, 估唔到迫到埋身都算做得唔太差, 合格啦!!
至於我, 因為有陪月幫手同Kobe仔沖涼換片, 同埋照顧我o地一家大細三餐, 所以, 我o既工作暫時只係埋身餵奶掃風同埋繼續照顧Koey, 同以前分別唔係太大, 適應上, 暫時困難唔多!! 之不過, 到陪月走o左, Kobe仔又訓少o左, 多o左扭眼訓時, 我o既挑戰先真正開始...到而家我都唔敢想像, 我到底應唔應付到!!!
最需要重新適應o既, 應該係Koey!!!
唔好以為人仔細細就乜都唔識, 雖然Koey未識表達佢o既感受, 但從Kobe仔出世後Koey o既言行, 就睇到Kobe仔o既出現, 唔多唔少對Koey有點衝擊!
Kobe仔出世後一至兩星期, Koey明顯有情緒反應, 多o左為一D好小o既事喊同發脾氣, 仲要成日好大聲假喊, 應該係想得到我o地注意!! 開頭我真係俾佢煩到人都癲, 成日想發惡大聲鬧佢o架, 但明白到佢細小心靈可能都正係度適應緊弟弟o既出現, 我再咁大聲鬧佢, 怕會有反效果, 萬一佢聯想到弟弟出現所以媽咪就對佢惡o左, 咁就仲衰!! 所以我都盡量刻制, 最多都係嚴厲少少不斷同佢講道理, 解釋佢咁樣亂發脾氣係無用同無謂o既, 同埋一定要佢收聲唔喊, 講出自己想點爸媽先會理佢!! o係我日鵝夜鵝, 同埋一次罰佢企o係門口之後, 再加上佢自己都可能開始適應同理解發脾氣係無用下, Koey o係弟弟出世後2星期左右, 終於開始少發脾氣, 亦無再無緣無故大聲叫喊, 我同老公子亦總算無咁辛苦, 唔使再忍受Koey日嘈夜嘈!!
除o左情緒反應外, Koey仲要適應照顧者o既轉變!!
以前Koey起居飲食都係我一手包辦, Kobe仔出世後, 由於我要坐月盡量唔好掂水同埋要分身照顧Kobe仔, 所以煮粥煮飯, 沖涼, 帶Koey出街玩, 甚至tum訓覺 o既重任就要交俾爸爸/陪月姨姨/Grandma!! 仲記得o係我初初有o左時, Koey出街只肯俾我抱, 唔肯跟爸爸, 但o係我, 老公子, 仲有4大長老日夜提醒下, Koey好快就明白"媽咪唔抱得沛藝, 因為有弟弟"!! 自此之後, Koey開始主動指明出街要爸爸抱, 再加上Koey開始大個, 明白媽咪係主力照顧佢, 而爸爸先係同佢玩到癲o個個, 就係咁, 佢慢慢開始好跟爸爸, 所以Kobe仔出世後, 我雖然要分身照顧弟弟, 但Koey o係適應爸爸照顧方面, 只係好間中會作出反抗, 問題唔大!! 至於陪月姨姨, Kobe仔出世前Koey第一次同陪月姨姨見面已經笑晒口面, 似乎幾like呢位姨姨, 到我坐月時日見夜見, 佢開始同姨姨熟落, 所以俾姨姨同佢沖涼都無問題, 有時仲熟到對姨姨唔客氣, 大大聲叫姨姨陪佢玩!!
最後, 要慶幸o既係, Koey總算係鍚弟弟o既!!!
Kobe仔出世前, 我同老公子已經幫Koey做足心理準備, 經常提醒Koey "弟弟係BB", "BB會成日喊", "家姐要幫手tum番弟弟", "媽咪第二時會成日抱弟弟, 因為弟弟成日要食奶", "弟弟食手指要幫手叫佢唔好食" 等等等等...由於Koey理解能力都OK, 佢似乎對於"媽咪生弟弟 / 弟弟由媽咪個大肚DUM走出o黎" 一D都唔覺得出奇, 弟弟第一晚出院Koey已經拎佢最鍾意個玩具公仔Eeyore放o係弟弟側邊, 話係'送'俾弟弟, 陪弟弟訓, 我當初見到呢個情景真係覺得Koey好生性o架!!! 當然, 其後o既情緒反應的確令我煩o左一段時間, 但隨住近排Koey o既情緒回復番正常, 亦經常主動o係我幫弟弟換片或tum弟弟訓覺時幫手, 我就知道佢真係知自己係家姐, 要照顧細佬!!!
"第二時弟弟都會陪沛藝玩XXo架~", 無錯呀, Koey, 你要同Kobe仔相親相愛呀, 媽咪都好期待睇住你o地大個D手拖手一齊玩, 一齊成長呀!!!
Koey & Kobe, 你o地要手足情深呀!!


text:
蒜蓉法包 - 超細塊 脆卜卜 勁似食脆多士
羅宋湯 - 無咩味道
紅酒汁安格斯西冷牛扒 - grill 過嘅牛扒真係好好味 下次有機會再食呢
薯格好脆好乾 我就麻麻
沙律菜
拿破崙長通粉 ( 配沙樂美腸 / 火腿 / 煙肉 / 洋蔥 / 青椒 ) - 我覺得個汁甜咗 d 不過我唔知拿破崙係咪味道偏甜 哈 ~
熱檸蜜 / 百香果茶 - 家姐杯百香果茶好飲呀 因為好香百香果味 之後家姐係咁玩個杯 係咁按係咁按 按到杯茶完全無哂百香果味 得番 d 茶味 衰 -_-
啫喱 - 是日甜品黎架 有 d 失望 哈
有貓貓狗狗公仔陪住妳食飯呢 ^^
其實室內好暗架 哈 ~
( 16-SEP-2013 MON )
尋晚太夜食生哈蜜瓜 所以半夜去咗 2 次廁所 起身有 d 難度架 不過依家朝早要滾熱 d 中藥 所以都唔會懶床 唔想嘥時間呀 ~
早餐食芝腿治烘底 其實之前自己買咗 2 pack 芝士 諗住間唔中食下 不過依家朝早好多時都食芝士 所以比咗 1 包家姐 因為家姐星期六都會整下芝蛋治嘛 同埋唔想擺到差唔多過期先食 一下子食太多會好驚囉 ~
真係有 d 攰 番到菇場都無咩心機上網 但又唔係話眼瞓果隻 咁都好 d ~
今日 lunch box 只係雞翼同西蘭花 所以焗個泰式清湯貴刁 個貴刁好味呀 同我以前食嘅一樣味道 因為已經無出好耐好耐 仲諗住以後都搵唔到呢隻味道 估唔到上次喺惠康見到 不過唔係食開嘅牌字 但我勁想食 所以買黎試下 又見係 made in Thailand 咁味道應該唔差 估唔到係好味添呀 哈 ~
忙咗陣就 hea 過喇 都仲係攰攰地 好在今晚唔駛煮飯 可以抖下 ~
今晚放工去鰂魚涌睇中醫 慣性睇中醫係去尖沙咀 所以我搭錯車啦 好在去緊樂富嘅時候覺得有 d 奇怪咁 先知自己搭錯線呀 唉 ~
今次遲咗 d 差唔多 6 點半先到鰂魚涌 感恩去到中醫係無人 之後我睇完 見到有幾個等緊喇 ~
今晚里奧大人同同事打邊爐 Farewell 咁我就同家姐食嘢喇 家姐朝早已經問我食咩 中西日韓任我揀喎 不過我樣樣都話唔好 哈 勁煩呀 因為佢又周圍問同事有咩好食嘛 問哂人之後我又話唔好 呵呵 ~
我唔想食生冷嘢 食韓國嘢又驚太飽 所以家姐話帶我去食西餐 話唔錯架 咁我就去啦 ~
可能地方比較隔涉 所以無人食 我同家姐好似包場咁 但我覺得環境真係唔錯 暗暗燈光 又播好熟悉嘅英文歌 感覺真係好 relax 呢 ~
今餐家姐係都要請 但我話我請啦 因為陪我睇中醫又食飯 之後老闆娘話咁好朋友邊個請無所謂啦 一係 share 囉 搞笑 ~
非常感恩呀 去到巴士站即刻有車 今晚我諗住徑步 咁同家姐講我想喺官塘行路番屋企 好在真係同家姐講咋 原來我地可以喺牛頭角落車 咁行番屋企都好近 同我平時喺牛頭角睇中醫行番屋企差唔多咋 如果喺官塘行 真係起碼 40 分鐘架 依家差唔多 20 分鐘就搞掂 ~
我送埋家姐坐巴士就番屋企喇 煲埋中藥就沖涼 之後里奧大人就番黎喇 佢去小肥牛打邊爐 所以我大力索佢件裇衫 成陣邊爐味呀 不過成間都打邊爐 邊爐味實走唔甩啦 哈 ~
里奧大人 11 點瞓 我打機打到 11 點半先瞓 玩物喪智添 ~


text:
今日要番香港喇 所以 9 點要起身 想再周圍買下嘢食下嘢咁呢 ~~
去番尋晚嘅 Food Hall 食早餐 原來里奧大人想食油渣麵呀 佢話尋晚食咗小小 覺得好惹味 所以留番哂比我食 今日佢要自己食一碗 哈哈 ~
冷氣夠哂凍 好似教咗 15 度 所以呢 所有鏡頭都濛哂 ( 我比里奧大人話我呀 我叫佢 "何" 下個鏡頭咪得囉 呵呵 )
落緊毛毛雨 但都唔覺得涼
未瞓醒 ?
大把工作枱 哈
我覺得佢背面好似阿蘭 原來我部相機鏡頭仍然係濛 呵
水餃山
指天椒 / 蒜蓉辣椒豉油 / 豬油渣 - 全部係我最愛
好味呀 不過食到最後就好酸 因為有醋 尋晚唔覺酸架噃 之後問番冰姑 佢話佢唔鍾意醋 所以無落 hey 做咩唔同我講架 @@
雖然好濃 但又好飲喎 因為唔澀口 SGD 1 真係雙重驚喜 哈哈
天色又好番 d 咁噃 新加坡每日都會落一場雨 所以米高叔叔話好多樹都好靚 唔會咁快洞謝
唔係冰姑帶路 真係唔識去
觴 係咪讀雙 ?! 讀書小呀 我未見過呢個字 定簡體字呢
呢座 building 好靚 唔知係咪住宅呢 因為我見到有單位係開咗窗呀
好 食完就番酒店執嘢喇 Check-out 放低行李就出去行下 lu ~
ibis Hotel 嘅 icon 係枕頭黎架 因為我搭 lift 嘅時候 見到 poster 所有人都拎住紅色枕頭囉
一陣喺度坐的士去機場
附近都好多酒店
杯麵好 "牙" 位 差唔多放咗半邊喼 冰姑又特登買咗 6 罐 100 plus 比我地 但我地驚 overweight 所以飲咗兩罐先 勁唔捨得架 嘩哈 因為香港依家要 HK$6.9 好貴囉
估唔到紅色袋仍然係脹卜卜拎番香港 因為冰姑買咗好多零食比我 太客氣喇 又買咗 4 個 Pandan cake 比我同屋企人 寵壞哂 哈哈
間房係咪好細呀 左邊門係廁所 落床唔駛 10 步已經入到廁所 不過就真係好乾淨 乾淨最緊要呢
要走喇
今日主要喺 Bugis 區周圍行 唔想趕頭趕命去機場嘛 ~
撞哂色 哈哈
指標黎架
紅紅綠綠最易認 如果喺日光日白嘅時候
今次認真行 Bugis Street 喇 所以買咗 1 個袋 ( SDG 10 ) 之後要就住黎買 因為驚唔夠錢 不過後尾見到有地方唱錢 咁就唔駛驚啦 里奧大人叫我放心買 不過都係再買咗 2 件衫 + 1 對鞋 真係無嘢想買喇 ~
快 d 行喇 爭取時間買嘢
d 袋真係好平 最啱用黎落街用 不過呢間舖頭嘅袋有 d 係 4 for $10 有 d 就 $10 一個 我就買咗 1 個 $10 嘅間條袋 中間紅黃綠黑果個呢
估唔到最上層有個螢幕
無諗過會有 d 咁嘅嘢買囉 @@
呢度好有和風 feel 但其實咩都有得買 我喺零食店隔離買咗把縮骨遮
呢日未完架 ^^


text:
爆壹爆
元朗教父捽腳看風雲
新界再起風雲,上週新界王劉皇發據講要退休,發叔個仔劉業強已經自動當選鄉議局主席之位,新界人稱之為「太子登基」.發叔人走餘威在,好多人仲靠佢搵食,所以各路鄉紳都已表態支持效忠,連久未露面嘅有勢力人士,都紛紛蒲頭搵着數.
話都冇咁啱,發叔退位前幾日,爆哥去元朗一間足浴按摩店揼「正骨」,竟然撞到久未露面嘅大人物,佢就係九十年代翻雲覆雨,有元朗教父之稱嘅戴權.今年八十八歲嘅戴權,睇嚟精神仲好掂,一個人走去捽腳刮筋歎世界.戴權自退出政壇後,聽聞近年多喺加拿大同香港兩邊走,今次咁突然喺元朗蒲頭,仲要係發叔退位之際,咁爆哥當然捉住佢老人家問幾句,係咪返來撐「太子登基」呀?教父當然係老江湖嗰隻啦,一味遊花園,話絕對唔想參與新界風雲變色喎!
教父你咪扮低調啦,爆哥仲收到猛料,話說九十年代雄霸屯門嘅屯門之虎豬頭細,自從 01年被仇家槍擊重創後,近年一直豹隱,但呢排突然再現江湖,據講臨老受命,就係要帶領屯門老新,出嚟撐太子登基,角色等同御前侍衞咁話,以對抗一班新界 14K勢力嘅擴張.新界江湖忽然又多股勢力活躍,日後不單黑道多事,政黑勾結亦會更嚴重.
和勝和大搜捕
上星期差佬大規模搜捕黑幫和勝和成員,拉咗骨幹人物幾十人,包括現任坐館肥堅同前坐館雙鷹青,連幫中猛人陳安都有傳俾人拉埋,事件震驚整個江湖,成為江湖熱門吹水話題,有人話每逢坐館卸任前,差人都會例牌拉人,正所謂坐完館就坐監,但也有人吹水,話勝和高層呢排高調接受《壹仔》訪問出事.
不過知道內情嘅江湖中人就話,其實大約兩個星期前,一眾勝和大佬已發覺被警方狗仔隊貼身跟蹤,而喺差人展開拘捕行動前,試過一批大佬輩人物覺得唔對路,立即召來社團內嘅飛車手協助,卒之飛車擺脫警方狗仔隊跟蹤,之後就搵地方暫時避避風頭,如果唔係,可能會有更多猛人落網.江湖中人又替肥堅唔抵,因為當初元老大飛本想推「十二點後我話事」而響朵嘅英傑做坐館,但雞腳黑一方極力反對,最後搵咗肥堅後補頂上.點知分分鐘頂埋入冊,真係多得英傑唔少.
黑警警長幫手開雞竇
呢排警察形象麻麻,不時俾人失去理性咁叫黑警.但講到真正黑警代表,一定係綽號「潮州怒漢」,十多年前已退職嘅警署警長陳×明.有朋友爆料,話陳喺黑白兩道都好有地位,一個電話吹雞,閒閒哋都吹到過百人晒馬,好鬼巴閉.八,九十年代,好多油尖旺嘅夜場,都係由陳分配睇場權俾不同社團,十四 K猛人華喜,都要聽陳支笛.
而十多年前,四名警員聯同一名姓洪女影星嘅前夫,喺尖沙咀香檳大廈開雞竇一事,有傳亦係陳做中間人.因陳係女星前夫黑道上大佬,而涉案警員有人係陳嘅舊部屬,所以走埋一齊開雞竇.不過,由於當時無證據顯示陳直接參與雞竇運作,所以無被起訴.而陳近年好低調,多數在紅磡一帶出沒,打理骨場生意.而佢同勝和關係最好,早排勝和喺沙田成立體育會,佢都有俾面出席.
爆哥乜料
金融界撈家,穿梭黑白政商界,朋友遍布旺角至中環,每星期都八到唔同料,同《壹》仔讀者過吓癮!


text:
艾菲本來想喺十月來多次夜遊迪士尼,等燒腩仔星期五放學入去玩吓黑色世界影吓相咁,但自己同燒腩仔都長期處於唔穩定嘅狀態,最終都係打消念頭留返十一月頭嘅特選周末先入場,一早約好米高plan定去玩,出發前一星期先知遇著會員特賣周,O...即又要同人逼逼逼,但我哋已經有共識來緊應該唔續會,所以宜家真係去得一次就一次.
事前無同燒腩仔講,但佢好似估到咁,早幾日放學忽然同艾菲講:「媽媽,你可唔可以帶我去迪士尼玩」,咁我哋就剩機叫佢要乖要合作先有得去,結果佢喺星期六都叫做乖咗半晚啦,但到星期日朝早起身又發作,不過見佢都唔係好扭就照出發.
人多係我哋事前已經預計到嘅事,沿途艾菲都有同燒腩仔做定心理輔導,但天氣熱就真係無預到,呢個少爺兵逼完車之後,行入park嘅短短路程入面,已經叫咗幾次要飲水,眼見入場條人龍長到無朋友,仲要行兩步就突然停喺路中心要我哋畀水佢飲,點勸都唔肯行多兩步排住隊先飲,唔畀就即時黑面神上身兼發難喺到嘈,堅係搞到大家都好無癮.
好彩今次有慈父米高同行,為免我哋兩母子繼續硬碰硬,佢都即時提出艾菲去shopping,佢同燒腩仔去揸車嘅建議,咁艾菲家陣又確實咩都唔玩得,唯有自己四圍逛吓冷靜吓,原來黑色世界一過,聖誕樹同聖誕裝飾即刻出場,雖然年年都係呢D裝飾,但又真係好靚喎.
影完相本來想入美國小鎮大街D shop睇吓㗎,但又係好似上次減價咁人多到嚇死人,而且好多貨架都已經被掃清,所以艾菲逛咗半個圈都無就走人,直接去Tomorrowland嘅shop行,無咁多人又齊貨嘛,不過艾菲其實無咩嘢想買,主打只係想買返上次買唔到嘅Tsum Tsum碗,另外買多套《Cars》餐具畀燒腩仔,同買咗set紥頭橡根,諗住有緣就留畀BB豆豬用,唔係就送畀表妹.
shop完佢哋兩父子都仲未玩完,無無聊聊就向住Fantasyland方向走,行吓行吓見到有個哥哥扭波喎,心諗燒腩仔應該鐘意,雖然艾菲道氣仲未落,都係慈母上身咁幫佢排住先,然後差唔多排到佢哋兩父子先施施然出現,哥哥問佢想要狗仔定米奇頭,燒腩仔即答米奇頭,哈哈...又幾靚喎,等艾菲得閒研究吓點扭先.
之後行咗入Fantasyland,燒腩仔不停話要玩咖啡杯,但眼見條隊長到排咗出來,我哋唯有出盡口術勸佢改玩木馬,而喺佢哋兩父子排隊期間,艾菲又入shop行咗轉涼吓冷氣,出來就啱啱好到佢哋上馬啦,see...玩木馬都一樣開心㗎姐﹗
基於艾菲真係咩都唔玩得,所以諗住不如帶燒腩仔去行吓泰山樹屋,點知燒腩仔一踏入Adventureland嘅範圍又黑面神上身,乜都話唔玩唔好,我哋唯有話穿過呢到去搵胡迪佢先肯繼續行,最終艾菲唔忿氣拉咗佢哋上灰熊山谷,要米高夾手夾腳幫佢影咗呢張相,呵呵呵...
影完相,黑面神繼續乜都話唔好,但艾菲叫佢去玩水,佢又居然話好喎(上次明明驚到走夾唔抖㗎喎﹗),然後有人又要驚又要玩,真係睇見都好笑.
基於當日天氣實在太熱,灰熊山谷仲要西斜俾太陽射住,艾菲曬到唔多頂得住,眼見人哋拎住條雪條食就流晒口水,結果都跟大隊買咗條來食,不過大家放心,食雪條呢D粗重功夫總有人搶住來做,所以艾菲實際都唔知有無食到半條...>.<
以為黑面神食完雪條會好D啦,但食完又繼續十問九唔好,艾菲話入去迷離莊園歎冷氣又唔好,叫佢同爸爸玩彈弓狗都話唔好,直至入到反斗奇兵間shop,遇著坐佢隔離位個同學仔一家,心情先叫做好返D,為免夜長夢多攞苦來辛,所以我哋快手同佢影埋呢架搖控車就閃啦﹗


text:
上個月skip左,因為艾利絲差啲畀包少玩謝.
Easter後包包就變得好扭計,少少事就喊同發脾氣.仲痴媽b上身,我一喺度就痴到實,連廁所都去唔到!食野又好差,明明好肚餓都唔肯食,結果又開始返睇兒歌食飯嘅日子,唉~訓覺又差左,會半夜喊醒,總之咩都有問題!
呢種日子過左兩星期!畀我估中左,包包出大牙啦~仲一次過出3隻 (可能第四隻都黎緊),所以咁忟!包包本來得8隻牙,除了三隻大牙仲出緊兩隻細牙!!最近叫做好返啲,但之前就慣佢所以都要少少時間tune返佢嘅行為!
重
畀佢企上電子磅,都係11-12kg ,好似無點重喎
高就無度lu
食
食方面好大分別啦
1. 包包已戒左夜晚餐奶.見健康院話要戒,就試下.其實由細個開始包包夜晚餐奶係訓住飲,因為當時包包厭奶,係訓左先肯飲.mama成日驚包包飲奶少唔夠營養,一直都挨眼訓餵埋11點餐奶換埋片先訓.其實我都好掙扎,我怕包包飲少呢餐會瘦晒,到18個月,終於的起心肝忍心停左呢餐奶.對於唔太好奶嘅包包,一停就戒左lu... 只係出牙嗰排間中半夜醒左要隊支奶先訓返.所以包包而家只係朝早飲一餐奶,飲到8-9安.包包日頭係唔飲奶,無論奶粉定鮮奶都唔肯飲.佢真係一個唔鍾意飲奶嘅bb.
2. 另外3固,就變左2.5固.因為nap嘅時間問題,有時兩餐只係隔左三個幾鐘,唔餓就更係食得好差又唔肯食.到dinner同我地坐埋又發癲要飲湯食大人飯唔食bb飯!往往都浪費姐姐煮嘅bb飯!所以就決定由3固變2固,時間隔4-5小時.到我地dinner就會飲湯同畀少少大人飯佢食,因為包包已食飽,所以只會食少少大人飯,好似蒸魚同菜咁.再加埋飯後果,小肚腩無難度!宜家嘅timetable係:
0800 8-9安奶,有時會食少少麵包
1100 1st nap
1300 lunch
1400 落樓下玩
1500 食生果/麵包/蛋糕
1630 2nd nap
1800 dinner
1900 bath
2000 soup+ 大人飯
2200 sleep
訓
呢方面又開始難攪,夜晚要喺大人床訓著先搬返去bb床,可能bb床太窄唔夠佢碌.而且一定要mama陪訓,佢會痴住我先訓.如果我去街,就姐姐,但都喊一輪先肯訓,唉~
包包依然要一日兩nap,但大個左,2nd nap 又遲左,成6點先醒,所以夜晚又遲左訓.要10:30甚至11點先訓左!攪到我無晒時間!希望快啲幫佢adjust到一個nap only!
活動能力
包包嘅大肌肉發展一向好好,已經會跑,但未識跳.我地住村屋三樓,包包已經識自己抓住扶手行樓梯上去.對一個歲半嘅小朋友來說都幾攰架!
食飯方面都已經開始train佢自己食.蛋糕,yogurt等等喜愛嘅食物已經可以自己食.但食飯就食兩啖就唔肯自己食囉!=皿=
語言能力
兩個月過去,進展緩慢.
發癲嗰兩個星期,連mama都唔叫,好多識講嘅字都無晒!無進步仲要退步!日日淨係bababa同吖吖吖,即使我好努力教佢ma都唔彩我,mama真係又傷心又擔心.
上個月有一日突然叫我mama, 仲要笑住望住我講,我真係感動到眼濕濕!19個月,係19個月!先識得認真叫媽媽!而家放工返到屋企就會主動叫媽媽,真係甜到所有辛勞都唔記得晒!也明白我急都急唔黎,終有一日佢會開金口!依家識講有意識嘅嘅字唔夠十個.媽媽真係唔擔心就假…… 相比起同年齡嘅小朋友真係慢好多…… 又成日諗係咪要去評估下.但身邊好多人都話我過份擔心…… 或者睇下包包返學之後會唔會好D....
唔好以為包包咁就好文靜,佢嘅bb話係勁多,無時無刻都喺度講,仲要大大聲講嗰隻,出街食飯都大聲講,完全唔怕醜架!我諗佢大個一定係一個好多野問嘅小朋友!
認知能力
雖然包包唔識講,但認野就好叻.flash card 2/3嘅物件已認得.好多動物生果都認得.最勁係連隔離屋姐姐都認得!我問佢佢邊個係xx姐姐佢就會手指指加堆bb話.
情感發展
唔知係正值完美主義敏感期定係包包嘅完美主義特別嚴重,好多位都真係又麻煩又攪笑!
.我地住村屋,習慣入屋前除鞋,包包堅持將每個人嘅鞋親自放上鞋架先入屋!如果幫佢又或者未放好就抱佢入屋佢係會發脾氣嘅!
.開門堅持自己拎key開(當然要我地幫下手),開完要自己放返原位!所以每晚食完飯上三樓都要好多時間先成功入屋-_-#
.迫人著拖鞋,如果無著會拎隻拖鞋去你面前再加一堆bb話(即係話你做咩唔著鞋之類)
.baby trolley 同iimo玩完要泊好原位先走開.係原位!如果原位有野佢係會搬開啲野再泊!
.有盒玩具玩完係一定要入返盒
.沖涼要自己拖個浴盆入沖涼房,之後自己入房攞毛巾,放入浴盆,ji bath gel, 拎沖涼玩具,一連串動作要自己做 (不過見到佢好忙咁行來行去真係好得意架)
.沖涼前/訓覺前會先將自己對拖鞋除好放角落位置!
.非常樂意clean up,連唔使執嘅都執埋!
仲有好多好多,多到我都無時無刻心諗“你真係好麻煩呢!”
其實包包都算係個幾聽教嘅小朋友,mama我堅持同佢講道理,通常講多幾次佢都會聽.喺媽媽音波功下,而家出街都會肯拖手,少左好多佢四圍走又捉唔住嘅情況.所以而家我地去行商場都唔帶stroller啦~病左都肯乖乖食藥.
係食方面真係麻煩啲!
呢2個月既相....
自從識叫baba後,同papa好friend,mama被打入冷宮兩個星期
佢地喺度玩扮訓覺喎
開始教包包自己除褲,但仍然有點困難.
去姑媽會所玩
同表哥玩(應該係被表哥玩),包包個頭真係好大XD
同anki同寶品玩
最近成日翁埋眼笑,好醜怪呀~
包包成日著我地大人拖鞋,於是買左對拖鞋仔畀佢,佢鐘意到不得了!
學自己飲水,少少水就ok,多水就成身濕晒
離埋就以為我地見唔到佢,傻豬
食少兩餐後瘦左又高左,但塊面都係咁包
最鐘意搬搬抬抬
著左自己拖鞋都要著大人拖鞋!
之前淘寶送左50個波,畀佢喺浴盆玩,勁開心
玩完要幫手clean up
包:媽媽執咁耐都未執完嘅 XD
上個月去左台灣
又去左海洋公園
仲食左人生第一啖雪糕
古靈精怪
最鍾意食yogurt
自己著鞋,成功左,雖然啲貼貼亂晒,好叻叻
第一次去沙灘游水 (仲未有時間blog (>﹏<)
包包愛包包
呢個側面真係好可愛
有時會畀佢聽兒歌,包包會乖乖坐喺度睇
肚腩仔突左出來
額頭太突成日畀蚊針呀
剪左個靚髮
papa話無廁紙佢就即刻自己去攞,無人叫佢攞喎
認圖叻叻
當然有百厭嘅時候
喊都無用架


text:
一個唔識英文又唔識普通話嘅語言白痴,居然一生中比一般人學多幾種語言,真係攪笑!!讀書時 "被迫" 學習意,法,德三種語文,成績就當然唔好啦,依家就仲犀利,連手語都學埋,真係人都癲!!!!
一直努力搵工,搵足年幾兩年都無著落,心都開始慌,因為穀種都睇住一直減少落去,所以都決定唔再淨係搵番老本行工作.上年一次搭巴士時,喺電視度睇到一個福利機構短片,話香港依家仍然好缺乏手語翻譯,好多聽障人士都好需要翻譯服務,鼓勵多啲人入行為聽障人士提供翻譯服務.當時即刻諗到呢樣工作都唔錯,一來可以幫到人,為聽障人士跟健聽人士互相溝通作橋樑,二來自己又可以多條出路選擇.正當我搵工搵到灰爆嘅時候,突然諗到早前幫過手做義工嘅組織,會唔會有工作機會或轉介,於是就 click 入網站睇睇,點知一入到網站,第一樣見到嘅嘢就係手語課程開班招生,而且學費都唔貴,負擔得起有餘,真係唔即刻報名都對唔住自己!!
雖然依家高班課程都真係好難,有好多嘢要兼
顧,希望盡力學習,若果學有所成,
幫到人又幫到自己啦!!
對於我呢個語言白痴嚟講,雖然都有一定難度,特別係上課 drop notes 時要用文字去記低個動作,真係好困難,加上又老人癡呆嚴重,一下子要咁短時間記哂學過嘅手語都真係有難度.好彩阿 sir 好好人,肯俾我哋錄影,又會邀請聽障人士到課堂同我哋上課及傾偈,多啲實習,最終都慢慢開始上手.


text: 方力申同鄧麗欣(Stephy)拍拖10年,上周四突然透過經理人公司發聯合聲明宣佈分手,小方噚日獨自見記者禁不住流下男兒淚,承認雙方「有問題解決唔到」,全城關注!分手雖然係兩個人嘅事,但佢哋身邊朋友都好關心,今日讀者陳先生就透過「爆相爆片」,爆小方今日去咗跑馬地Hong Kong Football Club嘅私人會所做運動,身邊仲有Stephy好姊妹吳雨霏嘅「網球王子」老公洪立熙(Brian)相陪,睇嚟小方同Stephy應該真係和平分手,能夠做到再見亦是朋友,如果唔係Stephy老友Kary都唔會畀自己老公陪住,開解吓對方讀者陳先生透露今日下午12點,見到小方同Brain先去咗健身房做GYM,約1點鐘準備離開之際,佢哋就去咗買酒.片中見到戴住鴨舌帽,全身黑衫配黑褲嘅小方,成程面無表情,隱約聽見Sales姐姐話:「兩隻唔同味,Tequila淡啲.」陳先生表示:「佢(小方)原本想揀Tequila,諗住啃啲,但最後都係揀咗支220蚊紅酒,嗰支約14,5度.仲聽見佢話『呢支酒啃唔啃?勁唔勁?我哋攞嚟隊酒嘅』,二人逗留15分鐘就走咗.」睇嚟10年情觸礁,真係令小方好傷心,要用酒精麻醉自己.問陳先生係咪第一次喺club遇見小方?佢話:「唔係,都見過幾次,但就唔係常客,Kary老公見得多啲.今日喺健身房就見到佢玩跑步機同舉重,全程都冇表情,同乸埋口面.」


text:
對上一次同The Leung's 去camp係2002年,當年我仲未讀中學
今次去我中學都讀完.. 睇下我地幾耐無去過丫!!!
不過真係玩得好開心! 個個都好開心哈哈
The Leung's Camp Day 1*
起身同媽去食魚餃面飲凍檸茶!去到美國就無得食咁好味既魚餃面架喇
買埋d野就反屋企拎野走人
去百佳買野飲先.. 兩打啤酒十枝茶..好明顯我地係酒/茶筒!
等埋姑媽就係大學轉的士去企嶺下新圍..第一時間去個天台度望望..哇全海景呀好靚呀!
第時我唔洗住豪宅架, 住呢d都夠哂數
多謝你地呀* 由其係五姑姐同姑丈,你地個電子相架好有用!!
佢地仲擺左好多細個既相落去哈哈.俾幾張你地睇下啦
其他有d真係唔出得街.. 勁樣衰
1991年....
2006年..
2005年既聖誕節
等埋咕佢地黎就去摸蜆喇..佢地都買左兩打啤酒黎哈哈
開頭真係摸唔到.. 後尾搵到岸邊有勁多!! 開頭摸個陣.. 都係玩多過摸哈哈
我地就係咁樣mau係度摸蜆架喇
真係勁有potential做呢行囉我地!頸腳腰都好倦呀摸完之後
我諗我地摸左起馬二百隻蜆喇..曬到我地要用索水布包住額頭同耳仔
開始潮漲我地就反上去沖涼喇
夜晚係天台bbq.. 睇住個月亮升起
勁大勁光勁靚! 我地係度燒蜆好好味
四姑丈仲悉心整左個蚊香陣哈哈..燒到咁上下有d人落左去我地就留係度傾下計
哇d大人既爛gag真係頂唔順哈哈..姑姐無啦啦係度講起學校,我同包就唱起東華三院既校歌
清理好場地之後四姑丈話要去照蟹..我地四個大細路好有義氣咁跟佢出去
我,咕,梁家希都無換衫落去..蚊到條褲勁高.. 兩個電筒仲要廢既
照落水面睇到我地頭暈暈..最後一隻收穫都無就反上去
就係去照蟹既時候我miss左個call......跟住打反去又無人聽好唔開心呀
成班圍住傾計係度嘻哈大笑
傾到俾樓下投訴哈哈..好似好耐未試過同屋企人咁樣喇!!
d大人陸陸續續去訓覺我地四個就打牌!五姑姐同四姑丈都有打左陣
打到三點幾個個都頂唔順..最後包做大嬴家我做大輸家
The Leung's Camp Day 2*
今朝好早好早個陣..我聽到四姑丈係度嗌:「邊個去釣魚呀」
原來佢真係起到身我低估左佢!
到八點幾個陣就輪到大姑丈係度唱:「一丫葉,輕~舟~~~去」
仲有姑姐姑媽呀咕姑丈d傾計聲..哇簡直唔想再訓落去喇已經..惟有出去霸佔咕大半張尼龍床哈哈
十點幾就菲比斯! 真係拎到八金好勁* 全部人係度睇睇完又係度嗌哈
好似個陣世界杯係我屋企睇波咁!
期後d人都陸陸續續起哂身..十一點幾呀欣帶左噹噹同的的黎
噹噹無啦啦係度柯屎搞到我同五姑姐反胃..抖左陣就帶兩隻狗去游水
游左陣就反上黎喇..同包兩個係天台沖身玩水勁白痴
係咁周圍灑水.. 放狗個d人係咁望上黎..換反好衫就打牌! 打左四圈幾
差唔多六點就打的去西貢食海鮮..個個都話我去到美國無咁好味既海鮮架喇
表姐同佢男朋友都黎左,無啦啦食環署d人黎踩場個個人個樣勁黑人憎係度扮哂野
食到飽一飽就反屋企!!!
四個月後見喇各位*呢個camp玩得好開心呀!! 同屋企人玩到好埋
估唔到同五姑姐姑丈都玩到咁埋哈哈..經過今日之後我都再次確定左
我第日無論如何都唔會養狗!養狗比養人更加麻煩
我地四個要到十二月先可以再癲喇
倫聽日反喇太好喇!!!!! 我好掛住你呀.........


text: 恭喜!恭喜!今日係張名雅同律師男友Joe結婚嘅好日子,一對新人今晚會喺尖沙嘴洲際酒店筵開三十多席婚宴,預計喺下晝5點左右,接受傳媒訪問.今朝一早,一班兄弟團去咗酒店接新娘,姊妹團之一嘅陳庭欣,喺ig擺咗一張9個伴娘姊妹團嘅合照,仲留言話:「我哋九個係一起陪嫁的伴娘,恭喜晒,全宇宙最靚嘅新娘子 張名雅!」伴娘姊妹團之一嘅何傲兒,亦都有喺fb貼相兼留言:「人做新娘我做姊妹,居然興奮到訓唔著!行程緊湊! 整裝待發!Here we go! Congratulations to the stunning sweet bride Carat!」聽講新娘子張名雅事前同咗啲伴娘姊妹團講,要錫住老公,唔可以玩核突嘢,所以朝早接新娘啲遊戲都比較簡單,唐貝詩透過wechat接受《蘋果》訪問,佢話:「好好玩,好開心,今朝5點起身,6點到,一齊玩遊戲,玩新郎好笑,懲罰好搞笑,答錯問題,兄弟要孭住新郎行石春路,兄弟又要一齊飲兩樽黐埋嘅益力多,好基咁,兄弟有罰食wasabi同要着比堅尼.新郎接新娘下跪獻花,名雅有眼濕濕,我見到都好感動.」何傲兒話今次仲出私伙提供bikini,之後又話:「場面好感動, 特別係女方父母將對名雅交比男方嘅時候!玩兄弟嗌到聲沙,不過唔知係啲問題太易,新郎Joe喺問答環節實在一啲都難唔到佢,佢真係好了解新娘.」


text:
呢日晢晢仍有點黐身, 婆婆臨走時喊咗一陣, 不過又係一開始有其他同學仔到就笑返, 都唔知佢點解會咁!?
上課情況:
今堂上半部份主要係建構, Surmen姐姐要求小朋友用lego砌一烈火車, 晢晢對於延伸概念唔錯~! 之後Surmen姐姐叫小朋友加上一條頗高o既煙囪, 然後問佢哋:『條煙囪咁高, 過唔到山洞喎, 點算呀?』晢晢就將成條煙囪拆走(仔, 咁都算係辦法!?), Surmen姐姐就同晢晢講:『火車冇煙囪唔得架喎~』, 咁晢晢就改為只拆走幾舊lego令煙囪變短(咁算唔算識變通呢??) 其實Surmen姐姐本身係想小朋友做到加高個山洞(喺下面加多幾舊lego令山洞口變高), 但呢個概念似乎對於呢個年紀仍未掌握得到, Surmen姐姐遲d會再試過~!
之後Surmen姐姐叫小朋友砌肥架火車, 晢晢做得唔錯! 然後再問:『架火車肥咗, 過唔到山洞點算呀?』晢晢今次就明白點要加濶個山洞~!
之後Surmen姐姐叫晢晢派火車飛畀小朋友, 晢晢明白要一人派一張~! 不過晢晢喺搣飛呢個動作做得未夠靈活, 有時會用『抆』o既方法而唔係用『撕』, 宜多加練習! (其實平日同晢晢玩撕紙一向都撕得唔錯, 唔知點解呢日又會咁o既?)
到課堂下半部份 --- 音樂環節~! 今次Surmen姐姐要求小朋友用兩個唔同o既動作打拍子, 例如一手拍大脾, 另一隻手搖搖鈴, 晢晢於頭幾下或者提點下就可以同時做到兩個動作, 但要維持成首歌就暫時未得, 要加緊訓練先得喇~!
課堂秩序方面:
晢晢表現仍然理想, 實在令媽媽感到安慰~!
不過唔知點解, 自從住過醫院後, 晢晢每次返playgroup都喊晒口要黐婆婆, 幸好上課時會笑返… 不過當然能笑住入課室就更好~!
另外又唔知點解, 呢日上完堂晢晢又係話畀媽媽知佢冇返過playgroup! 到底咩原因佢要咁答我呢?


text:
今日呢件事真是要記低佢,真是嚇到我鼻哥窿無肉!我真是第一次唔見咗個女,係職員打比我,通知我個囡係收銀處,叫我接返佢!
話說今日我又一拖二帶兩個囡去北角上phonics,回程話返屋企留下食烏東,經過商場入口的 MOS burger 時, 因為人龍太長,阻住出入口位置,我地本身是要直行,但就要繞過啲人,當時大頭妹行頭,我行中間,小丸子行後,繞過人龍時我仲有另轉望下小丸子,過咗人龍之後,大頭妹因為識路自己向前行,我行多2步,忽然向後望,就唔見咗小丸子,佢應該是行咗去Aeon方向(即是轉咗彎),當時我叫大頭妹返轉頭,佢仲不停向前行,我其實已經好心急,但我又唔可以掉底埋大頭妹,到佢行返轉頭,我同佢講妹妹唔見咗,我地就向Aeon方向行,佢就大叫咗一聲妹妹,點知仲要比個師奶shu佢,我當時真是好嬲,其實佢唔係亂叫,佢叫妹妹,就算你唔知我當時唔見咗個小朋友都唔洗shu?!佢令大頭妹以為自己做錯事!
之後我向前行行到去Aeon 之前 Dr. Kong個位,都見唔到小丸子,我驚我中間miss咗,就走返轉頭,反方向行返一個圈,又行返入Aeon,行到大約之前 Molly Fantasy 就收到職員電話,問我係咪唔見咗小朋友,小朋友係收銀處,叫我快啲去接佢,佢就快喊,其實我當時都已經行到收銀處,見到小丸子企係姨姨旁邊,想喊未喊出,用紙巾輕印淚水,但一見到我就爆喊,話自己有好大聲叫媽咪,點解我聽唔到.
之後我問收銀姨姨係咪佢自己識搵幫手,佢話佢地職員是樓梯口見到佢叫媽咪,再帶佢去收銀處,好彩佢識講我電話號碼!之後我問小丸子,佢話係叔叔帶佢去姨姨到,佢再講電話比姨姨知﹗
我估其實家姐都好驚,因為我都有話佢自己一支箭行咗去,佢當時發脾氣,妹妹著咗水鞋,佢冇水鞋,我話食完鳥東同佢買,所以佢就不停叫我地快啲快啲﹗
佢之前一直都無喊,我叫佢攬返妹妹,佢就忍唔住喊啦﹗
後記: 唔知點解...次次我帶女上 phonics 都出事,上次就比個男仔打,又嚇到大頭小丸喊.今次又唔見咗小丸子,又係嚇到大頭小丸喊﹗當然我知我都有責任,係一個日日都行的商場,警覺性低咗﹗又高估自己的能力,成日一拖二,唔想漏低小丸子係屋企,結果漏低咗佢係商場﹗好多人之後話都好吖,等小丸子知驚,下次唔會自己走咗去,我始終覺得係我責任﹗不過小丸子亦無知驚,佢第 2日仍然繼續自己走咗去﹗所以結論是,要知驚個個係我﹗
我之後都有再同佢地講,下次唔見咗大人,要企定係原來位置,越行得遠,大人就越難搵返你,好似我其實無諗過小丸子會不停向前行,所以行到半路就走返轉頭,其實如果我都繼續向前行,應該就會見到佢﹗
大家 like咗我地 Facebook page 未呀?未就快啲 like啦﹗


text:
21 9月, 2011
拍拖開工
噚日車爸爸返大陸幫老細架車搞退關平時我係唔會跟車爸爸開工嘅但係噚日係佢舊曆生日甘就一早起身陪返工啦上到深圳食過靚早餐先,估唔到大陸D早餐甘高質數好食過香港好多之後就做嘢搞到下午3點幾先返香港须然唔係去玩但能夠同車爸爸一齊已好幸福好滿足嘞
18 9月, 2011
有禮物
早兩日車爸爸收工返嚟嘩有禮物收仲有兩件cut cake 係我最愛嘅栗子味個bear bear熊有我生日日期車爸爸問我係咪好似生日呢哈哈又係喎
16 9月, 2011
有得睇冇得食
大家係咪奇怪中秋節車媽媽點解冇帶我去玩燈籠呢因為.....我肚仔痛咗成個星期冇陰公呀車爸爸仲買咗個榴槤月餅返嚟係咪整鬼我呢有得睇冇得食唉這個中秋節"no good"呀
13 9月, 2011
DIY 糧兜座
車爸爸收早梗係去街街玩啦勁開心怒走街頭之後佢幫我Diy咗一個糧兜座好啱我身因為我年紀大啦車媽媽唔想我頸位太大負擔所以叫車爸爸幫我做呢個座Thank you ba ba
12 9月, 2011
靚燈飾
早兩日返荃灣探車公公車婆婆走時發現樓下D燈飾好靚即刻同車爸爸留倩影你哋話靚嗎同場加映傻車車近照一張
訂閱: 文章 (Atom)


text:
中世紀
中世紀(大概係公元476年-1453年),又稱為中古時代,係歐洲歷史嘅一個時代(主要係西歐),由西羅馬帝國滅亡開始計算,直到東羅馬帝國滅亡為止.
中世紀呢段時期係歐洲文明嘅低潮,因為當時嘅歐洲冇一個強而有力嘅政權嚟統治.地方上封建堡主各自割據,戰爭多多,使到成個歐洲嘅文明長期停滯.所以一啲歐洲歷史學家都會形容中世紀係黑暗時代.
歷史[編輯]
隨住西羅馬帝國滅亡,西歐陷入咗地方割據時期.呢啲割據勢力版圖裏面,以法蘭克王國勢力最大.公元6世紀法蘭克吞併咗而家嘅德國南部同意大利北部,成為法蘭克王國.到咗公元843年,法蘭克王國內亂,分裂成而家嘅法國,德國同意大利北面.
呢三個國家命運各有唔同.東法蘭克王國喺13世紀演變成法蘭西王國.東法蘭克王國就喺951年進佔意大利北部,重進軍埋羅馬,逐漸演變成「神聖羅馬帝國」.
而早喺公元6世紀,位處羅馬嘅教廷又建立咗「教皇國」,控制咗西歐嘅文化教育,只准傳播神學,科學理論要嚴格控制,重設立宗教裁判所懲罰異端.而且為咗對抗位處中東嘅伊斯蘭教國家,教廷發動咗八次十字軍東征.
中世紀係喺十字軍東征後慢慢結束.地中海一帶出現咗一批商業城市,好似威尼斯,佛羅倫斯等等.對外貿易又將一啲新技術帶嚟歐洲,例如火藥,造紙等等.武器嘅改良後來畀人用嚟消滅各個割據勢力.因為商業發達,歐洲文明重新復興,展開咗文藝復興,好多商業文化亦都由此而嚟.


text:
2016年9月4日 星期日
留底:冒名頂替的投票該當何罪?
我大約4點幾去到票站,就排隊登記拎選票,到我既時候我望住個職員翻個本選民登記冊,去到我個名時就見到大大條紅色線已經刪左係我個名上面,個職員就同我講:「小姐,你已經投左票喇喎!」我即刻打個突話:「下?我岩岩先到咋喎,點會投左呀?」之後佢地就通知票站主任,然後就叫我行埋去旁邊同個主任傾.
主任一開口已經口窒窒,一味淨係話:「咁而家跟返個程序,我就會比返張tendered票你投.」我即刻問張票有咩野用途.佢答:「咁其實張票上面會蓋個寫住已重複既印,咁你投左之後,亦唔會計落個選舉結果到.」我即係無名火起問:「咁投黎有咩野用呀?投完又唔計!咁即係廢票啦!」旁邊有個師奶工作人員搭咀:「小姐,咁又唔係廢票既!」我即刻嬲撚到爆粗:「投完又唔撚計落去選舉結果到既,咁呢張唔撚係廢票!?係乜撚野呀?」個兩個人即刻呆左唔出聲.
之後我就不停追問究竟投張廢票之外,仲有咩野可以做去follow up,我話而家一係就你地職員劃錯,一係就係我身份證比人盗用,我就問可唔可以報警?個主任就答:「報警都無用嫁!」我問:「下?點解呀?新聞都有報個選舉管理委員會馮驊話可用身分證副本去投票啦!咁我極有可能係被人盗用身分證喎!」之後佢地即刻異話同聲話無收過咁既指示,我話但係新聞報晒喇喎!個主任夠膽死答我:「唔好信新聞呀!」係咪痴孖筋呀?我即刻話:「新聞都唔可信?唔通信你呀?」之後佢又係無聲出.咁我不停追問可以做咩既時候?佢終於答我話可以幫我開case,寫底投訴比選委會跟進.
咁我就坐底等佢地幫我填form,與此同時我打比我男朋友講返個情況,當時我已經情緒崩潰,不停咁喊,我男朋友就提我一定要記底班主任同登記個幾個職員既名.收線後就開始填Form,其實佢地仲係咁想叫我投左票先,我心諗個張咁既廢票投唔投都無撚用,唔該拿拿聲開case啦!個主任都係不停咁用「我覺得」,「我認為」既字眼,真係好撚嬲,所以我投訴既除左係被人投左票之外,亦都投訴整個投訴過程十分兒戲,其實係有可能被盗用身份證,但又唔可以報警?究竟係乜撚野邏輯?
填完之後,簽左個名,要求佢地寫底晒D職員名之後,我就投埋張假票就離開左個票站.投個張假票又係忍唔住係咁喊,我從來無諗過我會被剝奪投票權,由七一上街,反國教,雨革,再到初二魚旦革命,最後上次既新東補選,我都覺得起碼我都仲有自由出去表達我既意見,或者去投我心儀既候選人,但由梁天崎被DQ個下,我已經好好好好失望,咁諗住ALLin梁頌恆,都仲算有得擇.但當我去到見自己個名被刪左,而票站既職員又係一班呀姨呀叔係到不知所措既時候,我就感覺係悲痛多過忿怒,我喊係因為呢選舉已經不知所謂到呢個地步,連一個合資格既選民都無法投自己心儀既人,所以點解我咁痛恨左膠泛民?因為人地而家係同你打爛仔交呀!你仲同人和理非非?乜撚雷動計劃?你無撚有病呀?
最後淨係想呼籲仲未投票既,唔該請9衝落去票站,你仲有20分鐘!如果連選民都未登記既,唔該你反省下你做人既意義係乜撚野?反省完就拿拿聲去登記返做選民!
p.s 張相係票站職員既名字同我個case number
p.s.s 單單係我自己既wtsapp group,除左我之外已經有兩個朋友有同樣經歷,可想而知之前雲海揭露既事情係真,成個選舉程序根本就勁多漏洞!
p.s.s.s 其實點解成個登記過程可以咁兒戲?就咁搵個職員係本簿到劃一下就得,其實我地身分證有晶片,點解唔係用D高科技去掃描個晶片做登記呢?
p.s.s.s.s 可以Share,一直都係Public
從我的 iPhone 傳送
訂閱: 張貼留言 (Atom)


text:
女友不本是一個很想很想快d結婚既人,因為我要讀書,所以個婚期一直延遲,到而家,終於可以好實質咁去plan既時候,女友同我講佢無左個種好想好想同我結婚既感覺,一聽之下,好驚...發生左咩事?
起初以為,因為以前一直都得唔到,到而家個目標可以達到,所以出現既一種失落感,但講落發現唔係,原來係佢擔心婚後我會出去搞三搞四,唔要佢...
我問係咪我俾唔到信心佢,佢話唔係,只係出面既女人對我呢種「絕種動物」需求太多,所以會有好多誘惑出現係我面前,驚我會因為咁唔要佢.好明顯feel到佢對自己無咩信心,佢覺得自己唔靚,咁我同佢講如果你係咁驚心,點解你唔upgrade下自己,佢話佢知呀,正因為咁,所以佢先會去學化妝,而家佢上左幾堂,覺得個效果都唔錯,咁都好既,等佢開心下就得啦,不過呢個都係一個警號,我應該係日常氐活中俾多d安全感佢...
另一方面係工作上又遇到好大既錯折感,所以佢都唔知自己想點,工作上佢又唔知可以做d咩,搞到咩都唔想做,工作性質同人際關係都係佢係職場上既障礙,我都唔知可以點先可以幫到佢,始終做野既時候,我唔可以係佢隔離睇住佢,佢遇到問題既時候,我最多係俾下意見,點樣做都係睇番佢自己,佢份人比較直,有個句講個句,唔係咁識睇人面色,轉左做物管之後已經比之前好左好多,但係就有太多既錯敗感,令佢對自己既前途出現極強烈既信心危機,所以而家都要盡快同佢搵工轉,希望搵到一份啱佢既工啦...
而家自己既心情七上八落,都唔知應該點行落去,應唔應該繼續預備結婚好呢...


text:
原本唔打算入戲院睇呢部片,因爲感覺上唔會喺我杯茶.睇過預告後,更加覺得故事過於天馬行空,比較適合玩電動,網上遊戲嘅打機一族觀看.隨著電影上映一個星期後,口碑一面倒傾向推薦嘅聲音,好評如潮,甚至更估計能夠超越鐵達尼號票房.再加上友人極力推薦,嘩聲不斷; 搞到我心郁郁.結果終于抵受唔住誘惑,喺09年最後幾小時,買咗飛入場一探金馬倫呢部籌備咗14年,史上最鉅資,砸咗4億美金拍攝出來嘅最新科技作品.
30幾嵗人第一次睇3D,之前仲聼到有啲朋友話睇咗會頭暈,有啲甚至話會作嘔; 愈聼就愈跨張,講出嚟都有少少羞家.其實睇3D版最重要係揀位,最好就坐後面一啲.3D眼鏡會把畫面縮細,所以影像嘅物件相對亦會比較細啲,而且畫面會比較暗一啲.如果想較容易睇到所有場景,就唔好坐太前嘞.
整部片最爲嘆爲觀止就喺現今3D電影數碼科技嘅進步,立體技術可以講喺近乎完美,簡直可以話喺另一個視覺革命.導演將每一個鏡頭都拍攝得非常細膩同用心.單喺睇外星球上嘅生態環境,如森林,花草樹木,飛鳥,生物以及裏面煙霧瀰漫嘅效果,雖然明知喺假嘅,但喺仿真度相當之細緻,已經值回票價.
總括嚟講,倘若你唔打算睇3D版嘅話,咁呢部戲就無需入戲院睇嘞.
阿凡達官方網站
Tuesday, January 05, 2010
阿凡達
4 comments:


text:
功夫
想搵呢個詞嘅第啲意思,睇下(功夫 (搞清楚)).
功夫係由打交發展出來嘅運動.功夫同打交唔同之處,就係每一套功夫都好着重搏擊嘅技巧,有一定招式同埋好多技術串連其中,要有攻亦有守,可以見招拆招,呢啲都需要練習先會成功嘅;而打交係完全唔使章法,唔使講技巧,總之你一拳我一腳,打贏打輸就要睇吓邊個夠體力頂得住嘞.
練功夫一定要練基本功,因為功夫講求體力好,馬步穩,起手有勁.作為功夫嘅基礎,基本功係需要經常練習,有咗健全嘅基本功,甚至可以發展出自己嘅一套獨門功夫.
嵩山少林寺被譽為功夫嘅發源地,自古有句說話叫做「天下武功出少林」其實並冇誇張,因為少林主張每種功夫都要由最根本練起,冇根基自然唔會有更高更深嘅武學.佢哋除咗提倡修身之外,修心養性亦都係練武之人要學嘅好重要一環,所謂招由心生,仁者出手留三分,惡者出手不留人,以武救人,或者以武害人,就要睇練武人嘅心性係點囉.
更高層次嘅功夫嚟講,除咗馬步起手之外,好多時重要講求眼明,耳聰,手快,步靈,甚至要以心感招;而功夫重會分好多唔同嘅打法,關於用手腳嘅有拳法,爪法,腿法,重有借助外物嘅好似劍法,刀法,棍法,槍法……等;每套功夫都有佢嘅長處,都有佢剋敵嘅利害,所以功夫呢門學問其實真係好博大精深.
今日練功夫嘅人旨在用嚟強身健體同埋自衞用,絕對唔主張撩事鬥非,門派與門派之間亦唔會再有門戶之見,開心見誠咁論武;而且間唔中重會有國際性嘅武術比賽畀一眾嘅練武人聚首一堂,展演所學嘅武藝.


text:
「叱咤生力軍銀獎」就由J. Arie奪得,佢話:「首先多謝商台,DJ朋友,有播我嘅歌,頭先我聽《青春頌》時眼淚已經哭乾,有好多人由細到大都好似背負住呢個社會嘅期望,既定嘅見解,覺得要行點嘅路先正確同啱,好似由細到大都身不由己,冇去好好選擇,基本上我廿幾年嘅人生一路讀,讀到上年真係完成左(法律課程)Daddy Mammy係想我做律師,我一邊讀好任性出去參加歌唱比賽,唱demo夾band,激到父母好嬲,趕我出門口,搞到關係好差,我上去見Paco,我都冇話比媽咪知,終於上年大學畢業,為人生做一次決定,我要做音樂我要做歌手,我到而家為止我會覺得一樣嘢係一件事你認為係啱嘅,你認為開心嘅,踏前一步去做嘅話,原來係得O架.我成日覺得一個歌手喺台前嘅演出,最勞苦功高嘅人係做follow up,execution嘅人,第一個要多謝係Paco,paco多謝你,我記得第一次去公司,你竟然冇睇我個樣,個身形,比而家肥2,30磅,你係第一個咁相信我嘅人..多謝我嘅屋企人,我嘅樂迷,happy new year」
「叱咤生力軍金獎」就由AGA奪得:「今日真係唔簡單,原來做唱作人係好難嘅﹛,多謝舒文,冇佢唔會有AGA,由我day1想做singersongwriter,呢5年嘅時間,佢同我行咗好多挫折,3年間冇一首歌中過...多謝屋企,佢哋會見到我喺間房3日寫歌,有時好開心有時好低落,佢哋一路咁supportive,多謝有唱過我歌嘅歌手.」


text:
2016年8月9日星期二
蘑菇薯片薄餅
家中剛巧有芝士又有啡蘑菇,小菜園又有大量羅勒,做個蘑菇薯片薄餅,都唔錯喎.
王子一知道有薄餅食,開心不已,我家從不叫薄餅外賣,王子總覺得家裡自己做嘅,用料豐富認真,無咁肥膩亦無咁咸,啱佢口味多一點.
王子愛吃脆底,薄底,我有做足㗎.
薄餅在焗時,有人聞到香氣,不斷問仲要幾耐,唉,要食脆底係要等㗎,咁心急,邊可以整到好嘢食呢...
25 則留言:
我喜歡一種薄得嚟好似比薯片厚少少的pizza ,但自己做又做唔到,咁只好出去買!回覆刪除
而你可以做到咁薄皮嗎?回覆
做到㗎,不過方法唔一樣囉,我比較少食咁薄嘅pizza,因為王子都係鍾意脆底之餘,中間仲有少少軟軟地嘅麵糰果種刪除
王子當時應該好肚餓回覆刪除回覆
應該話係佢每逢聞到pizza香味就會好心急刪除
整得好脆好薄啊! 請賜教, 我老公都喜歡薄底架. ^^回覆刪除回覆
王子無可能會對出面街d食物有興趣吧!最好都響屋企!呢個B脆餅底點整呢?回覆刪除回覆
佢係唔多肯出街食㗎,佢話又貴又唔好食,除咗食壽司啦,因為有啲材料我哋係唔容易買到刪除
你可以睇吓上面嘅留言,如果我寫得唔清楚,你再話我知啦...
對,買的真係很油膩!回覆刪除回覆
我哋買個兩三次takeaway,食咗一塊已經成手油呀,個紙盒底都係好多油,好驚囉刪除
用薯片好特別喎.回覆刪除回覆
其實幾夾㗎,尤其係同薄底pizza,厚底我反而覺得唔多夾刪除
你引我啦,我都好耐無食 pizza 啦,自家整幾時都係最好食架.回覆刪除
我都極少食出面嘅pizza.回覆刪除
好靚的自家田園披薩, 脆底更正!!!回覆刪除
對,自己做無咁咸!回覆
多謝讚賞!!刪除
係啦,其實我哋takeaway都唔係平㗎,但係次次都好失望,唔脆好咸又好多油
My family LUVS pizzas too , yummm回覆刪除回覆
係呀,我見你哋成日都有整刪除
芝士+蘑菇已經好正:P回覆刪除回覆
係呀,咁樣已經好好味刪除
我都鐘意脆薄底,芝士加蘑菇好正呀回覆刪除回覆
係幾好食㗎,新鮮時脆卜卜又熱辣辣刪除


text:
校園孤獨簡史
聽講出年新高中三三四學制就要開始,諗返中五果陣既頻撲(唔係我),小不免慨嘆一年容易又復活節.
果史上小一,我仲係一舊飯,記憶依稀,但好深刻感受到果種孤獨同迷茫.到左小學四年級,因為搬屋,所以又轉左校.據聞如果唔係有班主任仗義,我日日都仲係要逼一個鐘頭電車先返到學校.可能正因為日日遲到,同埋上堂賴尿(起碼兩次),所以我小一到小三都唔係太受歡迎.但又唔知點解,響小息既時間,又可以同四五個女仔玩捉依因,跳橡筋繩.係到左小四上學期,先至開始有男同學同我一齊玩踢汽水蓋,跳飛機,傾下計咁.
終於要轉校勒,由之前既4B班去左新學校既4C班.我呢個陌生同學一出現,不得了,成班好似直頭當我貴賓咁.請我坐喇,搵我傾計喇,問我呢樣果樣啦.一時間個塞豆窿唔曉比反應.
好景不常,下一日返學坐埋位,然後就有個男同學好愕然咁話個位係佢既.原來我返學第一日就係呢條鼻涕蟲無返,我附近班同學唔洗再聞臭味,所以先至咁歡迎我!之後唔記得點勒,總之我就無搬去其他位,但我又記得鼻涕蟲好似都係坐響我左近,不過自此,孤獨感開始遠離.甚至上到和尚寺既中學雖然日日打打殺殺,但都有唔少朋友,可以晏晝一齊踢下波,除左條呔比老闆借埋外套響機鋪打機,放學去爛賭陳屋企打麻雀,樂不可支.
直到中五會考派成績表,大X 鑊,唔夠分原校唔收!見到班死黨有d 切啫咁轉,又有d坐定粒六打牙骹,又有d 喊苦喊忽,我呢,企左響度,咩都唔曉做.除左去左一間女校報讀女校男生同面試官炒左兩句,比人話無誠意之後,我就無再去敲其他門勒.報左一間攞個經驗咪算囉,係咪先.
講真,舊底d小朋友邊有家陣果d咁醒丫.對於當時出路係點,我真係完全無乜感受,亦無乜concept,隨波逐流咁囉,老師話乜咪乜咁囉,父母想點咪點囉.入唔返原校,又點有咩事會發生?鬼知咩.返到屋企話比老豆聽,佢就咋咋林嘀左我返學校搵副校長,記得傾唔夠幾句,就收左我,重讀.鬼叫我操行好到加零一咩,況且果個年代有邊個戇居仔唔操行好咖.
轉折既係,我呢種任人魚肉,任人老點都無咩所謂既性格,就造就左我升上中六.
響八月底仲差兩三日開學,記得係八月廿八號,有個老死知道有間超級隔涉,肯定唔方有人報既學校,話仲有位,於是又一次比人嘀左去報.查實我果史都係唔知頭唔知路,學校係點,唔知,點解要讀中六,唔知,點解之前唔報,唔知,點樣可以令人地收我,唔知.淨係知果度環境清幽,鬼影都無隻.
終於響開學前一日,即係八月三十一號,學校通知話收左我.都唔記得我老豆阿媽咩反應,總之我就響九月二號中午時分正式返學.因為太隔涉,所以第一日好似係打的.之後先知原來學校安排左專車晨咁早響市區等.
好認真,真係無貶意咁講,班同學好似當我怪物咁囉.可能係外來生少卦,係,都唔少人都好友善,之但好多人都同我呢位新生保持距離囉.好似我地班個校花咁,兩年預科我淨係同佢講過兩句野咋.果次佢話:「阿Miss搵你喎.」「哦?係牙,唔該.」依家咁樣記番,原來係三句.
同班另一位新同學,都同我一樣命運.小息或者放lunch既時候,就匿響後樓梯食飯,唱歌(?),瞓覺.其實最初都另外有兩個師兄(同樣係外來生)同我地一樣命運(性格),好自願咁被不明文規定放逐響後樓梯,一齊睇下yes!,講下其他同學.到左中七師兄走埋,就得番我地兩個孤苦伶仃咁響呢個桃花源相依為命.
都唔係所有新生都有咁既情況,只係礙於自尋孤獨既性格,真係唔容易融入新環境囉.試過放小息既時候,比同學欺淩(OK,圍... 觀!),又試過俾班主任好認真但又好隨意咁叫我唔好同女同學玩得咁埋.喂,我無辜架,係咪有人扭橫折曲呀.陰功,或者因為新生既境況比較淒涼,所以連兩位專車司機都知道,日日返放學都報以同情既目光,周不時請我地食野安慰下.偶然都會好懷念下兩位好大汗臭味既有緣人,同埋孤孤獨獨既自閉日子.


text:
近排因為隻P&D, 好多人都瘋狂地買卡玩~
點樣開日本itunes account已經有太多教學, 唔再講多次,
今次想講下除左買game之外, 日本itunes仲有好多野買好多野可以比你download添~
無理由開左個account淨係玩game就好浪費啦~
首先第一個好處係可以買歌
係香港itunes可以買到日本歌手/ 韓國歌手既歌, 有時係要等一段時間......
日本itunes 一到當地時間12點就已經可以買到最新既歌(同cd同步), 計返係香港時間11點就已經可以買到添
如果你係哈日族的話, 更清楚好多日本歌手既歌係香港itunes搵唔到, 以下係一個好好既例子~
係日本既itunes有好多歌可以下載:
香港itunes只有一首:
當然要計返6蚊一首歌同250yen一首歌係好大分別, 值唔值得就自行決定啦!
我個人就唔係好忍到手xd
除左買歌呢個好處, 有一樣好得意既野係日本itunes可以dl到香港既apps, 但好多日本既apps係香港itunes都dl唔到~
日本既教育apps同醫療apps真係做得唔錯, 例如你情緒有咩困擾 / 作病既時候可以dl apps幫你, 當然大前題係要睇得明日文啦~
就算唔識睇日本都唔緊要, 以下既 apps都幾好用嫁~
呢個係dl wallpaper apps, 相信好多人會用自拍既黎做手機背景~
介紹佢特別之處係佢集合左世界各地不同地方既靚景, 有季節 / 山水/ 森林等超過20個主題.
如此有心製作既app都係免費呢
dl後我都忍唔住手轉左ipad個封面=)
ipad無計數機既功能, 要自行dl, 搵左好多都唔岩心水, 最後都係呢度搵到=)
呢一個apps又係得日本itunes先可以搵到, 見到覺得極為貼心~
實在有太多既account太多既password, 好多時都會唔記得左又要睇返e-mail,
只要買左呢個apps就可以幫你summarize所有既password~
170yen值得扺玩
只要買左itunes咭就可以隨時買歌, 買電影同增值都得~
我係日本都入左手, 如果想要的話可以send mail查詢, 平d比你地blogger都無所謂呀, 哈哈XD


text:
今日,大家試試代入角色,想像一吓自己係個19世紀嘅炒家.當年,其中一樣最多人買賣嘅嘢,就係我國茶葉.好,問大家一條問題,如果1斤茶葉喺福建 省賣2盎斯白銀,而1斤同樣,同級嘅茶葉喺倫敦賣10盎斯白銀,你想買茶葉,你會喺邊度買?
大家作為《金手指》嘅fan屎,聰明絕頂,一定會話:「有咁嘅 情況,最好當然係喺福建省買茶葉,跟住就喺倫敦賣番出去!」係,冇錯.如果可以,福建茶葉同倫敦茶葉嘅價格分別同折讓,就會因有醒目仔從福建運茶葉去倫 敦,套戥兩地茶葉價嘅分別,而消失.
醒目仔必備三點
套戥係個醒目仔先識做嘅玩意.
因為,第一要知道兩地有價格分別.
第二,又 要確保福建賣緊嘅茶葉,同倫敦人想買嘅茶葉係一模一樣.
第三,就係要知點樣將茶葉由福建運去倫敦互相流通.套戥成功,三步缺一不可.
呢排,大家都知道特區 股市嘅上升動力,來自「資金自由行」,A,H股有折讓,所以會有好多人嚟套戥.用以上嘅茶葉故事,等如以前只可以喺倫敦買茶葉嘅人,可以去福建省買.有人 就憧憬因為有倫敦嚟嘅購買力,福建茶葉價格將會大升,所以就炒先一步.
不過頭先已講過,要套戥成功,兩地嘅茶葉一定要互相流通.冇得互相流通,只係「理論 上」可以套戥.因為只係「理論上」應該冇差價.
當今世上醒目仔,最高IQ嘅醒目仔就肯定係搞對冲基金嘅諾貝爾得獎者.當年有一間有諾貝爾得獎者做董事,最 後倒閉叫做LTCM嘅對冲基金,就係醒目得滯,進行冇互相流通嘅「理論上」套戥.
執笠皆因唔流通當年,如果你想買Royal Dutch Shell嘅股票,唔可以直接買.你只可以買佢兩家母公司嘅股票,Royal Dutch或者Shell.一個喺荷蘭上市,一個喺倫敦上市.兩家母公司嘅資產一模一樣,就係擁有Royal Dutch Shell 50%股權.荷蘭,倫敦資金絕對可以流通.所以理論上,Royal Dutch同Shell嘅市值應該一模一樣.
其中一個令LTCM倒閉嘅交易,就係當時Royal Dutch同Shell嘅市值開始有分別.LTCM就借咗好多錢買佢哋差價收縮,點知差價進一步擴闊,最後執笠.所以所有買A,H股折讓收縮嘅朋友,大家 一定要記得LTCM班醒目仔嘅收場.


text:
去Düsseldorf好似係為咗食個lunch.之後去下個目的地Wuppertal.但係我唔係喺市中心落車.我揀咗Wuppertal
Vohwinkel落.
估唔到以前嘅工業區都有咁多舊樓.
嚟呢度係為咗佢.....單軌吊車Schwebebahn.
上次搭火車時經過Wuppertal見到吊車軌,被佢吸引咗.
咁鄉下仔諗住由車頭搭到車尾,遊車河,喺Vohwinkel站上車.
可惜見佢有通告話尾站暫停使用.咁個行程要改一改,去咗Barmen區個Alter
Markt站先.
Werth步行街.條街放咗啲雕塑.
舗頭都係嗰啲,但係都忍唔住影吓個catwoman.
Rathaus
(City hall)
對面呢間反而靚好多.
睇吓啲postcards仲有乜景點.仲有街尾呢個Wasser
Klops.
OK.搭回頭車去main
station.
呢個單軌吊車系統係1898年起架.睇唔出嗰時有個咁嘅idea.
今次擺咗個頭位
Alle
Freiheit步行街嘅雕像.都係以工人為題.
哎吔!間City
hall維修中.
Google見好靚架.
City
hall對出個Neumarkt.大部份已經收咗.
以為係一間大教堂,原來好似香港啲劏房咁劏咗兩間cafe出嚟.


text:
京城調派一位林先生嚟接替梁先生嘅崗位,林書記較為年青,佢有個花名叫粗口林,因為佢講說話時,每每夾著一兩個粗言.相比梁書記,林書記無咁進取,但很容易相處,日常公事,沒有太多要求,凡事以搞掂為準則.
梁書記調職後無耐,二主管正式退休.而接替羅先生的是一位洋名叫海倫的女士,聽聞海倫跟五短高官私交甚篤,跟其他好多大老爺都稔熟,屬於擦鞋一族!
在海倫到任前,我相信五短高官已經就我嘅背景,同佢單咗一聲.故此,海倫一到,就向我施展下馬威,說為了方便管理,將我工作嘅部門,從4樓搬到2樓大房.佢嘅講法無可厚非,出乎佢意料之外,我沒有為此和她斤斤計較.
海倫調任前已申請咗大假去旅行,佢唔想我喺佢放假期間,署任佢個崗位,驚死益咗我!呢啲吃力不討好嘅工作,做嗰十幾日得雞碎咁多!你話邊有人肯制?所以其他五個同我職級嘅小頭目,個個都耍手擰頭話唔好預佢哋!海倫廹於無奈,唯有叫我幫手,我無托佢手踭,費事佢難落台.
海倫上任後無耐,就同我講話為咗提高團隊精神,每個月最尾嗰個星期五收工後,會聚餐聯歡,希望所有部門嘅同事都參加!海倫以提高團隊精神為由,實則係想睇吓有幾多下屬想埋佢堆!
下屬問我去唔去?我話第一次會去,算係俾面佢,但不代表以後都會參加.我同佢哋講,呢個並唔係一項工作,大家有自由選擇去定唔去!下屬見我去,佢哋都跟我一齊出席.我清楚海倫希望透過呢啲大食會,睇吓邊啲係自己友,邊啲唔係!
好快趣又到咗下一個月,有一日,海倫行埋嚟通知我周五收工飯聚,我話有約推咗佢,而我嘅下屬最後都無去.自此以後,海倫嘅每月周五飯局無再預我哋幾個.
我每朝早返工嘅時候,差不多日日都見到海倫拎住大包細包嘅衣物,去巡理府隔離嘅酒店乾洗.
我開頭感到奇怪?好少有衙差喺屋企拎埋啲汚漕衫返寫字樓,然後再拎去乾洗咁麻煩.後來才知道,原來海倫每日係幫某幾個官拎啲衫去乾洗,然後臨放工前,將啲衫送番俾啲大老爺!呢啲咁貼身服務,確實唔係人人都可以做得到!由此可見,海倫同啲大老爺嘅關幾咁密切!
我當時工作嘅部門,工作量頗大,而其中一個同事較為大意,好多時都出現錯漏情況,雖然只是無關痛癢嘅小錯,但對於其中一個官嚟講,似乎難以容忍!自從海倫嚟咗之後,我好多時都被呢個狗品官召入內庭質問.每次出現錯漏,佢都問我係邊個犯錯?我回應狗品官話,無論邊個犯錯,都係主管負責!狗品官好唔滿意我嘅答覆,但奈我唔何!我感到奇怪,我跟狗品官共事咗有成幾年,之前佢無就呢啲小事表示過不滿,但依家就突然之間認真起上嚟,究竟係乜野原因呢?我諗極都諗唔通!
海倫未嚟嘅時候,大主管林書記間中會出大房傾閒偈,但自從海倫嚟咗之後,我就好少再見林書記出現.有一日,我喺走廊踫見林書記,我就問佢呢排好少見佢出嚟傾閒偈喎!係咪好忙碌呢?估唔到林書記話,海倫叫佢以後唔駛出大房,有乜野事佢會搞掂!吓?咁都得?我同林書記講,你先至係呢度嘅大主管,連行出大房睇睇下屬嘅工作都唔俾?佢有乜權呀?林書記話佢郁吓就搵官嚟壓佢,所以無謂得罪佢喇!多一事不如少一事,咪少啲出嚟囉!呢啲情況,真係講出嚟都無人相信!海倫好明顯想架空大主管林書記,到時佢就可以玩弄權術.
嗰陣時有個女仔Amy,佢喺庭上工作,已經有好幾年,佢做野 好爽快,但係就有辣椒仔脾氣.每日返工都化晒裝,挽住個名牌手袋,加上青春無敵,屬返工買花戴一族!
海倫叫佢去飯局,佢就啋你都儍,所以成為海倫嘅另一眼中釘.結果過咗無幾耐,佢就被調離法庭,去咗做另一個死位.側聞海倫話Amy嘅職級唔可以處理庭上工作,但Amy已經做咗成4年,老爺都無投訴,依家先至話唔適合?
Amy條氣唔順,去問老爺係咪佢做錯野,點知老爺話佢嘅調職唔係佢主意,而行政方面佢唔方便插手咁講喎!Amy之後搵工會出頭,件事搞到都幾大,但海倫勝在後台夠厚,Amy結果最後調 離沙田.
海倫野心勃勃,佢想將佢所有分佈喺唔同巡理府嘅心腹,安插番係自己身邊,咁做起事上嚟,就唔會有後顧之憂!另一方面,佢同啲官關係良好,有乜事都有老爺出頭,大主管已經架空咗,好多由大主管負責嘅工作,都落到佢手中,佢鍾意點做就點做,心謀遠慮,簡直現代版武則天!
自從Amy單野平息咗之後,佢借故話為咗加強部門之間嘅溝通,每朝開工前,會同所有主管開會,不過就無我份!唔通我跟其他同事已有足夠溝通?我知道海倫美其名話開會,查實就諗吓點樣將異己排戚,以後就可以閉門一家親!大房開9點,啲巿民嚟到都要等佢哋班友開完會,起碼到9時30分,所以佢同我講,如果櫃位有人,叫我幫幫手,所以唔駛我開會咁講!哦!原來唔需 要我開會係咁原因!我好想問佢究竟有也野重要嘅會,要每朝早上開成半粒鐘?睇吓佢俾啲也野藉口我?不過,我最後都係決定保持沉默,費事嘥口水!
喺2002年某日,我收到一封信,內裡附上一張傳票同埋支票寄到法庭,由於我負責傳票組,張傳票就轉交咗俾我跟進.我見到傳票上面寫咗PG兩個字,我估到係Plea Guilty,即係認罪咁解!但由於當事人曾經選擇抗辯,之前判罰嘅款額會自動作癈,喺咁嘅情形之下,就算認罪,都要上庭!而支票就唔到我處理,所以交咗去會計部.
會計主任睇完嗰張傳票之後,佢嘅見解同我一樣,最後將張傳票與及支票,連同一封拒收罰款信,一併寄回俾當事人.
大約過咗一個禮拜,有一日,有位阿姐走到櫃位前拍枱拍櫈,好大聲咁話要投訴!
原來較早前張傳票同支票係由佢寄出,佢大聲質問點解唔收佢張支票?因為我對呢單CASE仍有印象,所以答佢話張傳票就算認罪都要上庭,故此張支票不獲接受!點知佢話:「你哋有無搞錯!我張傳票寫上PG即係表示在上庭嗰日會認罪,但張支票係繳交另一張傳票嘅罰款,乜你哋無睇支票背後寫咗另一個案件號碼咩? 」我話如果你將張支票連同傳票一齊寄入嚟,好易令到我哋誤會,以為支票係用嚟繳付該傳票嘅罰款!
點知佢話唔滿意我嘅解釋,堅持要投訴!呢個投訴,假如要負責,我同會計主任都有份.況且張支票係由會計主任退回,斷估佢無理由唔需要解話!但事情發展,就真係無人估得到!
.........


text:
好多人以為健美比賽一定係成身搽晒油,小 B就話:「其實唔一定,好似我今年參加大專健美比賽,都係着 sport bra同短褲.」
Ads by Google
Main Camp
大專健美比賽 女都爭住玩
除咗街頭極限健身,其實近年好多 U仔都有玩健身運動,務求六嚿腹肌,難怪大專 gym room爆過 canteen!
𠵱家 U仔要人魚線,鯊魚線搵食,就連 U女都要有番對馬甲線傍身至夠潮,操得咁靚吸到睛,更可以比賽騷吓 quali.現讀浸大體育及康樂管理 Yr.1嘅小 B(李穎霖),上年開始參加大專嘅女子健美比賽,仲攞埋冠軍.問佢着三點式比賽尷唔尷尬,佢自信咁話:「靚嘅怕咩人睇!」
由細玩開跆拳道嘅小 B, 2年前為了着小背心靚啲,而跟朋友去做 gym,點知一做就愛上,去年第一次參加大專健體小姐已攞到亞軍,今年在大專 sports model比賽仲勇奪冠軍,小 B話:「其實我好男仔頭,上年比賽先係我人生第一次着三點式,開頭都尷尬,但難得教練鼓勵我參加,之後上 YouTube學外國嘅健美小姐擺甫士,我就覺得成件事好 pro,靚嘅怕咩俾人睇!」
為參加比賽,戒油鹽糖是常識!小 B仲會一星期做四次 gym:「其實愈嚟愈多大專生會參加健美比賽,特別係男仔,始終大隻會多啲女仔鍾意,女仔就少啲,怕太大隻嚇親,或者着高踭鞋唔靚.不過其實健美比賽都好好多,唔一定要爆肌,線條靚仲緊要.」
隔日就做 gym嘅小 B,平時生果當零食好健康.
其實差唔多每一間大專院校都有健身室,設施齊又唔使錢,係 U仔強身嘅妙品,妙品.
浸大妹愛晒肌
上年參加健體小姐比賽,係小 B第一次着三點式,仲要着埋高踭鞋,「我平時好少着高踭鞋,惟有喺屋企着住嚟行當練習.」
唔使着三角褲
參加健美比賽始終係男仔多,就讀柴灣 IVE嘅 Begor都有參加開健美比賽,佢話:「愈嚟愈多比賽會開埋大專組,差唔多三分一都係大專生,除咗年紀,主要會用高度分比賽組別.不過大專組唔使着三角褲同搽油,着沙灘褲就得.」
撰文:彭家駿
攝影:何榮亮


text:
兩日無寫Blog,有D手痕,原先諗住有D疲倦,想早D瞓,但係都係敵唔過Blog嘅威力,好啦~就分享下這兩天的傑作啦!
相片係咪好靚呢?近排去街,都會帶新玩具一齊去,見倒咩都影,這兩天,過大海教了兩堂書,放學之後,就獨個兒周圍逛,好relax架,我都好鍾意澳門,因為我係葡國建築嘅lovers,所以特別喜愛這個地方.今次揀咗個好古式古鄉嘅地方飲咖啡,這裡是聖地牙哥古堡酒店,我坐咗成個幾鍾,下次去澳門又多一個好去處啦!
其實佢係一間5星級酒店,有D剛剛結婚嘅朋友,暫時無時間到外地,這裡是很浪漫的選擇呢!澳門其實都有很多好值得遊覽嘅地方.睇下我幾Relax,簡直係另一hea點!
去澳門又點少得食呢?雖然我知道大家戰友們正積極減肥,我唔係好應該引誘大家,但係我就係知大家俾我訓練有素,應該知如果真係要去嘅話,要點選擇,老實講,去旅行,又唔可以咩都唔食,好似我咁,好彩喉嚨痛已剩下3級的痛,已經可以正常食嘢,這家餐廳我必去的,好多人也認識,叫海灣餐廳,裝修好靚架,你睇下...係咪好聖誕呢?
我最鍾意係哩堆唔駛$$嘅豬仔包,都唔明點解澳門D包咁好味,我次次都食2-3個架!
雖然我唔係好酒之徒,但這一瓶酒,我係唔會錯過,佢叫Sangrio,係葡萄牙特色cocktail,真係好正,因為只有係澳門先有人做得咁出色,所以點可以錯過吖!
仲有佢,白烚菜,唔知大家同唔同意,如果d菜夠甜,白烚已經好得,如果炒的話,仲浪費咗d菜!
最後仲行咗去my favourite嘅澳門酒店,MGM,因為我知道Christmas嘅主題係熊貓,所以去咗影相,都幾得意啦!
如果放假悶悶地,去澳門行下啦!無香港咁急促,去hea都唔錯啦!


text:
2012年8月4日
東京晴空塔 NanoBlock - 最終回
經過之前 第一回 嘅不斷砌不斷散,以及 第二回 嘅終極武器Bluetape,我終於都開始慢慢上手.今日冇咩做,所以唔再拖延啦!一於砌埋呢個 Tokyo Skytree NanoBlock 佢啦!我今日分咗兩個時段砌,同之前一樣,每個時段都係一個半小時;第一個時段大約係早上10點.
進度漸入佳境,只係過咗半個鐘,已經高咗好多.但我嫌最底個幾塊綠色積木阻住我,所以暫時拆咗落黎,再砌高啲之後先砌返落去.
再過多半個鐘,又再高咗!比起一開始,進度真係快咗好多!
轉眼間就砌咗個半鐘啦,除咗高咗之外,可以見到三條支柱之間嘅距離都縮窄咗.
去到呢一刻,我諗都已經砌咗個塔嘅一半高度啦,不過整體進度就已經去到三份之二;因為最高嗰到係一支通訊發射塔,唔太難砌,最麻煩都係底下個塔嘅結構.
聚精會神咁砌咗個半鐘,係時候暫停一下啦.原本諗住第二日先再完成佢,但食完午飯後,冇咩好做,又唔係太累,所以又再開始.
都係不斷慢慢咁起上攀升,睇黎就到頂啦,好興奮啊!
但今次都唔係咁順利架,接近通訊發射塔嗰到比較複雜,亦都再次出現散返開嘅情況;所以響下午2:15至2:45嘅呢個時段,砌得比較辛苦,冇咩大進展.
但係掌握到竅門之後,就冇再遇到咩大問題,所以正式開始砌最頂嘅通訊發射塔!
最後,又係開始咗個半鐘,去到3:45,終於砌完整個通訊發射塔啦!
隆重嘅完工儀式!將通訊發射塔砌返落原本個塔上面,整個 Tokyo Skytree 正式完成!響最底嗰到,仲加咗幾棵樹響到添!
估唔到砌完之後,都幾高喎!而家就放咗響我嘅工作枱上,都係遠觀而不可褻玩,廢時又散開!
於 18:56
標籤: 東京迪士尼之旅2012 [外傳]
訂閱: 張貼留言 (Atom)


text:
隊長增值服務
Sunday, August 30, 2015
租客錄
做左包租公咁耐,租客真係見唔少,可以話咩人都有,真係大開眼界.
租客A係一個日本歺廳的經理(香港人),初時成日同我講佢乜乜物物,又話識邊個又話點样咁,我可以講有時識講野同埋吹過龍係有分別的,而佢正正就係吹過龍的好例子,所以好多野我都係信一半左右,但唯一我覺得係堅的係佢的食物質素係得的,不過係咪因為佢就難講.
講番租客,本身我唔係好想租比佢,因為佢連比deposit都分左3次先比我,我講堅唔係咁feel comfortable,其實呢样野應該係一個alert,之但係佢又係我最忙的時間出現可了結一件事之餘,又其實同我住得好近我仲可以mon住間屋的情況,所以我都唔怕佢係租霸,而且佢入黎果時勁吹自己係一個好愛干淨的整齊的人,又話自已朝九晚二,呢度只係酒店,所以我聽完都諗住OK.
不過實際係點都一定有出入,干淨黎講我收番間屋的時間都真係只會比65分佢,叫做好在佢無咩大規模的恐怖襲擊,但更大穫的係成屋都係煙味,我開窗吹左3日都散唔到,真係大鬼穫.而佢係搬走之前,成日同我講買樓又話會有幾百萬番黎,之后又話都係唔買住但搬去另一個新盤,其實佢走果時都走得好急,差唔多今日講就聽日走,老實講條數就計唔岩,但你敢唔敢同呢D古古惑惑的人講道理,定係怕佢怕米貴比番訂金佢走?我選擇放佢走好來好去算數,而最后我係信箱度過左兩個月收到財仔的信件,而佢亦改左电話人間蒸發,老實講佢無欠過我1蚊租,真係萬幸.
租客B(s)就係一班大陸人,呢班友仔最爆係可以3個人租,10幾人黎收樓,連阿婆都出動,係咁同我講話我比條鎖匙佢係壞的,所以之前一晚佢黎試開就斷左,話叫我賠番400蚊開鎖費比佢之餘怪我好似呃佢咁,后來我問下問下,先發然原來斷果條匙係佢地係廣洲配然后扭斷,我心諗,屌,你唔好玩我啦.
收樓果日係我人生第一次同租客炒大穫,由12:00約見,佢地十幾人車輪戰咁問問題挑毛病,D野我都認同所以我都盡做,不過其實做到隻狗都無用,我上上下下去買野fix番D电器行到隻狗咁佢地都唔會停,問埋你D問題有90%係多餘,而且a問完b又會問,b問完又到c問,一人一句唔撚停咁,到最后玩到4:30,我忍唔住就同佢地講我話我無本事做你地生意,我話我已經認為呢間屋同我講的野已經足夠你去住,而如果你地再發現任何問題,我而家可以答你我唔會再搞,特別係洗衣機雪櫃微波爐冷氣機全部都係新,有眼見,咁都仲咁多問題唔滿意的話,我只能講我就唔租比你地算了.說完呢句霸氣的說話,全場鴉雀無聲,然后就比埋尾數埋單走人.
租客C就真係經典,但我無太多內容,因為我租比果個人,到我去交樓時,佢老味黎多個人妖一齊住,係,係人妖,女生男相易服果隻.老實講,我好后悔,我亦無能力多望佢的朋友一眼,我用盡最快時間交代問題后,我就離開.Sorry,堅難頂,無內容係因為我只係間屋好短時間,連一句對話都唔想有.
故事太多,不能盡錄,但都係人生的點滴.
2 comments:


text:
07 June 2011
南丫島
又係一年一度既南丫島宿營,今次係星期一同二,所以要請一日假先入去,去到大約9點零鐘,但原來班友咩都未攪,所以整得黎都十點幾,餓鬼死人,今次好彩地冇落雨,但間屋呢就第一次住,大就大少少但比較遠同埋感覺冇咁乾淨,佢地話下次要同老闆娘講唔再租依間屋
燒完野食都成十二點幾,食到好飽後仲要食蛋糕真係想死,之後攪到二點幾話訓話訓都係咁傾計傾到天光,真係上至天文下至地理都講晒咁濟,難得bobo姐訓得咁近我地都唔起身打9我地嘈住佢訓覺,哈哈
訓左陣就肚餓醒左,拉大隊出去食早餐已經十一點,真係爭d早餐都冇得食,好彩老細話做埋比我地,哈
後黎我地又將食/飲唔晒既野退番比老闆娘,d錢都夠我地幾條友搭船番出香港,唔浪費咪幾好
之後佢地幾個過左北角堡壘街睇中醫,我因條腰同大比位有d事,又聽講個中醫唔錯而且年紀比較大,所以襯佢仲親自睇症,所以就跟埋佢地去,拉根完畢後就比個骨醫睇,佢話我因坐得多得濟,腰骨已經硬晒,冇得攪,哈
之後假腳佢又話積晒血問我睇唔睇埋佢,我話好,佢用支野打我想打散d血,之但係真係好痛,頂唔緊,哈
後尾落番地時係好左好多但可能佢係骨醫,所以隻腳後尾又痛番,真係要睇多次跌打至得,嗯

Photo Link <<<<<<<<<<<
No comments:
Subscribe to: Post Comments (Atom)


text:
等佢起咗身一齊落樓下大快活食啲嘢,出發去大澳,阿姨都話好多年無去過大澳
一落巴士行入村就見到呢間歷史文化室
向村內進發
去過大澳o既朋友應該知道呢度俾$20就可以搭小船去睇中華白海豚,阿姨好想去坐,但阿姐當日都唔係太舒服,搭巴士時仲嘔,而且我都唔鍾意幫襯利用動物賺錢o既生意
行到去街市旁邊,見到好多流浪貓,起碼有一打貓,當然要攞零食出o黎賄賂吓呢班佗地貓
啲佗地幾有霸氣
沿途都係一邊搵貓餵貓
見到有黃皮樹
柚樹
不知名的植物
木瓜樹
龍眼樹
再向前行就到天后廟,我覺得呢度好靚呀,感覺好舒服
忍唔住係度坐咗一陣,吹吓風,去過厠所,但可惜有蚊咬,速閃
返轉頭行另一條路,要去搵一間關於貓既Cafe,話說係一個貓義工開的
搵到了,因為唔想太晏走,所以無幫襯
又再一邊行返出去,一邊餵村貓
見差唔多行番去街市附近,見啲零食剩番唔多,阿姐話不如去餵埋俾街市旁啲流浪貓
一去到,阿姐搖吓個零食袋,睇吓,班貓空羣而出
返到巴士站,因為我哋太晏至o黎到,其實我好想去長堤盡頭嗰邊行吓,因為小時候爸爸有個朋友住係嗰度,暑假爸媽會帶我哋去探佢個朋友,有時仲會過埋夜,所以呢度都有我o既童年回憶,唯有下次有機會再o黎過啦
搭巴士返出去時阿姐又嘔啦,趕快返去同阿姐睇醫生,夜晚嗰餐,阿姐食咗藥,三家姐煲粥俾阿姐食,留係屋企瞓,我哋就落屋村平台食小菜,希望阿姐食咗藥快啲好,因為第二日我哋買咗船飛去澳門玩兩日


text:
6月22日我哋參加咗一個YMCA舉辦o既  , 一齊參加o既仲有喺BK認識o既BB, 包括嵐嵐, Anna, 仲有曈曈, 另外我仲叫咗大姐同Yoyo一齊參加~~~
呢日係第一次見班BK BB, 嵐嵐好白雪雪, 曈曈好高大, 而Anna就好細粒, 不過佢雙眼真係大到跌出嚟咁滯~~ 哈哈~!
呢日教練教咗我哋一d同BB游水o既技巧, 例如抱BB伏喺身上然後指導BB用腳踢水啦, 抱住BB係水咗swing啦, 另外仲教咗一個浸BB潛水o既方法! 我聽完教訓講解一次後都冇諗過要同晢晢試, 因為都怕危險嘛, 點知大胆o既爸爸二話不說就浸咗晢晢入水, 晢晢嚇到呆咗(好在冇喊), 我都嚇咗一跳! 爸爸仲一不離二, 唔夠一分鐘再浸多一次, 呢個時候教練出聲叫爸爸唔好再浸, 因為BB太細係唔可以浸太多次, 否則回唔到氣... 教練救咗晢晢一命呀~!
上完一個鐘頭o既堂, 我哋就沖涼換衫走, 點知d"家庭更衣室"full晒, 爸爸就用單人房嗱嗱聲同晢晢沖完涼, 然後我就抱晢晢去女更衣室換衫, 沿路d冷氣都好大... 我o既惡夢就開始喇...
同日返到屋企晢晢就發燒, 燒到成102度, 咳到而家, 又嘔, 今日仲聲都開唔到, 好慘呀! 已經帶咗晢晢睇咗兩次醫生, 今日個醫生(另一個兒科醫生)檢查過話晢晢重感冒加喉嚨發炎, 開咗4支藥水畀晢晢, 每餐要飲成13ml藥水, 食親都反晒胃, 真係冇陰公... 但呢個醫生好有信心咁同我講, 晢晢食完D藥就可以清到D菌, 希望係真啦! 我帶晢晢睇第一個普通科醫生好流, 只係開咗一支退燒藥同咳水就算!!!
晢晢係第一次病, 已經嗱手唔成勢, 偏偏咁啱呢個星期五爸爸又要出trip去德國, 得返我獨力揍晢晢... 真係大鑊...!
我已經同公司拎咗假, 喺爸爸出trip期間全力照顧晢晢~! 晢晢呀! 你乖快d好返啦~! 媽媽最多應承你以後都會小心照顧你保護你, 好唔好??


text:
今日〝情人節〞緊係陪情人喇!由於娣婦放緊最後一日假,可以唔回家湊阿B.上星期老公都有講過想問肥阿哥出讓2塊〝肉眼扒〞係〝情人節〞食,不過佢話都係唔好喇!唔係咁好意思.
尋日我問過老公想食乜?老公想食平D,因為新年果個星期已經用左好多錢,老公諗左一陣提意煮意粉,而我就諗住〝靜雞雞〞整老公最鍾意食既雞批.
尋晚半夜頭已經痛,今朝預備,執好老公出門口既野,然後叫老公起身返工叫極都唔起,最後我話佢知我頭痛先起身,頭痛訓下醒下十點幾都係痛就起身食粒長效.我諗住上晝買野,但訓到咁晏再食埋個杯麵又到人地lunch,所以過左lunch time先,好在咋唔係就唔知點算,因為之後肥阿哥2點幾來電有好野食.
肥阿哥問我係邊?又問我要唔要2塊〝肉眼扒〞?佢而家係屋企等緊送電視來,我叫老公放工去拎,咁你溶唔切雪,幫你溶定先喇!我前日去拎電腦先壞左電視,咁快手就買左新.
之後我就落街買野,入到〝惠康〞行左2步就暈一暈,跌一跌,之後去左街市買番茄,但全街市都係未熟橙番茄,所以冇買.回到家只係換衫過程已打左十幾個乞嚏,攪到眼水都流,之後仍然不停打,而鼻水流到不受控制,之前醫生講過我鼻膜薄係會咁樣.頭仍痛,我記起Grace話痛食朱古力應該可以舒緩一下,最好係黑朱古力,我食左普通朱古力就繼續整野,都忘了幾時開始頭冇痛.
老公上到去都冇入去一來個廳全地都擺滿野,二來冇落簾,佢要將D線再跟過頭都大埋,好趕咁比左包野老公講埋要溶晒雪煎先好食,唔好用水浸就〝拜拜〞,唔掛得知之前講埋密碼我知喇!
老公頭先唔覺意比2塊扒〝哼〞到隻腳,佢話硬過舊石頭,由於未溶老公回來就即訓.這2塊肉眼扒由晏晝溶到晚上十點幾先得,中途我有煲下水令室溫上升.我叫老公起身洗白白時就醃扒,其實扒靚唔駛醃~原汁原味,但唔知點解醃左,不過我都係醃好淡怕搶左佢本身既味,頭先無聊用左朱古力砌左個心形送比老公.


text:
序
先寫下序...原因要多謝下好錫我地嘅亞妹欣欣
(想睇正題嘅話...skip 咗呢部份佢啦)
我地一家人,除咗返英國探親外,我地10年嚟都未去過旅行...
啊!應該話係第一次,仲要係酒店請我地去澳門
啲女去旅行嘅經驗,真係好少...
我妹妹一向都知道
你今次好豪咁請咗我同啲女,仲有媽咪一齊去佢好鍾意嘅Redang!!!
話說我住喺加拿大嘅表妹前幾年嚟咗香港
佢喺嗰邊有住馬來西亞嘅朋友
咁我妹當年就同我表妹一齊去馬拉搵朋友
佢朋友就帶咗佢地去Redang
佢嗰次只係留咗兩日
間resort 係大馬華僑開嘅
嗰到大部份員工都識講廣東話
有個職員同欣欣講,下次再嚟啦
我妹話:我去旅行,一個地方唔會去兩次㗎喎
點知...我妹前前後後去咗Redang 5次!
有兩次仲要係佢自己一個人去添!
佢對上嗰次去考埋潛水牌~好叻女呀!(原來嗰時佢已經有咗一個月添hehe)
*11月至2月係風季,而且多雨,熱浪島係會封島㗎!
即係每年3月至10月先去得
大家要留意呀!
佢好想帶我地去同魚魚游水,所以策劃咗今次旅程
其實都算幾長途㗎,但見到咁多魚魚,真係覺得好值得!
飛機:
AK131香港->吉隆坡
香港去吉隆板, 約4個鐘
AK6224吉隆坡->丁加奴
內陸機去丁加奴,約1個鐘
到咗丁加奴就搭resort嘅車去碼頭(約45分鐘),轉搭船去resort(約30分鐘)
所有機票,酒店都係佢book嘅
成個旅程,佢話只係用左$18,000 ->6個人, 4日5夜(1晚機場酒店+4日4夜)
6/4(一)-11/4(六)
我地坐AirAsia,買機票同轉機比較方便
睇過其他班次,以下航機係我地覺得最好嘅選擇
我地夜晚9點幾機
平日早瞓嘅佢地精神還可以(可能太興奮啦~)
舒韻細心閱讀機上安全規則
唔知佢睇得明幾多呢
不消一會,全部瞓晒
但有人遲遲未瞓...
到大馬已經係凌晨1點幾啦!
吉隆玻個機場新開㗎!有啲似香港機場~
*下班去機去丁加奴係7點,5點check in
其實中間只得幾個鐘
大家可以喺機場留幾個鐘
有幾間餐廳都係24營業嘅
因為有三個小朋友,所以細心嘅欣欣就book咗喺機場隔離嘅TuneHotels.com
一張大床畀三個女同婆婆瞓下
我地大人沖咗個靚涼
啲細嘅就瞓到...
趁娘親陪個3A瞓
我同欣欣去機場食宵夜~蝦麵~
我地食完就返去叫醒佢地,準備check in啦
內陸機喺機場另一邊上機
我地早咗少少去
5,6點已經相當多人啦!
你睇下舒韻個眼瞓樣
AirAsia 嘅行李係續件收費
妹妹訂咗三件,媽咪,欣欣,我同3A
我比較多野
所以有啲畀咗亞娘放
上到機,天啱啱開始光 @ 約7點
到咗丁加奴 8點幾
話咁快就到!
天氣好好
空氣清新!
呢到就係丁加奴嘅機場啦!
我地一出去,酒店車已經等緊我地
車箱都幾寬敝~
喺去碼頭嘅路上,我地見到大馬建設
都幾有趣㗎!
好多新鮮生果都可以喺街邊買到~
啲西瓜仲好大好平添!
45分鐘到碼頭
聽講話呢啲碼頭成日轉
呢到成排都係碼頭嚟㗎
我妹次次嚟都唔同碼頭
今次呢個是咁的
有啲碼頭有好似咁嘅小攤檔賣紀念品
係我格過價最平嘅~
詳細嘅,我會喺 購物篇 到講
我地等咗半個鐘左右,架船先到
無事搵事做
佢地三個喺到扮自己行catwalk...
佢地又睇魚毛仔
每家resort都有自己船
Redang嘅物資都係由呢啲船運去自己嘅酒店
我地嘅行李同埋酒店物資(加食材)都係放喺船上個架到
雖然呢到四面環海
但係大馬政府喺保育方面做得好好
唔可以任意捕魚㗎
我地先經過紅樹林
(請留意海水嘅顏色一路變㗎!)
離開紅樹林
駛向汪洋大海!
附近有唔少島仔
係潛水嘅熱點
呢啲地方較淺水
不時有海龜出沒㗎!
海龜有時仲會喺呢啲白色沙上生蛋呢
經過呢啲地方時特別望落海到
有一大舊黑影游過,好可能就係海龜!
(我地成個trip見過3次~)
呢海水靚到呢...
真係唔係好相信海水可以清成咁~(我blog 啲相係 零PS 㗎!)
在船上...
架船好似識飛咁~
好似坐緊遊樂場嘅機動遊戲(但居然有人瞓著咗!)
終於到達目的地
Redang Kalong Resort
佢地係比較平民嘅resort
價錢當然都係平民化啦~
完美追求者
可以去島另一邊嘅resort
嗰邊嘅resort新啲靚啲
(由我地呢邊幾森林行過去,約20分鐘)
嗰邊係拍夏日麽麽茶嘅海灘
自從套戲出咗後,嗰邊有啲過度發展...
兩個灘,十幾間resort
resort係靚嘅,但較商業化,人較多
嗰邊reaort嘅餐廳地下keep 得無呢邊咁乾淨
(所有餐廳外都有洗腳池,呢邊真係好乾淨
另外嗰邊因為人多,地下好多沙)
有好有唔好啦
嗰邊嘅沙灘水清沙幼,但好大浪,唔可以浮潛
呢邊嘅沙粗啲,但無咩浪
房離沙灘只係幾步
一行出去就可以浮潛
呢個灘對出成一百米啲水都係到心口咁高咋~
我喺住宿篇時會再講多啲resort 嘅野~
呢邊自成一角
成個海灘都係佢地㗎
私隱度高
回程
唔多講啦~
resort只有一班船去返碼頭
朝早9點離開
10點左右到碼頭
約11點到機場
我地班機1點
同行嘅仲有呢個spanish嘅家庭
佢地住喺廣州㗎~
佢地搭馬航(呢個係航行公司另一選擇...)
佢地班機4點幾(有排等啦!)
呢幾日呢4個女仔都係一齊玩~
臨別一攬
都真係永別啦...
丁加奴機場都有紀念品賣
都有啲野行㗎
AK6229 丁加奴->吉隆坡
上機呀...
AK130吉隆坡->香港
4點幾機
8點幾返到香港~
*靖翹提提大家
喺機上已包裝嘅野係會澎漲㗎
好似呢包漲卜卜嘅薯片咁~
浮潛之旅...就此完結啦~


text:
今日要返教會崇拜同埋團契, 時間緊迫兩姐弟冇時間休息, 問左小明兩次返屋企定去 Jazzy Gym? 小明都話去 Gym, 仲話要同小慈家姐一齊添! 好啦, 去玩應該 ok 既!
點知小明竟然同個小朋友爭波玩, 人地玩緊綠色波佢又要, 咁我咪請佢玩另一個黃色羅?! 佢竟然話自己鍾意綠色淨係肯玩綠色! 真係吹漲, 我話你要咪排隊等人地玩完先到你,
於是佢就投訴個小朋友玩左好耐, 講講下仲喊添!! 唉呀! 都知佢會扭眼訓唔好老皮啦, 果然就黎料
上堂前唔肯入課室, 同小慈家姐一齊都愁眉苦臉, Miss Swati 要佢做示範又唔郁..... 我都真係上到好唔開心喇! 因咩事上興趣班上到又要氹, 又要鬧咁先?! 難道同 Jazzy Gym 緣份已盡?
好在之後我入去陪左小明一陣, 跑左兩個圈 warm up 番, 絲巾扮蛇係地下行, 小明笑番就冇事喇~~
跑芝士再跳落黎, 你睇我影到小慈凌空飛起, yeah!
Free Play Time 小慈叫弟弟推佢個 bucket 自己係入面打轉, 開心到不得了!!
掉轉, 小明係入面碌到似躂生魚, 真係笑死!
連 Miss Leigh 都一齊幫手推
而家最投入個個係小慈, 不過佢話 d 野好簡單!
梗係啦, 傻妹, 人地設計俾 2 歲玩架, 你弟弟唔肯去 3 歲班有咩辦法
小慈預備打關斗
叻女
小明玩倒吊, 佢 d 頭髮好好笑呀!
海膽 look
唱 good bye song 就係小明最 high 既時候, 我真係無言以對......
我決定, 盡可能上番星期六, 朝早情緒好似好 d!!!


text:
今日係第二日亦都係最後一日跟小慈返學上早會! 之後我打算風雨不改日日送小慈上校車然後早 D 返工, 自己搭巴士平過搭校巴架!
小慈已經好醒目揀近門口既窗口位, 咁佢就會見到我同佢 BYE BYE 啦
經過尋日既教訓, 今朝即刻買左個麵包食! 真係呀, 咁細個小朋友唔食早餐唔得架麻! 最後個包係食唔晒, 因為小慈揀左小息食零食盒入面個 D 麵仔, 仲請埋同學食添! OK 啦, 我從來都唔質小慈食野, 肚餓自然就會食, 質就冇意思, 一陣厭食仲得不償失!
一愛班既黎呢邊排隊! 唔記得排邊仲有哥哥姐姐帶路添, VERY GOOD!
校巴一定早到, 就有時間打鐘前去洗手間, 食早餐, 飲水
小慈好鍾意呢個粉紅色廁所
呢個係 Chole, 畫班既同學仔, Kelvin 哥哥已經介紹左佢地認識, 今日終於遇見! Chole 都係二年級既師姐呀! 有咁多人照顧小慈真係太好了!!
呢個就係小慈一年級班主任笵老師, 佢真係非常好人
鼓勵家長如果小朋友自己處理到既事, 放手俾佢處理, 初開學一定有個別差異, 經驗之談去到大約聖誕節全班都會跟得上進度!! 笵老師教英文同埋普通話, 如果班務上有問題, 又或者佢教既科目有問題, 歡迎隨時留電話 OR 寫手冊俾佢, 佢一定覆
呢位係副班主任藍老師, 佢教中文同埋音樂! 佢亦鼓勵小朋友參加課外活動, 咩都試下先知自己鍾意咩野
早會開始! 今日訓輔主任再三提醒小朋友只有早操日及有體育課先可以著運動衫返黎, 千奇唔好著錯!
今日既備忘 -- 老師真係好體貼, 直情俾埋紙仔你唔駛小慈抄手冊
非常重要既手冊! 從此以後日日都要帶返學校, 家校溝通就係靠佢
學校行 cycle 制, 星期五就係 Day A, 希望以後唔會執錯書包
校曆表~~ 一年級會以進展性評估代替 10 月中既第一次測驗, 評估會隨堂進行, 家長唔會知時間亦唔會知考咩, 希望平時跟貼小慈既功課, 每日幫佢溫少少書希望佢追得上進度啦! 至於考試就係放聖誕假之前, 一年級都係用評估, 不過今次有範圍要溫習, 好緊張呀
見小慈適應得唔錯, 返學放學搭校車都冇問題, 返到學校又知自己去邊度排隊, 認得兩位班主任又識到新朋友, 返到屋企又識講番學校既野俾我聽, 心情又唔錯, 我真係好放心呀! 希望下星期正式開學, 返全日開始上堂要做功課, 小慈都掌握到啦!
小慈, 加油!!!!


text:
澎湖縣白沙鄉中屯國民小學
1.民國十一年四月創設港尾公學校中屯分教場.2.民國三十五年三月奉令獨立改稱為中屯國民學校.3.民國四十四年八月奉令增設大倉分校.4.民國五十七年奉令正名為澎湖縣白沙鄉中屯國民小學.5.民國五十八年完成遷建至現在校址.6.民國六十四年四月大倉分校獨立.7.民國七十五年起因學生數逐年減班曾減至四班.至八十五學年度增為六班.
- 澎湖縣望安鄉將軍國民小學
- 澎湖縣七美鄉雙湖國小
- 澎湖縣馬公市中正國小
- 澎湖縣湖西鄉果葉國民小學
- 澎湖縣馬公市中山國民小學
- 澎湖縣馬公市文光國小
- 澎湖縣湖西鄉沙港國民小學
- 澎湖縣講美國民小學
- 澎湖縣白沙鄉吉貝國民小學
- 澎湖縣馬公市蒔裡國小
- 澎湖縣望安鄉花嶼國民小學
- 澎湖縣湖西鄉隘門國民小學
- 澎湖縣白沙鄉赤崁國民小學
- 澎湖縣湖西鄉成功國民小學
- 澎湖縣湖西鄉龍門國民小學
- 澎湖縣白沙鄉港子國民小學
- 澎湖縣望安鄉望安國民小學
- 澎湖縣湖西鄉湖西國民小學
- 澎湖縣白沙鄉後寮國民小學
- 澎湖縣馬公市文澳國民小學
- 澎湖縣湖西鄉西溪國民小學
- 澎湖縣馬公市風櫃國民小學
- 澎湖縣白沙鄉鳥嶼國民小學
- 澎湖縣馬公市中興國民小學
- 澎湖縣白沙鄉中屯國民小學
- 澎湖縣西嶼鄉竹灣國民小學
- 澎湖縣西嶼鄉赤馬國民小學
- 澎湖縣七美鄉七美國民小學
- 澎湖縣西嶼鄉小門國民小學
- 澎湖縣西嶼鄉外垵國民小學


text:
當大家睇到呢篇野嘅時候,相信mimi檔「 Mi 記鹹鴨蛋」已經正式營業,即係佢已經完成今世嘅使命,排緊隊去接受新挑戰啦.
大半年一年後嘅今日,我終於可以平復情緒,再次打開寫咗上面兩句野嘅呢篇稿,坐喺度慢慢回想當日,甚至係得知佢不久於貓世之後發生嘅事.寫第一段嘅時候,mimi仍然喺度,不過已經差唔多要去賣鹹鴨蛋咁濟,我諗住趁自己啲記憶重未消失前早少少寫啦,其實早寫定遲寫都好,呢啲記憶原來係唔會消失,除非腦退化到連自己都唔記得自己係邊個,咁如果到咗嗰個地步嘅話,我諗應該咩都無所謂,反正都就快同mimi會合,在晴朗的一天出發咯.
簡直有放監嘅感覺,彷如隔世!自從二年班嘅「唐人街旅行」一役之後,我就被「收監」,踎咗成年,家陣出返嚟啲人都散得七七八八啦,係嘩?唔緊要啦,反正踎緊嗰陣我都慣咗自己同自己講野,就繼續自己同自己講野囉,我強項丫!
點呀?wrapLive用成點呀?有無email左比我但我未加你架?有一組人曾經email左我而我又已經邀請左佢地入我本相簿,但之後佢地成班就無左影啦,喂~喂~喂~喂~~~~~ 返來啦喂!去左邊呀你地?請即與地球通話,over over!
好,入正題啦.無錯,農曆新年嘅年唔知幾多,學校安排左二年班去三藩市嘅唐人街旅行.其實我住得一啲都唔近唐人街,亦好少去嗰度,人多車多但車位少係我最驚嘅地方.黎左咁多年,去過嘅次數應該少過手指加腳趾,因為其實要買唐人嘅野唔一定淨係得三藩市個唐人街先有嘅.
因此聽到「唐人街半日遊」呢個節目,我已經想搵籍口唔去,事關平時嘅唐人街已經好擠迫下架啦,新年流流嘅唐人街就更加唔洗講啦,重要帶住班細路去,莫講話帶廿幾個,淨係帶口水禧一個我都嫌多啦.但一個唐人唔參加「唐人街半日遊」又真係怪左啲,而且我個人唔想去又唔等如口水禧唔想去啫.咁佢去,我就要去架啦,事關啲細路去到啲咁繁忙嘅街道就會好容易忘我得濟發生意外,唔通到時我賴人地家長義工無睇實我個仔咩,係咪先?唉,咁唯有去啦.
一如以往,平時叫人幫手就完全無人,但學校旅行嗰日就突然有好多義工「上水換氧氣筒」,我完全費時追究點解我又無校車搭要自己揸車啦,因為我一早就迫左禧爸嗰日放半日假,同我一齊去,所以有無校車坐對我黎講已經唔重要.
登凳!各位觀眾,等我黎介紹,呢個就係三藩市唐人街其中一條街啦.係咪好有節日氣氛呢!我已經完全記唔起我細個嗰陣究竟有無見過咁樣造型嘅香港啦,最記得見過呢個情境嘅大多數係喺西片入面啲唐人街,我感覺上啲唐人街外貌keep左幾廿年都係呢個樣,好少轉款.
本來我地自己揸車嘅家長要同坐校車嘅人喺牌方度集合嘅,但我地去到嘅時候,佢地已經成班步操緊上黎,所以我地就無機會影到個牌方啦.三藩市嘅唐人街除左有好多唐人住之外,呢度重係遊客區黎架,所以有幾條街嘅鋪頭係賣緊我地香港幾廿年前尖沙咀遊客區會賣嘅富有濃厚中國風色彩嘅手工藝品,啲外國遊客黎到呢度梗係好容易「中招」買唔少啦.
呢對野在我眼中有少少恐怖,但在外國人眼中叫靚.又金又紅,成對野滿晒圖畫咁,佢地覺得好有中國特色,手工精緻,間唔中喺街都見過有外國人著.
我地一行三班人分唔同地點同時間去逛由老師預先編排好嘅行程,咁就唔洗同一時間塞爆人地條街,甚至係鋪頭.我地班第一站係去左參觀整fortune Read more [...]
嗨!收到你地嘅email啦,開頭我有覆email嘅,後來變左覆唔切,唯有喺呢度覆大家啦.See,都話我唔會有時間打去香港騷擾你架啦,試吸塵機同洗床褥就梗係呢世都無時間做啦.放心放心!啲電話號碼經已比晒人攞去畫graffiti啦,以後邊個過黎三藩市可能隨時會周街見到自己個手機號碼出現喺建築物啲牆上面呀;高速公路嘅路牌上面呀;天橋底呀;貨櫃;公厠幅牆呀等等......
嚇你唔到丫嘛,我而家知啦.由你地比個手機號碼我嗰一刻就已經證明左啦,禧爸驚奇地講:「嘩!佢地真係唔驚你會打去搵佢地架喎!」(我諗如果我真係打嘅話,最驚嗰個應該係佢呀嘩!)
入正題.有某啲blog友應該已經睇到wrapLive嘅相架啦,點解呢?因為佢地已經自行下載兼裝埋個app,重整好埋自己個嘜頭,有見及似,我就即時加左佢地入去個相簿啦.無你份?唔洗驚,家陣咪特登寫篇blog教你點樣download Read more [...]
真係無得再離譜架啦我,下面所有斜體字嘅內容由2015嘅1月寫~~~~~~~~~到家陣都重係攝喺「草稿」嗰欄度封塵,唔知我夠「資格」入健力士未?梗係啦梗係啦,我知,我唔係入啲咩勁野紀錄嗰欄,我係入「懶」嗰欄丫嘛.收到.好啦,愛好研究「歷史」科嘅朋友,下面好多「咸豐年」嘅野比你睇呀!(睇下,連上面個標題都由happy new year 變左Happy Chinese New Year 就知我嘅成就啦!
唔知啱啱2015左嘅第幾日我打過下面一堆字......(《《《連呢句都變埋歷史嘅一部份!)
好~~~~~~~~~~~~耐無見.(作屎呀....xyz@^##$^&@#^(@&^~!!!!!下刪一萬字兼我自丙,ok?)
自揮九萬幾拳之後爬返返黎......同大家拜年 ☜飲大左?未拜年住,但祝各位新年快樂,身體健康!(大家咁話啦!)
2015身體健康好重要呀,尤其係我地嘅兩個女喳lift人.啱啱過左去嘅十月,靜雞雞「宣佈」 Read more [...]
今年1月5號踏入8歲嘅某人,生日嗰日正係所有學校放完個長假第一日返學嘅大日子,正所謂幾乎全美國嘅學生都要陪某人一齊返學黎同佢賀壽,何其壯觀呢你話!係咪好興奮先!
其實喺扮非洲旅行篇blog前已經開波寫左少少口水禧一年班嘅野,點知中途比第二篇野騎劫左添......
(8月唔知邊日寫嘅) ⤻重有唔夠兩個禮拜 (出呢篇blog嘅時候佢已經開左學一段時間啦),口水禧就要回歸佢又愛又恨嘅學校啦.正衰仔,學都未開就已經周街同人講佢以後都唔洗返學,發夢啦你,有排你捱呀,傻丙!
開學前嘅一次全家旅行,今次無揀啲熱門地方去,反而揀左一個模擬非洲野生動物園嘅地方住左三日兩夜.星期五等禧爸提早少少放工我地就出發食左晚飯再去「酒店」.總共揸左兩個鐘頭車左右,就去到一個無乜街燈,黑到鬼影都見唔到嘅荒蕪地方.因為我地八點先到步,職員收晒工,只有住喺園內宿舍嘅經理幫我地攪入住手續......errrrr
早排網絡上有好多人都傳一篇野叫「窮養兒富養女」,大約係講男仔呢就要自細過下克苦耐勞嘅日子,要佢地受下挫折,唔好比太好嘅物質生活佢地,總之就係苦過dee
聽禧婆婆講香港呢排成日都落雨,哇!「落雨」呢樣野對我地加州黎講已經係好奢侈嘅事啦.今年嘅雨量真係少得驚人,好多市鎮都已經開始實施禁止使用太多水淋草地,寧願有得啲草黃晒,都唔比日日淋草淋花.你唔遵守嘅話就有可能要收告票.呢兩個禮拜,氣溫升到有時過100度華氏(即大約攝氏40度),真係唔係講笑,對格肋底真係未乾過.尤其每日都要帶口水禧去練水,坐喺池邊乾煎嘅父母,真係唔中暑都偷笑!我對腳上嘅人字拖印曬到好似紋身一樣,一除鞋就清楚見到,幾特別呀,人地紋啲龍呀鳳呀,我紋對人字拖!人地唔知,重以為我梗係啲沖浪高手頂啦......


text:
靚抽王
大台癲劇翻叮
冇人估到,一套 23年前開播, 18年前重播過嘅劇集,依家竟然會再次掀起熱潮.都唔知應該讚以前啲劇勁,定話依家啲劇屎,又唔知大台以後會唔會同亞視一樣剩番重播?點都好,觀眾對《大時代》呢啲第一集就掟人落街嘅癲劇確係情有獨鍾.
好!我哋就做吓好心,睇吓《大時代》播完仲有乜嘢陳年癲劇可以播啦?
《龍兄鼠弟》( 1993)
賣點:癲佬教你做人道理
淨睇卡士已經非常吸引,萬梓良加鄭則士兩大影帝,仲有鼠弟張衞健同當時青春可人嘅朱茵.套劇講萬子飾演一名極度偏執嘅醫生雷文鳳,為咗幫義弟張衞健翻案(其父被鄭則士所殺再灶底藏屍)而愈嚟愈癲,手段無所不用其極.同《大時代》相似嘅係,呢套嘢,第一集已經玩到好大,倒敍法講萬子入咗精神病院被研究,但啲醫生不單止唔能夠判定佢有無精神病,反而俾萬子分析佢哋邊個係精神分裂同性變態,癲得嚟甚具創意.
《第三類法庭》( 1994)
賣點:傻佬教你做人道理
淨係個劇名都知唔簡單,咩鬼嘢係第三類法庭?第一類係指法治上嘅法庭,第二類係傳媒所構成嘅輿論法庭,第三類法庭就係人嘅良心!此劇由邵美琪飾女記者,而值得一提係喺《義不容情》奸到殺老母嘅溫兆倫竟然飾演梗直青年,最尾為咗令走入歪路嘅邵美琪醒悟,仲由梗直順利變成痴呆,煽情得嚟又睇到人幾欷歔.不過溫兆倫做好人始終有欠說服力,硬是覺得佢係有陰謀,點知佢變咗傻豬豬都未進行絕地大反擊囉.
《誓不低頭》( 1988)
賣點:殺人王曾江殺得性起
由韋家輝做編審,劇情灰到發噩夢.鄭少秋飾演大好人謝文武,老婆走佬仲被屈殺人,坐十幾年監,出到嚟想翻案,老友被燒死,個仔俾人拉,女友被輪姦……夠喇!黐線嘅咩!另一個大賣點,係出爐金像獎男配角曾江飾演大奸角陸國榮,殺人全家嗰一幕,細路仔都唔放過,仲恐怖過《人肉叉燒包》,完全唔明當年點解可以喺電視度播.
結論:提議大台將重播劇放喺黃金時間度播,新拍嗰啲就留番半夜,唔好搞到觀眾要捱更抵夜嘛!
娛樂微波爐
本欄目旨在翻叮一啲已經熟鬼晒嘅嘢.


text:
2012年8月25日
深入幻險森林, 體驗勇敢傳說!
唔知大家睇咗 Brave 勇敢傳說之幻險森林 未呢?未嘅話就要快啦,因為已經唔係太多戲院仲做緊.我響星期四一朝早就去咗睇早場,睇完嘅感覺就係:好似冇其他 Pixar 嘅戲咁好睇.
雖然相比之下係劇情冇咁好睇,但講到畫功,當然係專業級數啦,話哂都係 Pixar 作品喎!就算劇情唔夠吸引,我都幾鍾意呢套戲嘅,因為佢罕有地用咗中古時代做背景.無論係城堡,森林,每一個場景嘅畫面都做得好細緻,促使我又買咗一本畫冊返黎...
入面又係有好多好靚嘅概念圖,記載咗整套電影嘅發展歷程;以下呢幅就係城堡嘅概念圖.
當然亦都有角色造型圖啦!如果你有睇到套戲嘅話,一定會記得 Merida公主 整爛條裙嗰幕!
仲有 Merida 嘅三胞胎弟弟,佢地變咗做三隻熊仔,好可愛!哈哈!
仲有我最鍾意睇嘅 ColorScript 故事草圖,將整個故事完整地呈現出黎.
其實我星期二嘅時候都買咗一本 Pixar 嘅畫冊,因為我真係好鍾意 Pixar 啲戲!
入面有齊哂 Pixar 25年黎全部電影,短片嘅故事草圖以及概念圖.不過就冇 Brave,太新啦!當中有我最愛嘅 Wall‧E 太空奇兵‧威E,之前都同大家分享過我鍾意呢套戲嘅原因.
響戲院睇 Brave 嘅時候,響電影正式開始前,有一條動畫短片,LaLuna;呢到都有故事草圖啊!
與其擔心自己剛剛開始儲徽章而需要用好多錢,我更擔心買畫冊呢個嗜好,因為每本都唔平!淨係今個暑假,我已經買咗四本畫冊,Toy Story 3,Epic Mickey,Brave,Pixar,仲有迪士尼大典!好彩,只不過係剛剛開始買畫冊,要買返之前出咗嗰啲;正常每年都只係會買一,兩本.不過無論點都好,既然係有興趣,又覺得值得嘅,就唔洗計咁盡啦!
訂閱: 張貼留言 (Atom)


text:
星期六同班friend係尖沙咀食完lunch就落佐金都, 今日既目標係買girdle. 我咁大個人尋晚第一次去金都, 但因為尋晚去到都夜, 所以無咩人. 我今日去到係四點幾, 加埋係星期六既關係, 個商場超多人, 本來計劃結婚以黎我都無咩特別開心特別覺得自己似搞緊結婚, 但入到黎金都見到個個都為結婚而籌備, 熱熱鬧鬧水洩不通咁, 突然先覺得自己似搞緊結婚, 先有果種「我要結婚啦~」既感覺.
入到金都唔理三七廿一上佐2F既大生買girdle先, 去到有個女仔係度揀緊bra, 我入到去話要買girdle, 個女人幫我度完身就拎佐個比我試, 我一個人係無可能著得到, 因為girdle本身又緊, 後面成十個八個扣, 要個sales姐姐幫我先扣到, 但佢話我舊骨頂住, 要著另一個size先得, 試佐上身, 嘩, 真係令人開心~~
個sales姐姐話我本身戴緊既bra唔啱身, 搞到D肉走晒位, 佢拎佐D bra比我試(好彩都係我著開既牌子), 著佐上身之後果然唔同D, 原來我應該著大一個cup添喎, yeah~~ 佢仲教我應該點戴bra, 諗諗下以前讀書淨係教點用white sun gun, 從來都無教女仔點樣戴bra既, 戴一個適合自己既bra真係好緊要, 身型都即刻唔同晒~~
結果我買佐三個bra加一個girdle, 盛惠$1108. 間舖頭生意似乎好好, 當我試緊既時候, 已經有兩個人入黎, 一個買bra, 一個又係買girdle, 到我試完出黎, 又多個女人黎買girdle, 我等佐一陣個sales姐姐先得閒收我錢同開單. 不過我諗應該比新婚生活易班姊妹另外推介既「奇華特」好好多, 佢地話去試身都要係出面排隊排半個鐘, 所以我最後都係揀佐黎金都大生買girdle.
買完girdle順便行佐陣金都, 拎佐D過大禮, 租車同場地佈置既資料同價錢, 又去佐睇下D花球同請帖價格.
買完搭車返元朗約佐流沙包食晚飯, 經過SASA睇下有無B9眼睫毛賣, 因為一眾姊妹都推介MAY'S B9, 但我搵過好多間SASA都無B9呢隻型號, 估唔到今日係元朗廣場間SASA買到, 仲要得番一千零一盒, 終於都買到啦~~
食完飯諗住同流沙包行下D租禮服舖頭, 我地先近近地去佐嫁世堂, 入到去又無咩招呼, D衫又娘又少, 攞佐D資料就走佐. 然後去雅麗睇下, 雖然我已經約佐27號去試衫, 但都想試之前睇下, 同埋順便睇下D新郎禮服. 我地九點幾入到去問佢幾點關門, 個女仔話八點半, 但都叫我地入去睇下, 於是我地去佐睇D新郎禮服先, 流沙包都試佐幾套, 我覺得流沙包著銀色好睇過黑色, 佢膚色已經黑, 再著黑色真係成舊炭咁... 流沙包係試衫果陣無厘正經, 猛咁係度搞笑, 搞到個女仔係咁笑, 仲要話頂佢唔順, 真係... 我諗我地下次再黎個女仔一定認得我地. 佢話29號同10月10號有新貨返, 諗諗下我都係再改改個試衫時間, 等佢有新衫返我先去試.